
Dina HAȘCU-GHIMPU. Născut în zodia Caragiale 


CV Dina Hașcu-Ghimpu 


Născută: 27. 06.1957; 


Studii: 1975 — 1979, Facultatea Regie și Arta Actorului, Institutul de 
Arte Gavriil Muzicescu, Chișinău; 


Activitate profesionalr: 1980 — 1986, profesor de teatru, Catedra 
Regie și Arta Actorului, Institutul de Arte Gavriil Muzicescu; 
1986 — 1988, colaborator științific superior, Muzeul de Etno- 
grafie și Istorie Naturală. 1988 — 1992, ṣefa sectorului științific 
de cercetare și documentare, Muzeul Teatral al Uniunii Oame- 
nilor de Teatru; 1992 — 2009, funcţionar public, Consilier de 
Stat, rangul II, consultant principal, Direcţia Arte și Învățământ 
Artistic, Ministerul Culturii și Turismului din RM; 2002 - 2005, 
doctorandă, Academia de Teatru, Muzică și Arte Plastice; din 
2010 - director Directie generală strategii și politici culturale, 
Ministerul Culturii din RM. 


Proiecte de creaţie: Autoare de proiecte și strategii culturale; re- 
alizatoare a unor acţiuni culturale de anvergură — festivaluri 
teatrale, concursuri, treceri în revistă, simpozioane, labora- 
toare; membru juriu Festivaluri Naţionale și Internaţionale de 
teatru; comunicări științifice la simpozioane naţionale și inter- 
naţionale de teatru; 


Activitate legislativă: autoare a numeroase acte legislative și nor- 
mative; 


Activitate de creaţie: 1984, eseu Educarea gândirii metaforice a 
studenților facultăţii de regie; 1988, eseu Teatrul folcloric din 
Moldova; 1995 — 2003, ciclu de emisiuni radiofonice legate 
de folclorul teatral tradiţional și teatrul profesionist la Com- 
pania Publică Teleradio- Moldova; publicaţii de critică teatrală 

în ziarele și revistele de specialitate Teatrul, Sud-Est, Masca, 
Coliseum, Info-Masca, Contrafort, Flux, Timpul, Literatura 
și Arta, Jurnal de Chișinău, Nezavisimaia Moldova ș.a.; 1990 
— 2010, proiectul Teatrul ca artă sintetică - ciclu de dialoguri 
cu maeștri în domeniul teatrului din RM și România. A reali- 
zat peste 60 de dialoguri cu creatori de teatru și peste 70 de 
eseuri și articole de critică teatrală. 

CU GRIMONUL PE OGLINDA STAGIUNILOR 


Născut în zodia Caragiale nu este o carte de răspunsuri, ci o 
carte de interogaţii. Ea se poate defini și ca „jurnalul unui specta- 
tor avizat”. Un jurnal revelator bine sistematizat, ancorat în spaţiul 
actului critic cu detalii surprinzătoare, care plasează volumul într- 
un larg context teatral și cultural. Fără a insista să fie novatoare cu 
orice preţ, scormonind până la cel mai subtil detaliu din viața Ce- 
tăţii Teatrale, opiniile și investigaţiile Dinei Hașcu-Ghimpu se rețin 
de la prima lectură. Eficienta clasificare a materialelor, includerea 
unei suite de interviuri, evidenţa distribuirii actorilor în spectacole, 
luările de poziţie ce lărgesc considerabil aria acoperită de documen- 
tarea informaţională alcătuiesc, la un loc, o cronică vie, un portret 
integru al Teatrului Satiricus lon Luca Caragiale, statornicit temeinic 
în epoca sa. 

Cine se aștepta ca în paginile cărţii să descopere „o apologie a 
artei comediei” va fi decepționat de mărturisirile aspre, deloc umo- 
ristice, de comentariile precise, lapidare. 

Ceea ce impresionează de la bun început este minuţiozitatea 
construcţiei compoziționale și argumentarea inteligibilă a judecăți- 
lor. Cercetării i se impune din start un caracter metodologic, didactic 
chiar, în sensul bun al cuvântului. Propunându-și tema — examinarea 
fenomenului trupei de pe strada Mihai Eminescu nr. 55 — autoarea 
este conștientă și de diversitatea aspectelor de abordare și de mul- 
titudinea constatărilor anterior exprimate. Documentarea riguroasă 
este etalată și pusă în valoare cu strictețe: suntem purtaţi printr-o 
„critică a criticii” de la analiza opiniilor estetice și literare, referitoare 
la opţiunea repertorială, până la „cine sunt actorii lui Sandu Grecu”. 

Teatrul Satiricus, ca teritoriu de observaţie și reflecţie, o călău- 
zește pe autoare nu la docte studii teatrologice, ci la eseistică, re- 
cenzie și portretistică teatrală. Criticul nu cade în capcana cuvin- 
telor de umplutură, nu inventează vedete scenice. Ea spune exact 
ceea ce vrea să spună, „deranjând” cu opinii imprevizibile, temeinic 
argumentate. 

Născut în zodia Caragiale poate fi considerată din mai multe 
puncte de vedere o tipăritură programatică, întrucât cronicarul, fă- 
când parte din cohorta prolificilor analiști teatrali, este profund im- 
plicat de mai multe decenii în mișcarea scenică naţională. Dina Haș- 
cu-Ghimpu se numără printre recenzenţii, care fac explorări teatrale 
nu în vederea acumulării de materiale aleatorii, potrivite pentru „în- 
groșarea” unei simple culegeri de articole. Pentru autoare, spiritul de 
sinteză presupune în primul rând, o considerabilă responsabilitate. 
Analista și-a alcătuit meticulos volumul, nu sub impresiile „fierbinţi”, 
de moment, ci printr-o contemplare și cugetare „la rece”, după ce 
premierele „s-au copt”, dar nu „s-au veștezit”. Criticul analizează 
scrupulos ceea ce a văzut, nu ceea ce a citit și auzit. Actualitatea și 
durabilitatea se întâlnesc fericit între copertele lucrării. 

Autoarea practică o verificare și anchetare profesională, cu ris- 
cul punctului de vedere personal. Analize ocazionate și nu ocazio- 
nale. Cu acțiune strict localizată — scena Satiricus. Cu protagoniști, 
care nu se mistuie nici în mijlocul mulţimii străzii. Cu actori și regi- 
zori, care nu se consideră „stele rătăcitoare”. Acoperind un element 
parțial al unui întreg, de la ideea de regie până la cea de opţiune re- 
pertorială — căci este vorba de o lume scenică unde încape și Cara- 
giale, și Bulgakov, și Moliere, și Esinencu, și Strâmbeanu, și Cheianu, 
Crudu, Burac, Filip, Negru — autoarea aduce un spirit de sistem, stu- 
diind cu amănunţime viziunile lui Sandu Grecu despre regie, drama- 
turgie, festivaluri și turnee. 

Născut în zodia Caragiale vine să umple un gol de informaţie 
teatrală. Și, în același timp, e o autentică mărturisire a celor, care, cu 
două decenii în urmă, au pus temelia unei originale trupe artistice. 
Afirmarea unui limbaj teatral specific a impus cărţii o structură mo- 
zaicată, unde se intersectează atât pe orizontală cât și pe verticală 
cronici, eseuri, interviuri, microportrete ale regizorului, secretarului 
literar, actorilor. Ochi sigur în detectarea unor vrednicii netrucate, 
argumentaţie fermă, evitarea divagaţiei și, în genere, a gesticulaţiei 
lingvistice lejere, frazarea nutrită de substanţă analitică — iată sem- 
nele nodale ale cărţii. Autoarea nu-și dezminte precizia și acuratețea 
reflecţiilor critice, modul ordonat de a cerne și discerne. Cunoscut 
și apreciat teatralist, dumneaei izbutește să facă operă de cronicar 
teatral în sensul prim al cuvântului, și anume, acela de istoric-me- 
morialist, evocând riguros, în calitate de martor atent și comprehen- 
siv, o bogată suită de spectacole, care, prin însușirile lor distincte, 
au marcat drumul trupei acasă și peste hotare. Dina Hașcu-Ghimpu 
revine din birourile ministeriale în teatru ca la o veche și statornică 
pasiune, arătându-se preocupată de tot ceea ce-i frământă pe ac- 
tori, regizori, dramaturgi, critici. Observațiile analitice își păstrează 
valoarea, chiar dacă înregistrează evenimente sau realităţi față de 
care timpul a pus o oarecare distanţă. 

Volumul de față este și opera frământatei vieţi artistice a tea- 
trului din ultimele (sau primele?) douăzeci de stagiuni. Mai este o 
inițiere și o cunoaștere — lecturând materialele putem oricând sta- 
bili reperele stagiunilor, jocul actorilor, relaţiile regizor-dramaturg- 
interpret care, împreunate, formează „motorul mașinii de produs 
teatru”. Se reține, pentru lapidara și fineţea observațiilor, secțiunea 
dedicată actorilor. Interviurile nu sunt simple confesiuni, nici rela- 
tări de episoade distractive din turnee, nici tablete anecdotice din 
culise, ci texte polemice, formulate condensat, cu sensibile observa- 

ţii psihologice și vervă cronicărească. Dintr-o fulgerare putem intui 
ceva din tainele teatrale, nespuse și nescrise încă. 

Născut în zodia Caragiale — volumul cu numărul 14 din Colecția 
Satiricus — e o cronică teatrală căreia îi simțeam lipsa și care adună 
între copertele sale posibilitatea de a fi împreună „pentru a vedea 
și auzi ce ne spun emoţiile și stările transmise din scenă.” Studiul, 
consemnat cu grimonul (străvechi condei pentru machiere) pe 
oglinda stagiunilor, ne aduce parfumul, atmosfera și stilul particular 
al teatrului Satiricus. Și aici nu e vorba de complementaritate, de 
menajament. E vorba de veridicitate și complexitate. Dacă nimeni 
nu scoate apa din fântână, apa se bâhlește și e năpădită de mătasa 
broaștei. Dina Hașcu-Ghimpu se simte în „apele ei” în rol de „fântâ- 
nar teatral”. 


Pavel Proca 
Maestru în Artă 

MEDITAȚII INIȚIATICE 


În teatrele cu vechi tradiţii istorice, deci și artistice, este defini- 
torie amprenta celui care a creat instituţia, ea identificându-se, ade- 
sea, cu însăşi numele creatorului. 

Aici ne vine în gând teatrul elizabetan, adică cel al lui Shakespea- 
re: pecetea de geniu a marelui dramaturg a rămas pentru totdeauna 
înscrisă pe firmament, trasând linia directoare pe sute de ani înain- 
te. La fel, și teatrul francez a avut parte de augurii săi - Racine, Cor- 
nelle, Beaumarche, Moliere, prin intermediul cărora arta teatrală a 
escaladat cele mai înalte piscuri artistice. Istoria teatrală a secolului 
XIX și, în special, a secolului XX, schimbă accentele de la dramaturg 
și actor la regizor, care face o sinteză a artelor frumoase, persona- 
lizând actul de creaţie prin viziuni / concepţii și interpretări proprii. 
Astfel, teatrul rusesc de repertoriu, din 1908 și până în prezent, enu- 
meră figuri marcante, nume, care au creat imaginea inconfundabilă, 
stilul și acea inedită „caligrafie”, despre care se spunea — ăsta e tea- 
trul lui Stanislavski, sau al lui Vahtangov, Ohlopkov, Liubimov, Efros, 
Zaharov, etc. Ca să nu mai vorbim de marii „iluminiști” europeni ai 
sec. XX, regizorii cu faimă mondială, deschizătorii de drumuri — Piter 
Brook, Giorgio Strehler, Piter Stein, Eji Grotovski și alte nume sono- 
re... În teatrul românesc, de asemenea, nu poţi confunda estetica 
spectaculară a maeștrilor Liviu Ciulei, Lucian Pintilie, Vlad Mugur, 
Ghiorghi Harag, Andrei Șerban sau Silviu Purcărete, autografele sce- 
nice ale cărora sunt imposibil de plagiat. 

Tradiţia noastră teatrală nu este, poate, atât de veche ca a altor 
ţări europene, datorită mai multor factori obiectivi și subiectivi. 

Actualmente, avem reprezentanţi ale unor importante școli de 
teatru din Rusia, cum ar fi Școala Studio MHAT și Școala Superioară 
de Teatru „B. Șciukin” din Moskova, Institutul de Artă Teatrală „A. 
Lunacearski” sau Institutul de Artă Teatrală „A. Ostrovski” din Le- 
ningrad etc. Acești exponenţi, care fac parte din diverse generații 
de actori sau regizori, și-au adus contribuţia la dezvoltarea teatrului 
de vocaţie profesionistă din Moldova, creând, prin simbioză, un aliaj 
special dintre teatralitatea de sorginte arhaică, folclorică a culturii 
noastre tradiționale și creaţia / arta contemporană. Fenomenul s-a 
manifestat pregnant, îndeosebi prin intermediul unei instituţii, arti- 
zanul căruia este protagonistul acestei cărți. Este vorba de regizorul 
și directorul Alexandru Grecu, care, în pofida neîncrederii opiniei 
publice, a unei părți a criticilor / creatorilor noștri de teatru, a atitu- 
dinii condescendente pe care a suportat-o stoic de-a lungul anilor, 
și-a continuat drumul ales, considerându-l unicul posibil și corect. 

Teatrul pe care l-a creat — „Satiricus” și care acum se identifi- 
că cu numele lui, nu a fost doar un moft artistic, un joc al propriei 
veleități, o dorinţă de a-și face carieră de funcţionar în domeniul 
culturii (acum înţelegem acest lucru), ci o funcţie asumată conștient 
în vederea realizării unei sinteze firești; găsirii prin intermediul artei 
a acelei punți de legătură dintre istorie și contemporaneitate, dintre 
esenţa ființei naţionale și actul artistic postmodern. 

Orice spectacol realizat de regizorul Grecu, de la primele sale 
montări - „Păcală și Tândală”, „Ho, ţară!”, „Moţoc” și până la ulti- 
mele — Proiectele „Integrala Caragiale” și „Dramaturgia contem- 
porană”, denotă ancorarea lui în ceea ce numim Teatru al Cetăţii. 
Un teatru, care nu este indiferent față de flagelurile sociale, față de 
imperfecţiunile de sistem, fiind adeptul „iredentismului” artistic, ce 
proclamă libertatea necondiționată a creaţiei și lupta cu conformis- 
mul societății contemporane. În acest sens, teatrul satiric este, poa- 

te, cel mai eficace „instrument” de cultură și culturalizare continuă 
(iertat să-mi fie pleonasmul), care potențează capacitățile salubri- 
zante ale întregii națiuni prin intermediul genului profesat. Se poate 
râde în diverse feluri — ironic sau batjocoritor, sublim sau grosolan, 
cu sens sau fără... 

Teatrul „Satiricus”, născut în Zodia lui Caragiale, încearcă să râdă 
cu tâlc, ne pune oglinda convexă în faţă și ceea ce vedem acolo nu 
întotdeauna ne place. Nu avem decât să ne supărăm pe propria 
imagine... 


Dina Hașcu-Ghimpu 

SPECIFICUL CREAȚIEI ARTISTICE 
A REGIZORULUI ALEXANDRU GRECU 


Regizorul Alexandru Grecu n-a încercat să se integreze, să se 
adapteze unui teatru deja format pentru a-și realiza principiile sale 
artistice, ci invers, și-a creat propriul teatru, selectându-și echipa în 
concordanţă cu viziunile sale asupra esteticii artei teatrale contem- 
porane. Dar până a ajunge la această decizie importantă în viața sa, 
parcurge un traseu exemplar: absolveşte facultatea de regie a In- 
stitutului de Arte din Chişinău, timp de câţiva ani joacă şi montează 
la Teatrul Poetic Alexei Mateevici, concepe zeci de farse, scenete, 
scheciuri la Teatrul de Miniaturi al televiziunii naţionale şi Teatrul 
Dialog, fondat de el în 1987 la Centrul Republican al Tineretului. 

Activitatea profesională constantă, interesele diverse, dar şi 
profilul său de factură analitică, îl determină pe Grecu să-şi aprofun- 
deze studiile. Acest lucru se întâmplă în perioada anilor 1987 - 1990, 
când se înscrie la cursurile de regie ale lui Konstantin Raikin, care 
devine ulterior directorul Teatrului Satirikon din Moskova și care s-a 
format ca personalitate de creaţie la prestigioasa Școală Teatrală 
Sciukin. Între altele fie spus, numeroși descendenţi ai acestei șco- 
li, începând cu anul 1960, reprezintă cu mult talent și dăruire arta 
teatrală naţională din Moldova. Această școală a pregătit câteva ge- 
neraţii de actori din Moldova. După absolvirea acestei școli, Raikin 
este angajat în calitate de actor la Teatrul Sovremennik, unde joacă 
în spectacolele altor regizori, montează de sinestătător și se filmea- 
ză. În lucrările tânărului actor era evidentă tendinţa de exteriorizare 
plastică a rolurilor, iar multe dintre ele aveau amprenta măștilor Co- 
mediei dell Arte sau ale eroilor teatrului medieval rusesc. Raikin era 

nevoit să-și încadreze viziunile sale în concepţia estetică a unui tea- 
tru, care avea o identitate artistică distinctă. Doar după o perioadă 
considerabilă de 10 ani de activitate Raikin își fondează Satirikon-ul, 
în care, finalmente, își aplică cunoștințele căpătate și are posibilita- 
tea să-și realizeze integral toate ideile. 

Urmând exemplul profesorului său de regie, Alexandru Grecu 
îmbibă tradiția vahtangoviană, cu teatralitatea ei debordantă, cu 
expresivitatea ei sugestivă, carnavalescă, încercând totodată să- 
și descopere propria esenţă artistică. În perioada studiilor sale la 
Moskova el profită din plin de schimbările radicale, produse în ca- 
pitala fostei uniuni sovietice. Prin anii '80 - '90 în viaţa teatrală a 
Moscovei se producea o adevărată „revoluţie culturală”. Regizori 
notorii, care părăsiseră anterior Rusia pe motive de ordin politico- 
artistic, acum montează pe scenele moscovite. La Taganka lury 
Liubimov îşi restabileşte celebrele spectacole Boris Godunov, Jivoi 
(Supravietuitorul) și Malenikie traghedii (Micile tragedii), la Teatrul 
Tineretului lui Ghinkas se demonstrează Clandestinitatea, Roman 
Viktiuk montează la Teatrul Satirikon Kameristki (Cameristele), Gleb 
Panfilov, regizorul de film, realizează Hamlet cu Oleg lankovski în 
rolul principal, Oleg Efremov lucrează asupra piesei lui Alexei Os- 
trovski Na vsiakogo mudreţa dovolino prostoti (Și deştepţii calcă- 
n străchini), Konstantin Raikin lansează în premieră spectacolele 
Hercule, Mowgli, Cito naşa jizni (Ce e viaţa omului) şi Lita (Feţele). 
Totodată, metropola rusă devine gazda celor mai cunoscute şi pres- 
tigioase colective teatrale din lume. În cadrul schimburilor culturale 
şi festivalurilor unionale vin la Moskova teatre din Spania şi Germa- 
nia, Piter Stein aduce renumita sa Livadă cu vișini, Peter Brook vine 
cu Trei surori, cu spectacole de autor vin Giorgio Strehler şi Robert 
Sturua. Aceste experienţe artistice îi oferă tânărului regizor posibili- 
tatea asimilării nu doar a valorilor școlii teatrale rusești, ci și a tradi- 

ţiilor culturale și esteticilor teatrale europene. Ele îi lărgesc orizon- 
tul estetic, îi liberalizează fantezia de creaţie, îi ascuțesc percepţia, 
îi educă gustul pentru formă, îi dezvoltă capacităţile de conceptua- 
lizare a ideilor într-un sistem unitar propriu. 

Urmărind îndeaproape creaţia lui Raikin, Grecu găsește destu- 
le similitudini cu propriile sale concepţii despre teatru. Și Raikin, 
ca vahtangovian, pe lângă arta actoricească, acordă o importanță 
deosebită dansului, gesticii, muzicii, vocalului, costumelor, adică as- 
pectului sărbătoresc al spectacolului. Numai că teatralitatea lui are 
rădăcini în folclorul rusesc, în arta skomorohilor din reprezentațiile 
de bâlci. Felul de percepţie a teatralităţii la Grecu, după cum e și 
firesc, este strâns legat de valorile teatrului românesc, de folclorul 
naţional, de teatrul tradițional de ritualuri și obiceiuri. Mai ales se 
regăsește în teatrul călușăresc, pe care la vremea sa l-a studiat te- 
meinic, cu toate simbolurile și semnificaţiile acestuia. Deci ambii, 
intuitiv, își căutau identitatea la izvoarele culturii lor tradiţionale. 
Numai că Grecu, ulterior în mod deliberat își pune drept scop efec- 
tuarea unei alianţe firești între teatrul european și teatrul de origine 
folclorică, naţională. Într-un interviu el recunoaște: „Eram conştient 
de faptul, că în artă contează de unde ţi se trag rădăcinile, numai 
astfel poţi să creezi un teatru de conţinut, care se va încadra organic 
în valorile universale, fără a imita papagaliceşte modele de aiurea. 
Am ajuns la această concluzie după ce am studiat multe lucrări în 
domeniu, constatând, că acest gen tradițional românesc (se referă 
la Căluşari) era foarte aproape de ceea ce însemna şcoala lui Raikin, 
adică şcoala şciukinistă, vahtangoviană... Poate că maestrul rus 
a ajuns în mod intuitiv la stilul său, însă acest gen de spectacol se 
dovedea foarte aproape de teatrul nostru căluşăresc... Ulterior, am 
dezvoltat acest specific artistic pe scena Teatrului Satiricus”. Dealt- 
fel, observaţia regizorului cu privire la asemănări se dovedeşte a 

fi perfect adevărată: studiile în domeniul etnografiei şi etnologiei 
atestă clar, că tradiţia zeului cabalin precreştin este comună tuturor 
indo-europenilor, ea pornind de la geto-daci şi ajungând ulterior la 
slavi, prin filiera grecilor bizantini. Astfel se explică existenţa ei atât 
în arealul balcanic, cât şi pe teritoriul estic al Europei. 

Crearea în 1990, pe lângă Filarmonica Naţională, a propriului 
teatru, Satiricus, cu stabilirea genului predilect — comedia, nu este 
doar un tribut adus Satirikon-ului moskovit. Este alegerea conştientă 
a tânărului pe atunci regizor, deoarece experienţa anterioară, dar şi 
simţul umorului, ochiul ironic, chiar satiric, asupra realităţii cotidi- 
ene, caracterul militant, implicarea în probleme de stringentă actu- 
alitate, îl definesc ca personalitate umană şi artistică. De la comedii / 
farse lejere, regizorul trece lent la varieteuri şi muzicaluri, în care, pe 
lângă culoare şi muzică, este multă mişcare, dans. În general, chiar 
din primele sale spectacole Grecu pune accent pe plastica actorilor, 
pe mobilitatea lor exterioară şi interioară. El afirmă, că „școala sati- 
ricistă face o simbioză între jocul actoricesc, vocal, plastică și dans”. 
lar multistilismul Teatrului Satiricus, pe lângă „școala veche româ- 
nească a călușarilor”, mai are rădăcini „în teatrul lui Matei Millo, 
Vasile Alecsandri, I. L. Caragiale, în cel francez al lui Moliere și cel 
rusesc al lui Stanislavski”. 

În Metamorfozele de Ovidiu influiența călușarilor este cel mai 
pregnant exemplificată. Subiectul se bazează pe două mici poeme 
ale lui Ovidiu. Unul se referă la mitul lui Narcis, iar altul la mitul lui 
Pigmalion. Este evidentă intenţia regizorului de a pune în discuţie 
probleme, ce ţin de spirit în acestă lume, ce pune preţ pe materie. 
Regizorul, care este și autorul scenariului, tratează miturile ca pe 
două ipostaze succesive ale existenței omului de creație. Artistul / 
Vitalie Țapu, prins în mrejele divine ale Creaţiei / Irina Rusu, își ca- 
ută identitatea, chinurile la care este supus sânt mistuitoare și plă- 

cute în același timp. El este în căutarea femeii ideale, care ar întruni 
toate calitățile și aspiraţiile atât ale artistului, cât și ale bărbatului 
din el. El schimbă model după model, în ramele picturilor sale sânt 
„încarcerate” pe rând Filomela / Lilia Cazacu, Andromeda / Elena 
Oleinic, lo / Nina Toderico, Europa / lraida Bobescu, Terra / Olga 
Ciobanu, Meduza / Elena Negrescu. Dar tot nesatisfăcut rămâine, 
până când o descoperă pe Galateea / Ludmila Gheorghiță. Găsirea 
zeiţei, a frumuseţii fără de cusur, o ia drept răsplată pentru stră- 
danii, ca pe un merit propriu și exclusiv. Aici chinurile lui ar trebui 
să rămâină în trecut, dar, după atâtea căutări sfâșietoare, uneori 
inutile și lipsite de sens, începe să se complacă, să-și glorifice meri- 
tele și tocmai aici intervine tragedia Pictorului. Zeul precreștin Odin 
sau divinitățile Olimpului îl pedepsesc, el se îndrăgostește de sine, 
de eul său propriu, autodesființându-se ca om de creație. În criză 
Artistul își distruge toate operele, iar neantul, veșnicia, îl acoperă în 
anonimat. 

În unele scene, Grecu utilizează semiotica „exterioară” a feno- 
menului, cum ar fi „citarea” directă sau indirectă a unor elemente, 
ce fac parte din atributele ritualului călușăresc — măștile zoomorfe, 
steagul călușului, băţul călușarului, clopoţeii, batista, alte fragmente 
din portul tradițional. Spre exemplu, în scena, pe care am intitula-o 
convenţional Invocarea (pe parcurs toate scenele au câte un titlu 
convenţional), Dansatoarele dansează în jurul Galateei și flutură ba- 
tistele, cum își flutură aripile un stol de păsări. Costumul Galateei 
conţine elemente ale costumului tradițional, ea fiind înfrumusețată 
cu panglici și mărgele, ca Drăgaică. Același „stol” de batiste tremu- 
ră, în cerc, de asupra corpului neînsufleţit al Galateei. În scena Nun- 
tii Artistului și Galateei, când ei se înfruptă simbolic din apa pură, 
neîncepută, armonia totală este întreruptă de alaiul Dansatoarelor, 
printre care se strecoară două măști de lup. Ele sugerează discret 
începutul discordanței dintre amanți: în ritualul călușarilor cultul lu- 

pului, legat de calendarul pastoral, semnifică întunericul, frigul, divi- 
nitatea zoomorfă patronând iarna. Alaiul nupţial, cu chiotul „drujte- 
lor” și jucatul batistelor, capătă un sens echivoc, treptat degenerând 
într-o bacanală, cu ţipete sinistre de fiară, cu mișcări voluptoase, pe 
fundalul unui enorm șal roșu, pe care îl flutură ameninţător Creaţia. 
În iureșul dansului, vălul de mireasă cu flori de lămiiţă al Galateei 
este smuls de una dintre lupoaice, iar urletele de împerechere ale 
lupilor estompează atmosfera inițială de tandreţe și puritate. 

În alte scene din spectacol sânt utilizate la modul direct stea- 
gul călușului, bătul călușarului, clopoţeii și, indirect, pensula, ca 
substitut al primelor două, în scenele chinurilor de creaţie ale 
Artistului. 

Pe lângă utilizarea atributelor ritualului călușarilor, regizorul 
se aprofundează şi în esenţa energetică a datinei, prin practicarea 
unor coduri căluşăreşti — a celui cromatic, sonor / muzical, astrolog- 
ic, vegetal, dar, mai ales, a celui coregrafic / plastic. Astfel, treptat, 
Grecu îşi conturează viziunea individuală asupra teatrului modern, 
descoperind congruienţa dintre culturi diferite, ca specific, dar ase- 
mănătoare ca esenţă. 

Codul cromatic, spre exemplu, este exploatat chiar din prima 
scenă a Metamorfozelor prin folosirea triadei culorilor mediatoare 
dintre lumi — alb / negru / roşu. Spectacolul începe într-o beznă nea- 
gră, ca hăul, doar două mici luminiţe roșii licăresc, ca ochii unei fiare 
de noapte, care cresc și se transformă în două cercuri roșii, de foc. 
În mijlocul unui cerc stă Artistul, iar în mijlocul celuilalt Corul de fe- 
mei. Cercurile duelează verbal, învocând, pe rând, ajutorul lui Odin. 
Treptat, cercurile de foc descresc, până la dispariţia lor totală. Acest 
light-procedeu, utilizat pe întreg parcursul spectacolului, înafară de 
faptul că ajută la alternanţa scenelor, mai are și altă funcţie, dictând 
ritmul plastic, cardiac, al acestui balet contemporan. În altă ordine 

de idei se poate afirma, că și lumina în acest spectacol are o partitu- 
ră coregrafică: prin schimbarea intensității acesteia este condiționat 
gradul trăirii interioare a fiecărui erou, pe un anume segment de 
timp. 

În scena Demolarea idolului apare cercul galben, culoarea 
despărțirii, în care își dă ultima suflare Creaţia. În scena dragos- 
tei Artistului și Galateei ei sânt „închiși” într-un cerc de foc, sim- 
bolul pasiunii dogorâtoare, care se stinge treptat, simbolizând 
consumarea sentimentelor. În epilog, prin intermediul culorii ver- 
zi - simbolul vegetației, și albastre - simbolul aerului și apei, este 
plastic redat mesajul spectacolului. În centrul cercului verde- 
albăstrui stă Artistul / Narcis, aplecat deasupra Creaţiei, uitîndu-se 
la ea, de parcă s-ar uita în apă. Se „privește”, cu mișcări lente ia 
în căușul mâinilor apa imaginară, o bea, se spală pe față... Exact 
același lucru îl repetă și partenera. Mișcările lor sânt sincronizate 
la maximum, absolut identice, dar inversate, creând senzaţia totală 
a oglinzii, a imaginii Artistului, reflectate în apă. Treptat, în spate- 
le scenei se mai aprind două cercuri de lumină, în care stă corul 
antic, la început statuar și rece, ca zeitățile Olimpului, coborâte pe 
pământ, pronunţând, pe rând, sentinţe solemne. Artistul își priveș- 
te cu adorație imaginea în apă, apoi începe să-și sărute cu frenezie 
chipul. Sentinţele Corului, martor la această scenă, devin tot mai 
aprige, până când se aseamănă cu blesteme, iar atitudinea de liniș- 
te demiurgică se preschimbă în agitație. Se leagănă ca niște copaci 
bătuţi de vânt năpraznic, ca mai apoi să-și lase togile antice și să 
se transforme în Dansatoare-iele, iar numeroasele panglici verzi, 
care flutură sub ritmul alertat al muzicii, parcă ar simboliza valurile 
tulburate ale apei, în care se privea adineauri Pigmalion/Narcisul. 
În semiobscuritatea scenei, pe fundalul unei melodii, ce sugerează 
largheţe, spaţii nemărginite, cosmos, adică infinitul, „valurile” de- 

vin tot mai puternice, tot mai înalte, fiind sugerate plastic de jocul 
unei enorme pânze albastre, care își fâlfâie „talazurile” peste întreg 
spaţiul de joc. O vreme se mai aud și se mai „văd” printre „valuri” 
vocile și figurile Dansatoarelor și ale Artistului, ca mai apoi potopul 
imaginar să acopere întreg universul în tăcere. 

După cum vedem, codul cromatic ajută la crearea atmosferei 
spectacolului, la menţinerea tensiunii interioare în unele scene, 
aducând un prinos de spectaculozitate și punând în valoare mesajul 
acestuia. 

Codul sonor / muzical este exemplificat în spectacol prin utiliza- 
rea instumentelor pe viu, de asemenea prin reproducerea sunetelor 
fluierului, viorii, cobzei, cimpoiului, clopoțeilor / clopotului, cornului, 
etc. sau prin reproducerea sunetelor, emise de călușari în timpul 
dansului. Bunăoară, prologul demarează în acompaniamentul unei 
melodii stinghere, stranii, cântate la flaut, pe fondul vocilor Corului 
de femei. Mai apoi, sub melodia autentică, dar stilizată a Hăulitei 
în interpretarea formaţiei Trigon, are loc jocul ritualic al Dansatoa- 
relor / Culorilor. Ritmul sacadat al Hăvlitei susţine mișcările ritmice 
și totodată haotice ale dansatoarelor. Scena, numită convenţional 
Prima împărtășanie, este secondată de ritmul alertat, care seamănă 
cu o bătută, motivul amintind de departe dansul folcloric Periniţa; 
Dansatoarele dansează jocul sălbatec al victoriei, cu ţipete și mișcări 
de pantere, ieșite la vânătoare. Scena Dezamăgirii se derulează, la 
fel, pe fondul solo-ului singuratic al aceluiași flaut, cu tunete sinistre 
de tobă, care prevestesc răul, secondată de intervenţia viorii, care 
aduce note de neliniște și frică. În scena epilogului, în întuneric, ia- 
răși răsună flautul, aidoma vocii tânguite a unei sirene de mare. Uti- 
lizarea instrumentelor pe viu dă o notă de autenticitate deosebită 
acțiunii scenice, fiind o originală mașină a timpului, care ne telepor- 
tează în preistorie. 

Codul astrologic, prin trimiterea la simbolurile căluşăreşti, cum 
ar fi cercul, care semnifică soarele, luna şi toate derivatele acestora 
- ciclul vieţii, circuitul natural, lumina, focul, căldura, viaţa în gener- 
al, este utilizat în majoritatea scenelor cu dansatoarele-Culori: cer- 
curile roşii, de foc, din prolog, simbolizează cele două începuturi ale 
universului, luna și soarele, femeea și bărbatul. În scena, intitulată 
convenţional Căutările, cercul vieţii este sugerat de piruetele Dansa- 
toarele-Culori. În toate dansurile ”ritualice” ale Dansatoarelor sânt 
prezente mișcările circulare, cerc este și cununa de lămiiță a Gala- 
teei-mireasă. 

Prin codul vegetal se înţelege întrebuinţarea elementului floris- 
tic în spectacol, care în cazul Metamorfozelor nu este de neglijat. În 
scena Invocării, Odin se lasă convins s-o învie pe Galateea și-i trimite 
Artistului, în semn de bunăvoință, un trandafir roșu de foc, prin zei- 
ţa roșie lo. În scena Nunții, Artistul și Galateea, în genunchi, sânt bla- 
gosloviți de Creaţie, care îi „inundă” cu florile purpurii ale dragostei, 
aceiași trandafiri, cununa de lămiiță a miresei simbolizând puritatea 
feminină. Chinurile creaţiei îl macină pe Artist în scena Dezamăgirii, 
când vrea să imortalizeze frăgezimea și frumuseţea trandafirilor, fi- 
ind conștient de faptul, că nu poate atinge perfecțiunea... Romanițe 
simple de câmp și un mac roșu însângerat sânt puse la picioarele 
Galateei, împietrite de durere, ele simbolizând simplitatea și jertfa 
nevinovată de sânge a acesteia... 

În sfârşit, cel mai frecvent utilizat în Metamorfoze este codul 
coregrafic / plastic al căluşarilor. Expresia corporală, semnată de 
maestrul Victor Tanmoșan, este condiţia sine qua non a spectaco- 
lului ea devenind personajul principal al acestuia. Mișcarea este 
ceva intermediar între pașii de balet clasic și unele elemente stili- 
zate ale dansului tradiţional folcloric, stilul reflectând expresia mo- 
dernă a plasticităţii corpului uman într-o realitate dezaxată, lipsi- 

tă de frumos și armonie, dar în perpetuă căutare a acestora. Fiind 
vorba de metodele paraverbale, acestea se conţin în dansurile de 
ritual sau elemente ale acestora, gesturi, atitudine, mimică, actele 
magice, etc., ce constituie esenţa energetică a practicii căluşareşti. 
În mai toate intervenţiile Corului, tot el şi Dansatoarele / Culorile / 
Sculpturile, se conţin dansuri de ritual, elemente ale acestora, acte 
magice, invocări. 

Bunăoară, în prolog, Corul adresează rugi aprinse zeului Odin, în 
alte scene el invocă zeul pentru a-l pedepsi pe Artist. Tot în prolog se 
desfășoară un dans ritualic, sub acompaniamentul Trigonului (melo- 
dia Hăulita), care are sensuri iniţiatice și aduce în prim-plan o epocă 
și o lume demult apusă. Artistul își descoperă vocaţia, descoperind 
simbolic vălurile colorate intens, sub care sânt ascunse Sculpturile. 
Creaţia, sub chipul unei femei lascive, cu părul despletit pe spate, ca 
o paparudă, îl atrage pe Artist în vârtejul unui joc periculos. Ea îl se- 
duce, „peţindu-i” Sculpturile ca pe niște mirese alese. Simbolizând 
actul creaţiei, pictorul se antrenează într-un dans frenetic, încercând 
să le cunoască, să le supună, iar ele ba se las stăpînite, ba devin re- 
bele... În această luptă corp la corp ies învingători când el, când ele. 
În spatele acestui dans ramele goale ale viitoarelor picturi tremură 
ritmic, deasupra capetelor protagoniștilor, amenințând, ca săbiile 
lui Damocles. Imperturbabilă rămâne doar o imensă ramă, garnisită 
cu o pânză, ce amintește de pielea viţelului de aur din Kolhida, tri- 
mitere la alt subiect din mitologia greacă. Frumuseţea sălbatecă a 
„dansului tribal” răbufnește involuntar din interiorul dansatoarelor, 
ca flăcările de jar ale focului primar, proaspăt încins. Factura corpu- 
lui uman este subliniată de linia costumelor semitransparente, cre- 
ate de Liubov Strokova. Ele imită goliciunea, subliniind însemnele 
esenţiale ale feminităţii și asemănându-se cu desenele de pe amfo- 
rele antice sau cu picturile murale grecești. Dansatoarele au ceva și 

din figurinele venerelor paleolitice. Ritmul Hăulitei susține mișcările 
ritmice ale dansatoarelor, sugerând tangenţe evidente cu paparu- 
dele, ce invocă ploaia sfântă și aducătoare de roadă, iar alteori cu 
ielele, ființele imaginare din mitologia populară românească, care 
sânt prăpădul bărbaţilor. 

În altă scenă, intitulată convenţional Invocarea, se imită ritua- 
lul înmormântării: Artistul o deplânge pe Galateea ca pe o simplă 
muritoare, iar disperarea îi este preluată de vocea singulară a unei 
bocitoare, care sună ca un ecou din înălțimi. Scena Dezamăgirii se 
derulează, la fel, pe fondul bocetului singuratic al unei femei, în care 
Corul, în togi antice imaculate, citește sentința Artistului. În penul- 
tima scenă, Demolarea idolului, care are, iarăși, ceva din practicile 
magice și dansurile tribale, fiind un anti-ritual, se consumă o nouă 
bacanală a nesăţiosului Artist: el servește din potirul păcatului, imi- 
tând simbolic actul iubirii; Narcisul din el demolează tot ce găsește 
în cale, pune pe fugă Creaţia și Dansatoarele / Culori. Într-un suprem 
act de nebunie, idealul de frumuseţe este dat jos de pe piedestal, 
fiind simbolic profanat. Ramele goale, aflate până atunci în repaos, 
în așteptarea împlinirii lor artistice, încep să balanseze în ritmul ga- 
lopant al muzicii. Când ritmul atinge apogeul, Dansatoarele / Culori, 
în agonie, își dau ultima lor suflare, atârnând moarte de ramele tre- 
pidante. Totul se cufundă în întuneric... 

În general, spectacolul este foarte bine structurat din punct de 
vedere al logicii textului dramatic și desfășurării evenimentelor, fi- 
ind vorba, totuși, de o logică artistică și nu una cotidiană. Este ade- 
vărat, că sânt și suprapuneri nedorite, când actorii operează în plan 
direct cu unele obiecte, care paralel sânt reprezentate simbolic în 
spectacol. Artistul desenează în anumite scene cu pensule adevă- 
rate; se căznește să imortalizeze într-o pânză trandafiri reali, cores- 
pondentul perfecțiunii lor în plan viu fiind Galateea; se uită într-o 

oglindă veritabilă, după ce ea a fost imitată în scenă prin mijloace 
plastice; Galateea luptă cu rivalele sale - batistele multicolore, pe 
care le întruchipează în plan viu Dansatoarele / Culori; în aceleași 
atitudini relaționale se află și Creaţia cu vasalele sale — paleta de cu- 
lori în persoana corpului de balet și în formă de batiste multicolore. 
Probabil, regizorul simţea, pe alocuri, insuficient limbajul corporal 
pentru a-și putea exprima plastic toate ideile. 

Este de menţionat faptul, că realizarea baletului Metamorfozele 
este un experiment unic în felul său în arealul teatrului românesc, 
fiind benefic din mai multe puncte de vedere. În primul rând, co- 
lectivul artistic al Teatrului „Satiricus” și-a lărgit orizonturile de cu- 
noaștere în materie de creaţie tradițională. În al doilea rând, fiindcă 
se caută în materie de formă și stilistică teatrală, încercându-se o 
simbioză organică dintre formele teatrului popular, folcloric și cele 
ale artei culte, ale teatrului european. În al treilea rând, este o ex- 
periență inestimabilă pentru trupa artistică, care a luat lecţii per- 
manente de balet clasic și modern, perfecţionându-și flexibilitatea 
aparatului locomotor și fiind de acum încolo apți de realizarea celor 
mai complicate sarcini artistice. 


Octombrie 2007 

VALORIFICAREA DRAMATURGIEI NAȚIONALE 
PE SCENA TEATRULUI MUNICIPAL 
„SATIRICUS I.L. CARAGIALE” 


În perioada sovietică montarea dramaturgiei naţionale pe sce- 
nele teatrale purta un caracter mai mult decorativ și sporadic, pen- 
tru a da impresia preocupării conducerii de vârf pentru cultura au- 
tohtonă, a o putea intitula „naţională”, a insista asupra dezvoltării 
dinamice a acesteia, a ţine la control creaţia autorilor dramatici și 
a dilua repertoriul teatrelor cu alte titluri și autori, decât cei de îm- 
prumut. Periodic apăreau câteva titluri ale autorilor naţionali — cla- 
sici sau contemporani, în puţinele teatre de atunci — Teatrul Acade- 
mic Muzical Dramatic A. Pușkin, Teatrul Vasile Alecsandri din Bălţi, 
Teatrul Republican Luceafărul și Teatrul Republican Licurici; Teatrul 
Rus de Stat A. Cehov asemenea dramaturgie nu monta în principiu. 
Astfel, au apărut spectacolele Chiriţa în provincie de V. Alecsan- 
dri, Radu-Ștefan, Întâiul și Ultimul de A. Busuioc, Minodora de A. 
Strâmbeanu, Copiii și merele de C. Condrea, Pământ de |. Podolea- 
nu, Testamentul de Gh. Urschi la Luceafărul; Ovidiu, Sânzeana și 
Pepelea și Chiriţa în provincie de V. Alecsandri, Casa mare și Doina 
de |. Druță, Tata, Abecedarul și Cântec de leagăn pentru bunici de 
D. Matcovschi, Cele trei anotimpuri de A. Busuioc la Academicul A. 
Pușkin; Doi morți vii și Fricosul de C. S. Ciurea, Despot Vodă de V. 
Alecsandri, Frumos și sfânt de |. Druţă, Străinul de P. Cărare, Troiţa 
de D. Matcovschi, Odochia și Osânda de |. Puiu la Teatrul V. Alec- 
sandri, enumerându-le doar pe cele mai valoroase. De menţionat, în 
paranteză, că erau montați și alţi autori autohtoni - Gh. Malarciuc, 
A. Marinat, A. Cibotaru, S. Lehţir, L. Barski, L. Corneanu, R. Portnoi, 
I. Rom-Lebedev, S. Gulak-Artiomovski, E. Gherken, etc., specializaţi 

în texte ideologizate, comedii ușoare sau cu tentă folclorică, care 
nu aveau nimic în comun cu folclorul sau tradiţiile naţionale auten- 
tice, promovând pseudovalorile. Asta pe lângă marea de titluri din 
dramaturgia rusă clasică și contemporană, cea a popoarelor din fos- 
ta uniune sau cea universală. Totodată, trebuie subliniat faptul, că 
atitudinea față de textele autohtone era una de circumspecţie, de 
suspiciune, ca nu cumva să se strecoare în scenă idei subversive, 
mesaje neconforme ideologiei oficiale. În cazul, în care apăreau ase- 
menea dubii sau interpretări posibile, textele nu ajungeau să devină 
spectacol sau acesta era interzis pe ultima sută de metri, cum s-a 
întâmplat cu „luceferistul” Minodora. 

După anul 1989 a fost o perioadă de acalmie, apoi de reconsti- 
tuire a valorilor, de avânt naţional, când au apărut mai multe insti- 
tuţii teatrale, care erau în căutarea identității. Astfel, Academicul A. 
Pușkin a devenit Teatrul Naţional Mihai Eminescu, s-au creat teatre- 
le Ginta Latină, lon Creangă, Eugene lonesco, B. P. Hașdeu, Alexei 
Mateevici, Guguţă și Satiricus. Toate aceste instituţii erau puse pe 
experimente, erau în căutarea formelor noi, dar și în descoperirea 
spaţiilor tematice interzise până atunci. Sânt montați absurdiștii, în 
primul rând textele lui Eugene lonesco, dar se reconsideră și clasicii 
— Eminescu, Alescandri, Hașdeu, Negruzzi, Caragiale; la Luceafărul 
se montează în această perioadă două dintre textele mult discutate 
ale lui Druţă - Horia și Cervus Divinus (montat apoi și la Teatrul Na- 
tional Mihai Eminescu); apare spectacolul incendiar la acea oră Ce 
vor scriitorii, dar și alte monospectacole în baza materialului poetic 
valoros; de asemenea, se fac dramatizări în baza operelor de proză 
ale autorilor naţionali, clasici și contemporani, semnate de Andrei 
Vartic; pe lângă autorii dramatici consacraţi, încep să apară texte- 
le tinerilor dramaturgi Val Butnaru, Constantin Cheianu, Gheorghe 
Calamanciuc, Nicolae Negru, Dumitru Crudu, Irina Nechit, Nicoleta 
Esinencu. În doar câţiva ani repertoriile teatrelor se completează 

cu spectacolele La Veneţia e cu totul altfel, Saxofonul cu frunze 
roșii, Procedeul jiu-jitsu, Iosif și amanta sa, Luministul, Noi, Ulti- 
ma noapte de mileniu cu un copil îmbătrînit, Un orb și o oarbă pe 
muntii Caucaz, Doamna din satul Florilor ce Mor, Revine Marea 
Sarmaţiană și ne întoarcem în Carpaţi, Stoppe”d Europa etc. Dar, 
iarăși, parcă se produc accidental, nimeni dintre regizori sau direc- 
torii artistici nu se preocupă în mod special și constant să descopere 
dramaturgia de calitate, s-o pună în valoare, să găsească cheia fie- 
cărui text dramatic. 

Unul dintre cei, care și-a dorit să susțină programatic acest do- 
meniu important, a fost Alexandru Grecu, care în anul 2003 lan- 
sează proiectul Integrala Caragiale, iar în anul 2004 dă start altui 
proiect - Montarea dramaturgiei contemporane. De altfel, nu este 
o opțiune întâmplătoare, căci și mai înainte regizorul a promovat 
textele autohtone, montând la Teatrul Municipal Satiricus Moţoc 
după B. P. Hașdeu, C. Negruzzi și V. Alecsandri, Unde mergem, dom- 
nilor? după |. L. Caragiale și V. Alecsandri, SRL Moldoveanul de N. 
Esinencu, Care-s sălbaticii de lu. Filip, Ho, ţară! de |. Diviza etc. 

Proiectul Montarea dramaturgiei contemporane demarează cu 
spectacolul Salvaţi America! de D. Crudu, mai apoi cu Ispitirea lui 
luda de A. Burac, după care urmează Minte-mă, minte-mă de N. 
Negru. În 2006 sânt montate spectacolele Golanii revoluției mol- 
dave de C. Cheianu, Alegerea lui Alexandru $uţţo și Înainte și după 
fugă, ambele de D. Crudu; în 2007 — 2008 apar trei titluri - Maimuta 
în baie de |. Nechit, Made in Moldova de C. Cheianu și Dictatorul 
de A. Strâmbeanu. Cea mai recentă montare este 7 Aprilie 2009 de 
C. Cheianu și |. Nechit. 

De remarcat că, în majoritatea cazurilor, calea de la piesa scri- 
să, originală, până la spectacolul propriu-zis a fost una dificilă, cu 
sincope; înșiși autorii recunosc, că directorul de scenă a modificat 

esențial textele propuse, uneori în proporţie de patruzeci la sută, 
fiind vorba de o re-teatralizare, de excluderea debitului textual, ne- 
esenţial pentru subiect, care făcea greoaie construcția / arhitectu- 
ra spectacolului; alteori se cerea rescrierea unor scene în vederea 
precizării / amplificării unor situaţii / evenimente sau creionarea 
mai exactă a trăsăturilor de caracter ale personajelor; se recurgea 
la metode paraverbale pentru a evidenția sau sugera anumite lu- 
cruri, în vederea aprofundării schemelor / substraturilor dramatice; 
se întâmpla chiar „inventarea” regizorală a unor personaje / situaţii 
/ scene, care ar da un plus de autenticitate subiectului sau temei 
propuse spre dezbatere; în alte cazuri, se făcea abstracţie de ge- 
nul literar, propus de autor, în vederea eliminării tonului patetic și 
propulsării mai eficiente a mesajului piesei. Pentru a exemplifica 
aserțiunile, vom vorbi despre unele dintre lucrările enumerate mai 
sus, care reliefează anumite tendințe în dramaturgia post-sovieti- 
că, schițează niște spaţii tematice noi ale genului, considerate până 
atunci tabu, și încearcă să definească personaje tipologice diferite 
de cele anterioare. 

Textele Noi și Luministul sânt primele încercări de penel ale lui 
Constantin Cheianu, fiind montate de către Mihai Fusu și Nicu Țărnă 
la Teatrele Luceafărul și, respectiv, V. Alecsandri. Mai târziu drama- 
turgul face regie la propriul text În container la Teatrul A. Mateevici. 
După spectacolele chișinăuiene, urmează montări în România - la 
Radio România Achitarea lui Salieri în anul 1998 și respectiv Luminis- 
tul în anul 2004; la Teatrul Naţional Vasile Alecsandri din lași Made 
in Est și În container; la Teatrul Odeon din București În container. Are 
numeroase lecturi în cadrul Atelierului de Dramaturgie al Teatrului 
Naţional Mihai Eminescu, texte publicate și premii la concursuri de 
specialitate. 

La începuturi, Cheianu, ca și ceilalţi colegi ai săi, era în căutarea 
formulelor proprii ale discursului literar-dramatic sau spaţiilor te- 
matice care să-l reprezinte, realizând sketch-uri sau intermedii sati- 
rice, trecând prin diverse experimente de genul concursului TVC și 
teatrului-revistă (în colaborare cu alți șase dramaturgi scrie și pre- 
zintă în cadrul unei tabere de creație spectacolul-lectură Porcii), ca 
să ajungă mai apoi la texte închegate din punct de vedere al genului 
dramatic. 

Tematic, îl interesează problemele sensibile din imediata ac- 
tualitate: Noi, bunăoară, este o satiră la zi, inspirată din realitățile 
politico-sociale, legate de războiul din Transnistria; În container vor- 
beşte despre exodul masiv al conaţionalilor noștri în ţările europe- 
ne și situaţiile degradante la care aceștea sânt supuși ca să ajungă 
acolo; Made in Moldova tratează flagelul corupţiei, care produce 
metastaze în toate domeniile de activitate; Golanii revoluţiei mol- 
dave scoate în prim plan frustrările și speranţele intelectualilor, le- 
gate de revoluţia socială din -89; Și cu bunelul ce facem elucidează 
problema discrepanţei dintre generaţii în urma alegerilor recente 
din aprilie 2009, etc. Chiar și piesa Luministul, o ofrandă marelui 
Shakespeare și o fantasmagorică excursie în Danemarca, încearcă 
să ne vorbească nu despre închisoarea englezească, ci despre noi 
înșine, despre limitele noastre umane, despre excursia vieţii noastre 
pe care o epuizăm, fără a înţelege uneori esenţialul. 

Sandu Grecu face din Golanii revoluției moldave o confesiune 
a unui îmbătrânit tânăr poet din epoca perestroikăi gorbacioviste. 
Vlad Sergentu este reprezentantul generaţiei pierdute a intelectua- 
lilor, care nu s-au realizat din cauza inconsistenței lor profesionale, 
invocând motivul pretinsei disidente. În lipsa ocupatiilor și locu- 
lui de muncă constant, ei își irosesc fără pic talent timpul preţios 
prin cafenele, în discuţii sterile despre har, menirea omului de artă, 

operele geniale pe care le vor crea, în pauza dintre cafelele cu zaț, 
„cinzecile” de cogniac de cinci stele și fumul țigărilor autohtone Flu- 
ieraș. Disidenţi de surogat, de operetă, ei visează, trăiesc din iluzii, 
din așteptarea unei libertăţi, care ar veni de la sine și le-ar deschi- 
de perspective pe măsura ambițiilor: să devină artiști ai poporului 
din uniunea sovietică (!!!), coregrafi sau regizori de film cunoscuţi 
în Europa, să-și publice cărți de poezie etc. Aceste fantezii puerile, 
limitate uneori ca spațiu mental și georgafic, ce caracterizează eloc- 
vent personajele, regizorul le materializează în spectacol prin două 
scene ipotetice: prima, „declarația” președinților Gorbaciov / Viorel 
Cornescu, Iliescu / Arcadie Răcilă și Snegur / lon Grosu cu privire la 
unirea celor două state românești și a doua, „decernarea” la Cannes 
a premiului pentru filmul lui Robert. 

În viziunea lui Grecu, personajele tragicomediei sânt la fel de 
ridicole, precum este caraghiosul Conu Leonida, ce se identifică cu 
eroul său preferat Garibaldi: entuziasmul acestora vis-a-vis de că- 
derea imperiului sovietic, unirea celor două Germanii, mitingurile 
ce proclamă libertatea cuvântului, grafia latină etc. conţine același 
patos gratuit în lipsă de fapte. 

Istoria tragicomică a începutului emancipării noastre spirituale 
se derulează la cafeneaua cu faimă „disidentă” și firmamentul chi- 
rilic Pyneyuwop, locul preferat al multor intelectuali, dar și al kaghe- 
biștilor care-i urmăreau. Pentru unii, „revuluţia” acolo s-a început și 
acolo s-a și încheiat, limitându-se doar la schimbarea inscripției lo- 
calului, simbolul vetust al unei societăți în derivă (vorba lui Sergentu 
— „revoluţie pe zece metri pătrați”). Tipajele umane, foarte exact 
„Ssustrase” din realitate de către interpreţi — poetul ratat și veșnic în- 
ăcrit Vlad Sergentu / Igor Mitreanu, Dusia, chelnerița, convertită în 
„patrioata” Felicia / Elena Oleinic, Robert, viitorul mare regizor de 
film / Vasile Cașu, Silvia, viitoarea mare actriţă, în paralel deţinătoa- 

rea celei mai vechi profesii / Irina Rusu, Svetlana, răpitoarea de inimi 
bărbătești și prietena „de trup” a lui Sergentu / Ludmila Gheorghiţă, 
Sanda, prietena „de suflet” a acestuia / Nina Toderico, Valeria, mi- 
reasa de export al unui profesor francez / Elana Negrescu, Serafim, 
ochii și urechile eternului kgb / Valentin Delinschi, agrarianul de- 
putat, cu elanuri poetice / lon Grosu și Igor / Vitalie Țapu - sânt pe 
cât de încrezătoare în viitor, pe atât de ancorate în trecut. Persistă 
disputa interioară a personajelor: ea constă în aspiraţia spre o liber- 
tate reală și complexul robului din ei; bucuria și neliniștea legată de 
viitorul incert, dar și o anume frica față de vechiul sistem. Talmeș- 
balmeșul din capul și sufletele eroilor și existența lor concomitentă 
în două spaţii temporare - trecutul imediat și viitorul imprevizibil 
- este precis evidenţiat de către regizor prin intermediul coloanei 
sonore. Soundtreck-ul are o factură „omnivoră”, fiind agresiv din 
punct de vedere muzical, ca și timpurile pe care le trăiesc eroii. El 
cuprinde un amalgam de melodii foarte diferite ca gen, stilistică și 
gust artistic — de la „imnul” sovietic Rodina moia și The moon of the 
Monkberry al lui Paul Maccartney până la Avem di tăti și Maluri de 
Prut. Acest caleidoscop, prin metoda suprapunerii melodiilor, cre- 
ează atmosfera de haos, derută psihologică și incertitudinea epocii 
traversate, devenind un personaj în sine al spectacolului. 
Confesiunea spectaculară cuprinde o perioadă importantă din 
viața ţării și a eroilor, de mai bine de zece ani. Cu fiece scenă, ca pe 
o hârtie de turnesol, se developează destinul fiecărui personaj: Ser- 
gentu se alcoolizează și nu mai poate scrie nici un vers, cerșind pe 
datorie câte o bere; Svetlana devine o drogată, având-o ca proxene- 
tă pe Silvia, care pragmatic abandonează cariera de actriță; Robert, 
„speranţa” cinematografiei moldovenești, culege portocale în Por- 
tugalia; Dusia este pe cale să-și piardă cafeneaua, pe terenul căreia 
a pus ochiul o bancă comercială; Serafim kaghebistul s-a pocăit și 

a devenit un paria, ostracizat până și de „activiștii” nedevelopați; 
Igor moare tragic și inutil în Transnistria etc. Toţi suferă un fiasco 
moral, așteptările fiind peste posibilitățile reale, sociale sau perso- 
nale. Anume în ideea năruirii tuturor speranţelor, dar și iluziilor roz, 
își inventează regizorul Grecu finalul spectacolului său: în zgomotul 
infernal al unui perforator de beton, secondat de vocea răgușită al 
rebelului Maccartney, Cafeneaua Fulgușor - locul viselor tinerești, 
- este dărâmată cu buldozerul. Acest final nu este unul așteptat, dar 
reiese logic și argumentat din desfășurarea tuturor evenimentelor și 
traiectoria destinelor prezentate. 

Tema corupţiei, în viziunea lui Grecu, nu putea fi abordată altfel, 
decât în stil rap, stil, care s-a născut în semn de protest în cartiere- 
le negrilor din America. Astfel, în ideea opoziției categorice, toate 
liniile de subiect ale spectacolului Made in Moldova sânt reunite 
într-un tot întreg prin intermediul recitativelor sociale, pe muzica și 
versurile lui Grecu junior. Se descrie o situaţie generalizantă de de- 
gradare morală, unde fiecare familie și fiecare persoană particulară 
își face business din încălcarea flagrantă a legislaţiei: tatăl, medic la 
urgenţă, nu acordă asistenţă fără o șpagă consistentă, legea asigu- 
rărilor de sănătate fiind pentru el un excelent paravan de estorcare 
a banilor; feciorul Vlad, care este student, nu frecventează orele, în 
schimb comercializează mașini de mâna a doua aduse din Olanda 
și paralel „gestionează” o reţea de taxe ilicite pentru promovarea 
examenelor „la pachet”; fiica se prostituează cu barosani agramaţi 
și hoți în lege; decanul facultății, capul reţelei, se specializează în 
racolarea studenţilor pentru trebușoarele sale necinstite, sub aco- 
perirea oamenilor cu influenţă în stat, cărora le oferă diverse „ser- 
vicii de agrement”; el declară cinic, în același stil rap: „Sunt prote- 
jat din toate părțile, Nimeni nu se bagă să-mi strice cărţile!”; sora 
medicală, ca o profesionistă din sfera industriei plăcerilor, își vinde 

nurii doctorului pentru a-și păstra serviciul și a avea o poziție socială 
avantajată; doar cei mulţi, săraci și cinstiți nu mai înțeleg pe care 
lume se află — peste tot li se pretind mite grase sau compromisuri 
degradante. Reieșind din concepţia regizorului Grecu, interpreţii ro- 
lurilor — Medicul / Viorel Cornescu, Vlad / Arcadie Răcilă, Decanul / 
Vasile Cașu, Sora lui Vlad / Nina Toderico, Sora medicală / Ludmila 
Gheorghiţă ș.a. nu se stingheresc să demonstreze că ei modelea- 
ză aceste situaţii, trecând cu lejeritate dintr-o ipostază în alta (din 
rapperi în rol și invers), practicând acel soi de detașare brehtiană, 
în ideea înfierării flagelurilor sociale. Procedeul le permite să evi- 
te tonul moralizator livresc, contând pe reacţia afectivă și activă a 
spectatorului însuși. 

Cu bunelul ce facem, ca parte integrantă a spectacolului 7 apri- 
lie 2009, pune în discuţie un fenomen extrem de periculos, cum ar 
fi politizarea și ideologizarea excesivă a populaţiei, în care sânt an- 
trenaţi nu doar maturii, ci și copiii — lucru greu de imaginat într-o so- 
cietate civilizată. Starea de paroxism a societăţii se datorează lipsei 
totale de transparenţă, echitate, neîncredere în guvernarea corup- 
tă, manipularea socială, distorsionarea realităţii istorice, violenţa și 
crimele satrapilor puterii. În spectacol intenţionat sânt utilizate sce- 
ne / procedee artistice destul de dure pentru a intensifica impactul 
psihoemoţional. Roluri importante și destul de solicitante în plan 
psihologic sânt interpretate de adolescenta Alexandrina Grecu / 
Valerica și minorul Dan Cornescu / Fiul lui Valeriu Boboc, care s-au 
manifestat peste cele mai îndrăzneţe așteptări, fiind exacți, pe mă- 
sură de emoţionali sau raționali și extrem de firești. De altfel, este 
în premieră și acest experiment, când în teatrul dramatic li se încre- 
dințează unor copii nu doar niște roluri simbolice, decorative, mai 
degrabă de figuraţie, ci roluri cu o încărcătură consistentă în galeria 
chipurilor scenice. Dacă în varianta bălțeană a Coridorului morții, 

ca spectacol autonom (în varianta satirisciană, textul |. Nechit este 
parte integrantă a spectacolului 7 aprilie 2009), se pune accent pe o 
estetică naturalistă în vederea amplificării reacției publicului (giulgii 
albe, lespezi de mormânt, colaci și lumânări cu busuioc, proceduri 
funerare, exces de trăire scenică, caricaturizarea personajelor de la 
guvernare etc.), în cea a Teatrului Satiricus viziunea regizorală este 
una mai rafinată. Ea încearcă să reconstituie atmosfera, contextul 
evenimentelor, prin plasarea la intrarea în sală a unui coridor fioros 
de „polițiști” dotați cu bastoane, care intimidează publicul prin în- 
săși prezenţa lor fizică; prin sugerarea îngrozitoarelor umilinţe fizice 
și morale trăite de tinerii încarceraţi în comisariatele de poliţie, or- 
tografiind simbolul acestor tratamente inumane prin mizanscenele 
îngenuncheate ale actorilor. Fără apelul special la compasiunea pu- 
blicului, tocmai sobrietatea scenică impresionează și emoționează 
cel mai mult în tratarea acestei chestiuni delicate. Și aici sânt satiri- 
zate unele personaje (primarul komunist, ministrul de interne, mi- 
nistrul sănătăţii, polițiștii), dar atitudinea este mai nuanţată, fără a 
duce la schematizarea acestora. 

Dumitru Crudu este unul dintre cei mai prolifici tineri drama- 
turgi din Moldova, care participă de-a lungul anilor la Concursul Na- 
tional de Dramaturgie și obţine locuri de frunte; are de asemenea 
numeroase premii și diplome la concursuri de specialitate din Ro- 
mânia. Textele lui au fost montate și în teatrele noastre, și în teatre- 
le europene: Accidentul sau un concert la violă pentru cîini este pus 
în scenă în 1999 la Târgu Mureș, România; America unu în 2001 la 
Cividale del Friuli, Trieste, Udine, Italia; Un orb și o oarbă pe culmile 
Caucazului în 2002 la Teatrul Eugene lonesco; Crima sângeroasă din 
stațiunea violetelor în 2003 la Teatrul Naţional din Craiova și în 2007 
la Teatrul de Stat din Heidelberg, Germania; Alegerea lui Alexandru 
Sutto a suportat vreo 9 montări în România, Camerun, Haiti, Franţa 

ș.a.; A șaptea cafana a fost montată la Chișinău, la Teatrul Naţional 
Mihai Eminescu și, între anii 2001 — 2006 a suportat opt montări în 
România, Suedia, Franța, Austria ș.a.; Oameni ai nimănui în 2005 
la Teatrul Eugene lonesco etc. În afară de versuri, traduceri, texte 
editate, lecturi în cadrul Atelierului de Dramaturgie al Teatrului Na- 
ţional Mihai Eminescu, portofoliul lui mai conţine un film televizat, 
spectacole radiofonice, spectacole de licenţă ale Academiei de Mu- 
zică, Teatru și Arte Plastice din Chișinău și câtorva instituţii de învă- 
țământ teatral din România. 

Textele, aparent scoase din conjunctura istorică imediată, vor- 
besc, totuși, despre contemporaneitate și despre realitatea deza- 
xată pe care o trăim. Personajele, adesea lipsite de identitate na- 
ţională, socială sau individuală, sânt în stare de imponderabilitate 
și par a fi locuitorii unui enorm ospiciu. Depersonalizarea acestora 
îi transformă în niște infirmi, îi complexează peste măsură, le des- 
figurează psihicul, le ruinează destinele. Atitudinea postmodernă a 
autorului relevă o simţire apocaliptică, legată în ultimă instanță de 
lipsa perspectivei existenţiale a omenirii. În acest sens, piesele lui 
Crudu se situează cel mai aproape de dramaturgia beckettiano-io- 
nesciană, dar, am zice, că ele fac paradoxal conexiunea dintre două 
curente artistice distincte — absurdismul și realismul socialist, obți- 
nând o mostră originală — un fel de absurd socialist; căci, este vorba 
despre o mentalitate educată, ca să nu zicem impusă, pe parcursul 
întregii epoci, care nu se schimbă la comandă peste noapte. 

Spectacolele realizate la Satiricus - Salvaţi America, Alegerea 
lui Alexandru Șuţto și Înainte și după fugă se preocupă de proble- 
me sociale, familiare nouă. 

Regizorul Grecu, chiar în prologul montării Salvaţi America, 
sugerează mizeria în care a ajuns populaţia: unul dintre eroi, sub 
masca colecționarului, cerșește pălării, ciorapi și lenjerie intimă de 

la spectatorii din sală, căci le are încă din perioada socialismului dez- 
voltat, de pe timpul lui Brejnev și Bodiul, bune de dus la o expoziţie 
de epocă, fiindcă pe parcursul ultimilor 20 de ani n-a mai agonisit 
nimic... lar fundalul muzical, prin Zdob și Zdup, confirmă ironic: „Via- 
ţa în codru e grea,/ Traiul haiducului greu...” 

Spectacolului vorbește despre un ipotetic paradis, unde este to- 
tul de ce are nevoie omul — libertate, bunăstare și demnitate uma- 
nă; substitutul acestuia aici, la noi, este o bodegă ieftină pe nume 
America, unde s-au oploșit niște beţivani patrioţi (l-I Chefliu / Valen- 
tin Delinschi, al II-lea Chefliu / Vitalie Tapu, al III-lea Chefiliu / Viorel 
Cornescu), cu drapelul naţional la gât în loc de cravată, care urlă 
„Hai să dăm mână cu mâmâ” și „Allons, enfants de la Patrie”; unde 
„peste un minut se stinge lumina și căldura”, unde se bea o otravă 
de poșircă și în loc de cazinou se joacă „de-a păhăruțul”. Acest spa- 
ţiu „paradisiac” - un „mix” bizar de păretare și prosoape naţionale, 
cununi de ardei iute, ceapă roșie și usturoi, imagini cu fete goale, la 
fel de piperate ca și antibioticele noastre tradiționale, sticle cu di- 
verse inscripţii străine, umplute cu „samogon” autohton și un chel- 
ner cu „cheptăraș” cusut din drapelul american și papion la cămașa 
de borangic / lon Grosu - este ideea noastră jalnică și vulgară des- 
pre cum arată raiul occidental la ei acasă. Surogatul respectiv este 
paliativul nostru la viaţa obscură pe care o trăim, unde sentimentele 
tandre se consumă la budă, iar oamenii exasperaţi și alcoolizaţi de 
brutalitatea existenţei cotidiene minore devin teroriști doar pentru 
un pahar de vodkă. Asistăm, de fapt, la spectacolul degradării prin- 
cipiilor morale și idealurilor noastre naționale (Chefliul al III-lea, fost 
Preot / Viorel Cornescu vinde crucea pe un pahar de wisky), care, 
neacoperite de voinţă politică, se transformă într-o ţintă facilă a ri- 
dicolului acid și nimicitor. Ideea este că, în urma dizolvării ierarhiilor 
valorice, nu putem construi nimic temeinic, producând doar revolu- 

ţii în stil Caţavencu: un demagog și un hoţ de ieri se schimbă cu unul 
de azi sau cu același, preschimbat în alte „haine” politice, doar pen- 
tru a manipula societatea. Astfel se proliferează interesul meschin și 
sărăcia la nivel de stat. 

Irina Nechit, ca dramaturg, a fost prezentă în repertoriul Tea- 
trului Eugene lonesco cu piesa Doamna din satul Florilor ce Mor. În 
2007 ia Premiul III al Ministerului Culturii pentru textul Maimuta în 
baie, iar în 2009 obţine Premiul Uniunii Teatrale pentru monodrama 
Nudistii. La fel, are câteva lecturi în cadrul Atelierului de Dramatur- 
gie al Teatrului Naţional Mihai Eminescu. Anul acesta, după cum am 
menționat mai sus, a avut concomitent două premiere - la Teatrul 
Naţional Vasile Alexandri din Bălţi și la Teatrul Municipal Satiricus l. 
L. Caragiale cu textul dedicat evenimentelor din 7 aprilie. 

Montată la Satiricus în anul 2008, Maimuţa în baie abordează 
într-un mod paradoxal tema condiției umane în societatea postmo- 
dernă. Omul a ajuns la asemenea nivel de dezvoltare tehnologică, 
încât s-a subjugat pe sine însuși, și-a pierdut eu-l propriu și invidiază 
până și primatele în acest sens. lar Augustin / Valentin Delinschi, 
ajuns din maimuţă Om printr-un experiment nebulos al Doctoru- 
lui Coșciug / Sergiu Finiti, constată cu tristețe că, de când are chip 
uman nu mai poate fi sincer și nici nu se simte fericit! Toate perso- 
najele - Miron / Valeriu Țurcanu, Fidel / Vitalie Tapu, Artur / lon 
Grosu, Stela / lraida Bobescu, Lavinia / Nina Toderico, Mirele / Ar- 
cadie Răcilă, Mireasa / Elena Negrescu, Nașul, Nașa și nuntașii, duc 
o viaţă lipsită de sens, într-o veselie continuă, fără să-și pună vre-o 
întrebare de ordin etico-moral. Este interpretarea personală a lui 
Sandu Grecu, deoarece textul se suprimă esenţial, se „așează” cu pi- 
cioarele pe pământ, dispare patetismul, transformându-se, ca gen, 
din parabolă într-o satiră spumoasă. Respectiv, dispare tenta fan- 
tasmagorică a piesei, dar și linia de subiect a maleficului Om Negru, 

un sforar, ce dirijează transformările miraculoase. lar ideea banche- 
tului din textul piesei prinde contururi, devenind un eveniment, dar 
și un personaj în sine al spectacolului: nunta, cu tot alaiul său gă- 
lăgios - „refrenul” superficialității lumii contemporane, „ușurătăţii” 
de atitudine asupra problemelor cardinale ale existenței umane, a 
tendinței de a transforma viața într-o continuă sărbătoare, în pofida 
tuturor cataclismelor reale și iminente (în acest sens, acest personaj 
colectiv este parafraza reușită a Orbilor lui Piter Breighel, care, fără 
să-și deie seama, merg pe marginea prăpastiei). Nunta, cu o mireasă 
impudică, în fustă supermini și ciorapi imaculaţi cu portjartier, aga- 
ţându-se de toţi bărbaţii, cu un mire aghesmuit și nuntaşi nesimţiţi, 
intervine inopinat în cele mai delicate momente din viața Doctoru- 
lui și lui Augustin. 

Cât privește Coridorul mortii, în afara celor expuse anterior, pu- 
tem afirma că și aici (pe lângă reducerea textului și omiterea unor 
personaje cum ar fi Mama și Tata lui Valeriu Boboc, în ideea univer- 
salizării tragediei și excluderea pastișării exprese a realității) genul 
/ stilistica cronicii de actualitate este substituită cu psihologizarea 
și identificarea resorturilor morale ale „actorilor”, aflaţi de ambele 
părți ale baricadelor, cât și evidenţierea cinismului fără seamăn al 
autorităţilor komuniste, care își derogă paternitatea crimelor săvâr- 
șite. Și toate astea în vederea aprofundării chipurilor, nuanţării su- 
tuaţiilor evident univoce. 

Dramaturgul Andrei Strâmbeanu are în palmares mai multe 
texte editate și premiate la Concursul Naţional de Dramaturgie și 
montări, începând cu Minodora luceferistă, Cățelușul zburător la 
Licurici, mai târziu Armăsarul cu dinți de aur la naţionalul bălțean, 
apoi Consumatorul de onoruri și Oltea, mama lui Ștefan Cel Mare la 
naţionalul eminescian, și în sfârșit montarea satiricistă Dictatorul. 

Cineva ar putea crede că Dictatorul este un text istoric, deoare- 
ce îi are ca protagoniști pe Neron, Napoleon, Hitler și Stalin, dar nu 
este așa. Aceștea servesc drept pretext, pentru a pune în discuţie 
tema coruperii morale a funcţiei. Orice funcţie înaltă este un exer- 
cițiu al puterii nelimitate și depinde de moralitatea, înțelepciunea 
și voința omului de a se opune seducţiei supranaturale a acesteia. 
Pentru veridicitate, caleidoscopul evenimentelor, epocilor istorice 
și personalităţilor ce se perindă prin fața spectatorului, totul se în- 
tâmplă ...în vis, unde se amestecă istoria cu realitatea! Căci numai în 
vis pot da mâna Neron / Arcadie Răcilă, Napoleon / Petru Bouroș, / 
Hitler / Sergiu Finiti, Stalin / Viorel Cornescu și actualul Prezident și 
dictator komunist / Valentin Delinschi! loan, Istoricul / Vitalie Tapu 
critică toți dictatorii, enumerând faptele abominabile ale acestora și 
afirmând, că ei trebuie striviți în fașă spre a nu periclita dezvoltarea 
omenirii pe un făgaș al normalităţii. 

Grecu intervine în text doar pe alocuri, la nivel de replică; pe 
de altă parte, însă, propune o turnură esenţială, ce schimbă radical 
conceptualitatea piesei și care constă în faptul, că și Istoricului, tot 
în vis, i se dau atribuţii nelimitate, pentru a-i verifica bunele intenţii. 
Prin sugestia regizorului este identificată intriga, consolidându-se 
mesajul spectacolului: în fiecare om, în stare latentă, stă un dicta- 
tor. Căci noul dictator, până la urmă, nu se deosebește cu nimic de 
ceilalți: el jură pe viitoarea Constituţie, pe care o va scrie tot el, că ea 
se va deosebi radical de cea veche atât din punct de vedere tipogra- 
fic, cât și din punct de vedere al calităţii hârtiei (!!!) și că va spânzura 
toată opoziția! Istoria se repetă... 

Și celelalte spectacole din cadrul Proiectului Montarea drama- 
turgiei contemporane au elemente stilistice interesante și chipuri 
artistice original tratate. Ispitirea lui luda de A. Burac valorifică 
tema biblică a trădării; Minte-mă, minte-mă de N. Negru dezbate 

calea întortocheată a iubirii și fidelității conjugale; Alegerea lui Ale- 
xandru Șuțțo și Înainte și după fugă ale lui D. Crudu vorbesc despre 
mecanismele ascunse ale dictaturii și respectiv despre problemele 
refugiaților de pretutindeni. 

Din spectacolele montate de Alexandru Grecu la Teatrul Mu- 
nicipal Satiricus I. L. Caragiale, dar și din cele montate în alte in- 
stituţii teatrale din ţară vedem, că spaţiul tematic al dramaturgiei 
scrise după anii -89 s-a lărgit simţitor, uneori chiar cu riscul de a 
cădea în vulgaritate. Nu mai există teme sau curente literar-teatrale 
tabu și nici personaje, care nu s-ar înscrie în anumite „standarde”. 
Este adevărat, că personajele au suferit și ele schimbări conceptu- 
ale și evoluții psihologice impresionante: de la eroii plini de elanuri 
socialiste, romanticii construcţiilor epocale, ideologizaţi până la re- 
fuz, ancoraţi în probleme de producţie ale colhozurilor sau uzine- 
lor-gigant; visătorii mioritici, flăcăi dintr-o bucată; nevestele pudice, 
bune gospodine sau fetele mari, activiste, pline de altruism și sa- 
crificiu - până la fiinţele derutate și pesimiste de astăzi, „descen- 
dențţii” direcți ai lui lonesco. Similitudinile dintre eroii ionescieni și 
cei contemporani sânt evidente, multe dintre personajele autorilor 
contemporani fiind unele frustrate, caustice, indecise, pierdute și 
depersonalizate la propriu și figurat (în unele cazuri nu au nici nume 
concret, însemnând doar pronume personale). Unele dintre ele se 
aseamănă, mai degrabă, cu niște eboșe, mai ales cele rezultate din 
primele experimente literare ale tinerilor dramaturgi. Și asta nu nu- 
mai pe motivul tributului literar adus curentului ca atare și dorinței 
de experiment, ci în primul rând pentru că această generaţie de scri- 
itori dramatici aparţine altui timp, ei au altfel de sensibilitate, altfel 
concep realitatea cotidiană și artistică. Pe de altă parte, nu încape 
îndoială, că odată cu maturizarea lor profesională, se „maturizează” 
și personajele, ele capătă viaţă, consistență, recognoscibilitate, iar 

traiectoria lor umană se modifică și ea, oscilând deja între dezamă- 
gire și speranţă. Totuși, majoritatea spectacolelor, ca și majoritatea 
personajelor ce le populează, sânt marcate de sentimentul deziluzi- 
ei profunde, de necorespunderea flagrantă a speranţelor investite 
în viitor și realităţilor existente dure, acesta fiind, probabil, însemnul 
timpurilor pe care le trăim. 

În încheiere ar fi de menţionat contribuţia inestimabilă a Proiec- 
tului Montarea dramaturgiei contemporane, inițiat de regizorul și 
directorul Teatrului Municipal Satiricus I. L. Caragiale Alexandru 
Grecu, în dezvoltarea dramaturgiei contemporane. Fiind unicul de 
acest gen în ţară, este valoros din cel puţin trei puncte de vedere: 
creează un cadru emulativ stimulator în genul respectiv; identifică și 
promovează tinerii scriitori, atât în ţară, cât și peste hotarele aces- 
teia prin intermediul spectacolelor montate; completează reperto- 
riul teatral cu noi titluri dramatice, fără de care nu poate exista un 
teatru naţional prin esenţă. 

Sânt deja semne vizibile că cantitatea textelor scrise trece într-o 
nouă calitate, piesele având un limbaj literar mai îngrijit și totodată 
mai puţin artificial, o arhitectonică mai explicită, un sistem de per- 
sonaje mai elaborat, o personalitate mai distinctă, cu mai puţine 
elemente de împrumut, explorând spaţii tematice proprii, nebătă- 
torite de nimeni. Dar aceste eforturi de promovare a dramaturgiei 
contemporane se cer imperativ și programatic susținute de cele- 
lalte instituții teatrale din ţară pentru a multiplica impactul asupra 
genului literar-dramatic ca atare și asupra artei teatrale în general. 


lunie 2010 

CARAGIALE 
ȘI „COMEDIA VULGARITĂȚII” UMANE 


Am auzit în mai multe rânduri vorbindu-se despre spectacolele 
lui Sandu Grecu, că sânt „haioase, nostime”, dar că le lipseşte „rafi- 
namentul artistic.” Aş putea fi de acord cu aceste afirmaţii, dacă el 
ar profesa genul dramatic în exclusivitate — drama, tragedia, poemul 
dramatic, etc. Dar cum să fii un regizor „ortodoxist”, dacă îmbrăţişezi 
o altă „religie”, o altă „doctrină” artistică? Cum să fii serios, corect, 
romanţios, delicat, când joci comedii, farse şi, mai ales, satire?! Şi nu 
unele oarecare, ci spumoasele, imprevizibilele, neaoşele situaţii, pe 
care ţi le serveşte Caragiale, „Molierul României”, cum l-a supranu- 
mit Haşdeu... Operele „marelui ironist”, care ne-a dăruit, vorba lui 
Şerban Cioculescu, „o oglindă perfidă, pentru chipurile ei nefardate, 
„Cu jocul de oglinzi întors asupra posterităţii, ca un omagiu de reci- 
procitate”. 

Dramaturgia caragialiană este o preferință mai veche a lui Gre- 
cu și înţelegem de ce: nimeni dintre confrații de breaslă ai marelui 
„demon al contradicției” nu ne-a oferit până acum personaje mai 
insolite și mai firești în ridicolul lor uman. Să te „scalzi” în Teatrul 
lui Caragiale este o onoare și o mare responsabilitate. Ca să-ţi re- 
ușească un Caragiale, trebuie să-i găsești exact tonalitatea, ampla- 
sarea lui contextuală, rezonanţa temporală, adică corespondenţele 
cu actualitatea. La un moment dat, Grecu motiva selectarea unui 
fragment muzical al Trigonului într-un spectacol prin dorința de a 
sublinia proveniența geografică, balcanică, deci, și sensibilitatea 
noastră balcanică. Remarc, că alegerea nu ţine doar de conceptul 
muzical, ea fiind o cheie a esteticii spectacolului în cauză (era vorba 

despre spectacolul Năpasta și piesa O zi de toamnă în Balcani), dar 
și celorlalte spectacole caragialiene. Pentru că simţirea balcanică 
presupune o trăire afectivă mult mai intensă (ca în aceeași Năpas- 
tă), iar în ce privește comediile, e vorba de atitudini hiperbolizate, 
poziții tranșante, manifestări departe de a fi „political correct”, afi- 
șând efectul optic ridiculizant. 

Acest fel de a fi al personajelor caragialiene ţine de estetica 
carnavalescului, pe care foarte exact, cu mult umor și rafinament îl 
„Stigmatizează” maestrul verbului critic Pavel Proca. Pentru el, eroii 
dramaturgului, în interpretarea „suculentă și densă” a actorilor sati- 
riscieni, cu pasiunile lor mackbettiene, nu sânt altceva decât „titanii 
luptelor de mahala”. Chiar dacă unii și aceeași actori joacă în toate 
spectacolele Integralei Caragiale, ei reușesc să fie inediţi ca inter- 
pretare, deoarece, cum scrie iarăși Pavel Proca, secretul lor rezidă 
în „construcţia relaţiilor, specularea la maximum a fiecărei situații în 
parte, întru redarea chintesenţei operei”. „Carnavalul balcanic”, însă, 
ţine nu doar de manifestarea expresă a temperamentului sudic. El 
înseamnă un model de existență socială, de prejudecăţi cotidiene 
achiziționate în timp, iar noțiunea de „mahala” nu este doar carac- 
teristica generală a unui cartier mărginaș, ci o mentalitate umană 
periferică, învechită, o trăire arhaică, primară a sentimentelor, or, 
cum ar zice G. Ibrăileanu, o „structură sufletească grosolană, acel 
amestec de civilizaţie și orientalism, ...o inteligență obtuză”. Anume 
această mentalitate, perfect „diagnosticată” și „pusă pe tapet” de 
Grecu, - cu tragediile ei „antice” de doi bani, cu „luptele (politice) se- 
culare” pentru un mandat electoral de patru ani, cu agramaţia „care 
combate bine”, cu „patriotismul” din interes meschin, cu „onoarea 
de familist” pusă în grija amanţilor, cu pretinse ifose de bun gust, cu 
răutățile și răzbunările mărunte, cu superstiţiile băbești, cu suspi- 
ciunile, mitocăniile, ipocriziile și vanităţile ei - face deliciul teatral al 
publicului spectator, constituind o lecție de salubrizare a sufletului 

și societăţii în întregime. Astfel că Grecu este în consens cu ope- 
ra caragialiană, care „ne apare ca un reflex al bunului simț față de 
abaterile ...de la judecata dreaptă, ...sănătoasă”, dramaturgul fiind 
„în reacțiune cu media de sensibilitate a timpului său” (același Ş. 
Cioculescu). 

În Noaptea furtunoasă atmosfera de mahala este subliniată de 
hămăitul câinilor, zumzetul agasant al muștelor, vociferările paro- 
xistice ale eroilor, iar linia melodică în stil Trigon sugerează deliciul 
aventurilor și urmăririlor detective nocturne. Distribuţia este ai- 
doma corului perfect, în care toți cântă în unison, dar fiecare voce 
are, totuși, coloratura sa distinctă și inedită. „Abajurul” din salon se 
aseamănă mai degrabă cu o sperietoare din grădină, stafia „baga- 
bondului amploaiat”, care atentează la onoarea de familist a stăpâ- 
nului, năluca „traducerii”... 

Întregul spectacol este construit din bagatele artistice, minuţios 
sincronizate de actori (cât costă numai scena cu prinsul muștelor - un 
redutabil „safary” în stil caragialian și cea a băutului cafelei „pe mu- 
chia” pămătufului de curăţat arma!), în care lumea colorată și zgo- 
motoasă a marelui dramaturg prinde viață instantaneu: Coana Veta 
/ Irina Rusu, care „nu-i din alea”, este gospodina decentă și soţia cre- 
dincioasă ...amantului său; „tânărul” tăbăcit de vreme, Rică Venturi- 
ano / Valeriu Cazacu, Don Juan-ul îmbătrânit, pedantul revoluțiilor 
„de hârtie”, deșirat, cu pantalonii scurţi, pantofii scâlciațţi și jobenul 
uzat de intemperii, cu periuța și pasta de dinți de-a gata „la dato- 
rie”; este ziaristul „învechit” în rele, care poartă după sine „cărțile 
de vizită” — posterele sale cu marii și micii politicieni ai momentului, 
partizanii revoluțiilor „portocalii” sau „de catifea”; mediocru „peste 
poate”, este în vogă doar la nătărăii încântați de vocabularul nebulos 
și patosul afectat patriotic; Jupân Dumitrache / Valeriu Țurcanu, „în- 
cornoratul sublim” și Nae Ipingescu / Igor Mitreanu, cu „rezonul” lui 

papagalicesc, preferă să „guste” cum „combat” alţii după consuma- 
rea puilor fripţi, cincizecilor de ţuică și cafelelor băute pe nerăsuflate; 
„zelosul” Chiriac / Viorel Cornescu, un adevărat „Othello de mahala”, 
insistă cu tot dinadinsul la respectarea „reglementului” nu de dragul 
pedanteriei, ci ca s-o mângâie în voie pe „patroana” sa; Ziţa / Lilia 
Cazacu, „stilata” și „delicata” suburbană, visează să parvină și să-și 
găsească și ea un Chiriac al ei; în sfârșit, Spiridon / Arcadie Răcilă, 
agerul băiat de casă și „Chiriac-ul în devenire” al soţilor Venturiano, 
care va avea grijă pe viitor să perpetueze „onoarea familiștilor” în- 
veteraţi! Nu degeaba regizorul repetă, în epilog, scena de la începu- 
tul spectacolului, cu văicărelile la adresa „bagabonțţilor” care strică 
casele oamenilor, numai că în rolul „sublimului încornorat” de astă 
dată este proaspătul însurăţel Rică Venturiano! Toate aceste „măști” 
carnavalești au marele avantaj de a fi absolut recognoscibile prin ti- 
pajele din proximul nostru anturaj cotidian. 

„Beţia” carnavalului continuă mai „abitir” în Scrisoarea pierdu- 
tă. Circul aici se regăsește în toate: în cortul tricolor din centrul sce- 
nei cu inscripţia „votaţi corect!” — paravanul patriotard, după care 
își ascund interesele meschine actorii politici; semicercul gardului, 
ticsit cu maculatura organelor mass-media, care desparte simbolic 
„arena” circului politic de sala de spectacol; cuștile cu papagalii po- 
litici, care repetă la nesfârșit heat-urile frazeologice „dacă-i trădare, 
trădare să fie, dar s-o știm și noi”, „unde nu-i moral acolo-i corupţie”, 
„nu vrem în Europa”, „vom lupta contra guvernului” etc.; costumele 
bi-cromatice și deci bi-polare (autor Rodica Bargan) — pe jumătate 
de epocă, pe jumătate contemporane, care subliniază duplicitatea 
eroilor, exact în stilul „curat-murdarului” caragialian. 

Toţi „eroii” sânt obsedaţi de bani, începând cu Ghiţă Pristanda / 
Jan Cucuruzac, care are ascunzători de mită în cele mai neașteptate 
locuri — sub chipiu, epoleţi, în șlițul pantalonului, tureatca cizmei etc., 

continuînd cu Ștefan Tipătescu / Viorel Cornescu, care, între parti- 
dele de sex cu Zoe Trahanache / Ludmila Gheorghiţă, își „penește” 
subalternul de agoniseala zilnică și încheind cu „onorabilul” Nae Ca- 
ţavencu / Valeriu Cazacu, pentru care bileţelul de amor nu este un 
simplu răvaș mototolit, ci o bancnotă de înaltă valoare, o „investi- 
ţie bancară” reușită, expresia viitoarei sale cariere de deputat. Toţi 
cumpără și vând sau se vând — care mai scump, care mai ieftin, după 
cum le este preţul... Chiar și susținătorii „verzi” ai lui Caţavencu își 
exprimă suportul lor partinic în... ţigări, pe care acesta le „înfige” în 
„V”-ul degetelor arborate în semn de victorie. Astfel, regizorul pune 
în valoare ideea puterii absolute a două elemente în societatea noas- 
trä, care se potenţțează reciproc — banii și sexul. Până la urmă, toate 
idealurile și speranţele alegătorilor, fie chiar și ale celor turmentați, 
sânt comercializate cu mult „succes” conform dictonului idiot și lipsit 
de logică elementară „dacă-i trădare, trădare să fie, dar s-o știm și 
noi”, mult dorita funcție de deputat revenindu-i unui Dandanache / 
lon Grosu, simbolul cretinismului nostru generalizat. 

D”ale carnavalului se pretează unui cancan teatral, dacă ar fi să 
inventăm un nou gen dramatic, sugerat din chiar prologul spectaco- 
lului prin canavaua muzicală (fragmente din Polka Trich Trach a lui |. 
Strauss), dar și prin dansul propriu zis, interpretat de corpul feminin 
de balet; op-ul acesta cu curburi apetisant dezgolite, fiind un ele- 
ment de legătură dintre scene, redă atmosfera de veselie și ușoară 
„degajare” morală a societăţii, dar și esența subiectului propus de 
marele dramaturg, deoarece însăși cuvântul semnifică nu numai 
denumirea renumitului dans franțuzesc, ci și vorbele răutăcioase, 
bârfele răspândite cu rea voinţă; iar dezgolirea vestimentară (soră 
cu goliciunea sufletească) subliniază lipsa de scrupule sau tupeul 
personajelor, care se dau într-un spectacol vulgar, descoperind lu- 
cruri jenante, pe care de obicei oamenii de bună creștere preferă să 

le ascundă. Regizorul subliniază acest gust specific al personajelor 
pentru „scandaluri cum nu s-a mai pomenit în univers”, unde toţi 
invocă onoarea și cinstea, dar toţi „traduc” pe toţi; însăși noţiunea 
de „traducere”, în accepțiunea acestor filistini, nu simbolizează de- 
cât fapta descoperită, nu și cea săvârșită. În atmosfera unei insalu- 
brități morale, dominate de două picioare lungi, cu ciorapi negri- 
plasă cu portjartier și în pantofi de un purpuriu provocator în chip 
de coloane, ce susțin arcada ușii (elementul esențial al scenografiei 
spectacolului) este inevitabilă „revuluţia” amantelor trădate, odată 
ce amanțţii pot rămâne fideli numai de frica vitriolului. Toată această 
faună teatrală — de la ploieșteanca republicană, gălăgioasa „femeie 
din popor” Miţa Baston / Lilia Cazacu, clovnul cabotin Mache Ră- 
zăchescu / Mihai Curagău, „stufosul” în vorbe și sprâncene lancu 
Pampon / lon Grosu, „răscoptul” Cazanova de mahala Nae Girimea 
/ Vasile Cașu până la provinciala „femme fatale” Didina Mazu / Ele- 
na Oleinic - se complace enorm în circul vanităților rănite, în intri- 
gile de doi bani și micile răutăţi pe care și le fac unii altora, anulând 
„aparențele, imaginea de fațadă, lustrul de onorabilitate, care aco- 
peră cu strălucire stricăciunea societăţii burgheze” (afirmaţie făcută 
de Șerban Cioculescu la adresa altei eroine, Zoe Trahanache, dar, 
cum se vede, perfect valabilă și pentru celelalte personaje). 

În spectacolul Unde mergem, domnilor circul „posterităţii” se 
derulează pe fundalul „aleii” soclurilor mute ale domnitorilor țării. 
În timp ce „în stradă” se protestează, se scandează lozinci, se agită 
stegulete tricolore, „conțopiștii”, adică funcţionarii statului, la baie, 
servesc halbe de bere și se delectează cu dansurile erotice ale servi- 
toarei. Și doar insistența „mulţimii” - a „derbedeilor și mizerabililor 
din stradă care-și fac de cap” - îi determină să „aibă (sau, mai bine 
zis, să nu aibă) o părere, spre a „nu fi în primejdie să sufere de la 
oricine are una”. lar guvernul improvizat din „noi cu-ai noștri”, care- 
s „get beget de la coada vacii” proclamă „egalitaua și libertaua”. 

Atâta doar, că aceste valori Conu Leonida / Mihai Curagău vrea să 
le împărtășească „pe divan, la taifas, cu cafele și tot echimonico- 
nul boieresc” cu vornicul Hârzobeanu și logofătul Protipendescu, nu 
cu Barabulă și badea Trohin-văcarul! La asta se reduc discursurile 
„patriotice” în halate de baie și of-urile interogativ-retorice „Unde 
mergem, domnilor” ale conţopiștilor — Vasile Cașu, Jan Cucuruzac, 
Valeriu Cazacu și Conului nostru... 

Prima parte a spectacolului, inspirată din Momentele și schiţele 
lui Caragiale, dar și din unele versuri ale lui Alecsandri, face casă 
bună cu farsa Conu Leonida faţă cu reacţiunea din partea a doua. 
Curioasă viziunea acesteia din urmă, în care „revuluţia” descrisă de 
Conu Leonida este văzută prin prisma fanteziilor sexuale ale Coanei 
Efimița / Elena Oleinic, doamnă cu „greutate” la propriu și figurat, 
privată de mângiielile consortului său. În opinia dumisale, revolta 
a ţinut cât ţine cea mai tare partidă de sex — o noapte! „Minte de 
femeie” - părerea lui Leonida, care se vede în sinea lui mare „revu- 
luţionar”, ciracul lui „Galibardi”, cu mersul său în poziția a șasea și 
vestoanele pline de decoraţii, care-l trag la pământ. Interesantă și 
ideea coșmarului nocturn al Efimiţei, în capul căreia s-au amestecat 
toate poveștile „cu cai verzi” și în care Papa de la Roma poartă chiar 
chipul conului Leonida! 

Există și o evoluție / oscilație spectaculoasă, bine gândită și re- 
alizată de interpretul conului Leonida, actorul Mihai Curagău: dis- 
cursurile sale demagogice din prima parte culminează cu avântul 
„patriotic” din debutul părţii a doua și se încheie, după ce-i trece 
frica de ipotetica revoluţie, iar cu o atitudine reacționară și cu iezu- 
ita frază-refren Unde mergem, domnilor? 

Concluzia regizorului nu este una prea optimistă, fiind expusă 
în epilog prin intermediul următoarelor versuri: „Zadarnic ne năs- 
curăm și făr-să trebuim, / Meschini și mediocri să fim și să murim.” 
Astfel, mesajul spectacolului ar fi să medităm mai mult asupra con- 

diției noastre umane, asupra valorilor pe care le îmbrăţișăm, să lu- 
crăm asupra deficienţelor caracterologice personale / naţionale, să 
scăpăm de egocentrismul, mercantilismul și provincialismul mental, 
ce ne caracterizează și ne încurcă mersul înainte. 

Dacă dezbatem realizarea proiectului Integrala Caragiale, nu 
putem omite spectacolul Năpasta. Evident, genul dramei presupu- 
ne altceva decât cel al comediei. Atât carnavalescul, cât şi vulgari- 
tatea umană nu-şi găsesc aici locul. 

Şi Caragiale şi-a pus problema, prin intermediul Năpastei, să sc- 
rie cu totul altceva, decât în opera sa anterioară şi asta nu pentru 
a fi „luat în serios”, cum afirmau unii dintre răuvoitorii săi. Ideea 
a fost, probabil, să exploreze un alt gen, pentru a vedea, dacă îl 
poate stăpâni la fel de bine ca pe cel comic; dar şi pentru a desco- 
peri noi caractere, noi spaţii umane / tematice; sau, poate, a privi în 
străfundurile subconştientului omenesc, în care zac, în stare latentă, 
gânduri necurate, dorinţe refulate de răzbunare, intenţii criminale, 
chiar şi în cele mai curate suflete. În acest sens, regizorul Grecu a 
găsit un element spectacular esenţial, în vederea propulsării ideii de 
moralitate spirituală, de ispăşire a păcatelor lumeşti, de rezolvare 
a dilemei „a ierta sau a răzbuna”, dar şi asumării pedepsei pentru 
cele săvârşite. E vorba de toacă, care are diverse semnificaţii în 
spectacolul satiriscian. Expresia românească „a şti şi toaca din cer” 
înseamnă a şti multe lucruri, ea sugerând o mare taină omenească. 
Toaca are o încărcătură religioasă, deci, şi una moral-spirituală în 
contextual temei. Ea mai înseamnă şi un timp al zilei (după răsăritul 
soarelui sau înainte de apus, când se oficiază liturghia sau vecernia 
la biserică), ceea ce înseamnă un soroc, un termen al scadenţei. 

În afară de semnificaţiile livreşti şi asociaţiile pe care le impune 
cuvântul, toaca, ca o componentă muzicală a spectacolului (extrasă 
dintr-o lucrare a formaţiei Trigon), dictează ritmul interior al dra- 
mei şi nuanţează stările sufleteşti ale eroilor. În alternanţa scenelor 

ea sună total diferit, utilizată în felurite scopuri — uneori ca fundal, 
alteori prin contrapunct cu o acţiune. Ea bate în zeci de maniere - 
neliniştit, timid, gingaş, frenetic, molcom, confuz, ameninţător, tân- 
guitor, însingurat, în ritm încetinit, poate suna a blestem, a rugăciune, 
a îndoială, a remuşcare etc. - şi toate pun în evidenţă caracterele 
umane, intenţiile personajelor sau evenimentele. Se poate afirma, 
că toaca este camertonul spectacolului Năpasta. Este o invenţie 
regizorală reuşită şi inteligent exploatată, fiind o premieră în stil- 
istica teatrală basarabeană. Privind realizările artistice, constatăm 
o anume inegalitate a contribuţiilor actoriceşti, despre care am 
prefera să vorbim cu altă ocazie. 

În încheiere ar fi de spus că Grecu, împreună cu întregul său co- 
lectiv artistic, în toate montările Integralei Caragiale, dar în speci- 
al, în comedii, reușește să „guste” „dulceaţța acadelelor stilistice, în 
care excelează autorul, când vrea să arate ambiția mahalagiilor de 
a-și ridica nivelul în felul burgheziei mari” (ibidem). Dar nu transfor- 
mă eroii săi în niște roboţi, în niște măști fără viață. Personajele sânt 
aidoma marilor clovni, fața cărora pe jumătate râde, iar pe cealal- 
tă jumătate plânge, căci sânt perfect sinceri în micile lor tragedii și 
marile lor defecte. Și fiindcă Șerban Cioculescu și-a dedicat o mare 
parte din scrierile sale monografice studierii operei marelui Caragi- 
ale, încheiem cu un citat foarte nimerit la tema dezbătută: „Ca orice 
comedie care dă de gândit, atât asupra moravurilor decăzute ale 
unui moment social, cât și asupra complexităţii sufletești a eroilor, 
fiecare dintre comediile lui Caragiale trece pe lângă dramă atât cât 
trebuie, ca să evite confuzia genurilor și să nu deruteze spectatorii 
convocați să râdă, nu să-și pună probleme”. Constatăm, că în unison 
afectiv cu criticul literar este și regizorul Alexandru Grecu. 


Septembrie 2010 

FUNCȚIA EXPRESIEI PLASTICE 
ÎN SPECTACOLELE TEATRULUI „SATIRICUS” 


Funcţia expresiei plastice în spectacolele regizorului Alexandru 
Grecu este diversă. Dacă uneori este utilizată doar ca fundal pentru 
o acțiune de prim-plan, alteori este plasată prin contrapunct sau 
antiteză cu un eveniment, în vederea creării unei polifonii spectacu- 
lare. În unele cazuri ea exemplifică starea interioară a eroilor, emo- 
tiile patetice le estompează printr-un studiu plastic de origine gro- 
tescă, și, invers, scenele de evidentă clovnerie sânt diluate printr-un 
opus liric. Sânt spectacole, în care plastica corporală nu este doar 
o piesă din ansamblul arhitectonic al acestora, ea semnificând mult 
mai mult decât un dans sau un element coregrafic. Expresia plastică 
devine, în acest caz, unul din eroii principali ai reprezentaţiei, care 
reflectă elementul stilistic unitar și care transmite mesajul specta- 
colului prin metode paraverbale, așa cum se întâmplă în spectaco- 
lul Metamorfoze după Ovidiu. Astfel, un material dramatic explicit 
prinde contururi polifonice anume prin intermediul elementului co- 
regrafic implicit. 

Elementul plastic este unul universal și multifuncțional. Inter- 
pretat nu doar ca mobilitate a corpului uman, ci înțeles mai extins, 
într-o accepţie mai largă, ca plasticitate a limbajului teatral în ge- 
neral, el oferă posibilități conceptual-artistice inepuizabile. În acest 
context, Grecu afirmă, că plastica corporală, ca element sugestiv, 
spune astăzi mai mult decât cuvântul. Gestica interioară are pen- 
tru el o semnificaţie aparte, „deoarece ea redă structura sufletească 
a omului. Cuvintele, dulci sau amare, drastice sau măgulitoare, 
gingaşe sau brutale, rămân a fi o perdea, după care omul încearcă 
să se ascundă... Înainte de cuvânt a fost mișcarea, totul porneşte de 

la mişcare. Mişcarea, gestica, trădează... Dacă vrei să cunoşti cu- 
adevărat un om, este mai edificativ să-l vezi cînd tace... Felul în care 
reacţionează o persoană în diferite situaţii, cum se bucură de soare, 
de un om drag, cum se sperie de un câine, se teme de un şef, cum 
reacţionează la vederea unei sume mari de bani, spune totul. Teatrul 
în secolul vitezei”, conchide regizorul, „se bazează pe principiul mini- 
mum de cuvinte - maximum de sens”, la care mai adăugă „maximum 
de gest”. 

În spectacolul Carmen de P. Merimee, autor Alexandru Grecu, 
expesia plastică actoricească deţine unul din cele mai importante 
roluri. Dar, dacă în Metamorfoze expresia plastică este însăşi lim- 
bajul de încarnare a subiectului, în Carmen ea exprimă pasiunile in- 
terioare ale eroilor, este motorul, ce pune în funcţiune developarea 
caracterelor, având „fiorul zborului în abis și ritmul unor dezlănţuiri 
ale instinctelor primare... în formă de mișcare, dans, verb, culoare.” 
Acest „teatru al mișcării”, având același autograf inconfundabil al 
maestrului Victor Tanmoşan, „nu e balet în formă pură, nu e dans 
ţopăit, e mișcare... cu elemente de balet și ritmică”, cum afirmă criti- 
cul Larisa Ungureanu. Cuvântul are aici o funcție minoră, mai degra- 
pă etnografico-decorativă, spectacolul fiind jucat în limba spaniolă: 
el punctează conţinutul scenelor și conferă o savoare deosebită și 
o autenticitate specială eroilor, de provenienţă bască. În vederea 
exemplificării aserțiunilor de mai sus este imperativă descrierea de- 
taliată a unor scene / intermedii plastice și interacţiunea diferitor 
planuri ale acestora, pentru a vedea funcționalitatea și „înscrierea” 
lor în concepția generală a spectacolului. 

Chiar de la început, în sunetele Carmen-suitei de G. Bizet / R. 
Șcedrin, apare protagonista, în spatele căreia stă o imensă lună în- 
sângerată (n.a. scenele / studiile de expresie plastică vor avea ti- 
tluri convenţionale, evidenţiate prin cursiv). Ca imagine, este clasica 

Carmen / Irina Rusu, femeea fatală, vampa cu păr sălbatec, negru de 
abanos, cu ochii mari și oblici, cu fuste încreţite, țigănești, obrazni- 
că, dezlănţuită și aventurieră. Femeea, care nu are măsură în nimic: 
dacă iubește - până la nebunie, dacă urăște - până la moarte. Este în 
compania unor personaje simbolice, Culorile: Alb / Iraida Bobescu, 
Negru / Ludmila Gheorghiţă, Roșu / Nina Toderico și Galben / Lilia 
Cazacu. Descifrate, ar putea să însemne patru ipostaze sau trăsături 
ale Carmensitei: puritate, perfidie, pasiune și aspiraţia spre liberta- 
te. Culorile, ca un stol de păsări colorate, roiesc în jurul ei, dansează 
un dans ameţitor, fac piruete, fiecare încearcă să o seducă. Prima, 
cu care intră în dans Carmen, e Albul: ambele se rotesc, ca două feti- 
te candide dintr-o copilărie demult uitată. Urmează, pe rând, îmbră- 
ţișările Roșului, culoarea pasiunii, apoi ale Galbenului, culoarea uită- 
rii. Printre ele umblă Negrul, care o înfioară pe Carmen, aruncându- 
se impetuos și înfășurînd-o în șalul său mare; ambele se încleștează 
într-un tangou periculos al morţii. Dansul culorilor în această scenă 
are menirea să sugereze alternanța stărilor emoționale ale protago- 
nistei, peregrinările ei sentimentale și luptele interioare, ce se dau 
în sufletul ei. 

Scena ţigăncilor, utilizată mai mult ca fundal, este aproape de 
dansul de varieteu, de cabaret, în care jete-urile dansatoarelor dez- 
golesc curburi feminine apetisante, iar exclamările vioaie aduc buna 
dispoziţie. Dar ea mai are o menire — de a pregăti apariția spectacu- 
loasă a Carmensitei. Fâșia de lumină roșie îi pune în valoare grand- 
jete-urile, propulsând-o în avanscenă și subliniindu-i calitatea de 
leader al comunității. 

Dansul cu batistele roșii e o provocare, nu întâmplător se deru- 
lează sub melodia ariei Toreadorului. Toreadorul este însăși Carmen, 
care își ia de coarne soarta, fiind absolut sigură, că o va supune. Stă 
în centrul unei arene, fâlfâie batista roșie în faţa lui Jose / Igor Mi- 

treanu, îl seduce cu privirea, îi aruncă un sărut fugar, îl încolăcește 
cu îmbrățișarea ei și, dintr-o mișcare bruscă, îl doboară la pământ, 
în hohotele de râs ale prietenelor și gesturile dezaprobatoare ale 
camarazilor lui. Asemănătoare este și scena Jocului cu trandafirul, 
în care se produce fulgerător omorul rivalei. Plastica scenelor imită 
mișcările felinelor, în diverse stări ale acestora — când în repaos rela- 
tiv, când într-o ipostază impetuoasă, cu mișcări imprevizibile. Într-un 
fel rectilinii, aceste scene pun în valoare posesivitatea și caracterul 
dominator al Carmensitei. 

Din punct de vedere compozițional, Grecu, care este și autorul 
scenariului, își permite să treacă peste anumite evenimente ale nu- 
velei, cum ar fi încarcerarea lui Jose. Lucrul se face intenţionat, pen- 
tru a nu pierde din intensitatea dramatică a raporturilor pasionale 
dintre eroi, prin sugerarea fugii celor doi. 

Scena Seducerii lui Jose este complexă din cel puţin două puncte 
de vedere: în primul rând, pentru că se produce simultan în câte- 
va planuri paralele (scena seducerii, partea l-a: scena portocalelor, 
centrală, dintre Carmen / Jose, concomitent cu scenele co-laterale 
— cea a dansului frânghiilor celor patru Culori și cea a prezicerii ți- 
găncii bătrâne; scena seducerii, partea a Il-a: scena tandreţii, cen- 
trală, dintre Carmen / Jose, concomitent cu scenele co-laterale - cea 
a vrăjilor ţigăncii bătrâne, cea a cortegiului bărbaţilor în negru, cea 
a dansului frânghiilor celor patru Culori și cea a dansului macabru 
al Cameleonului); în al doilea rând, pentru că tempo-ritmul acestor 
planuri trebuie perfect sincronizat, pentru a menţine atmosfera și a 
dirija nivelul tensiunii interioare a fiecărui plan. 

lată cum se produce în plan plastic interacționarea dintre pla- 
nurile paralele în scena Seducerii. În semiobscuritatea viorie a as- 
finţitului apare Jose, cu braţele pline de portocale. La picioarele lui 
stau Culorile, care treptat se desprind și se rostogolesc spre cele 

patru colțuri ale scenei, ținând în mâini capetele unor frânghii elas- 
tice, suspendate din tavan. Scena se luminează când, languroasă și 
senzuală, de după luna de jăratec, apare Carmen. Ea se apropie de 
Jose, ia o portocală, mușcă din ea, spunându-i că-i va îndeplini toate 
dorinţele, fiindcă știe să-și plătească datoriile. Acordurile Carmen- 
suitei sânt tandre, promițătoare și inspiră o neliniște vagă, pe funda- 
lul vocii tulburătoare a bătrânei țigance, îmbrăcate în negru, care își 
spune prezicerile la focul opaițului. Pe parcursul derulării scenei, vo- 
cea ei crește în intensitate, odată cu muzica, de la șoapta abia auzi- 
tă, până la vocea tare, răspicată. Dansul Carmensitei, sincronizat cu 
temporitmul muzicii și prezicerii, se desfășoară de la andante până 
la allegro, scoţându-și pe rând fustele colorate... când ajunge la cea 
roșie, intensitatea atmosferei este maximă, vocea bătrânei sună a 
blestem cu plânset în două, iar Culorile agită puternic frânghiile sus- 
pendate, de parcă le-ar bate o furtună năpraznică. Actul dragostei 
se consumă simbolic prin îmbrăţișarea frenetică a Carmensitei și îm- 
prăștierea portocalelor din braţele lui Jose, fiind punctul culminant 
al părţii l-a a scenei. Partea a Il-a se derulează în modul următor. În 
liniștea totală se aude doar ritmul inegal și ameninţător al inimilor 
celor doi și răsuflarea grea, întretăiată de pasiune. Chiotul Carmen- 
sitei prefigurează jocul de amor. Jose îi smulge fusta roșie, i-o flutu- 
ră în față, ca un toreador. Ea râde, „răstignindu-se” pe luna rotundă 
și arzătoare, balansând ca într-un scrânciob. În ritmul lunii balansea- 
ză frânghiile colorate în mânile Culorilor. Luna, cu tot cu Carmen, 
coboară treptat în poziţie orizontală, transformându-se într-un pat 
al desfătării, fiind mișcată de patru bărbaţi în negru. Culorile mișcă 
circular frânghiile în același sens și în același ritm cu bărbaţii, ele 
formând o cupolă deasupra cercului roșu al lunii. Secvența tandreţii 
cuplului Carmen / Jose se produce în avanscenă, pe fondul vrăji- 
lor șoptite ale țigăncii bătrâne, care sugerează monologul interior 

al Carmensitei. Șoaptele sânt pronunţate cu o voce tainică, vibran- 
tă, par a fi destăinuiri sau rugi ale eroinei. În paralel, pe luna roșie 
își începe dansul său macabru Cameleonul / Vitalie Tapu. Ridicat 
deasupra celor doi, este mișcat circular de aceeași patru bărbați în 
negru. Stă la pândă, în poziţia unui uriaș păiangen, apoi se ridică 
treptat, dirijând mișcările amanţilor. Într-un tricou negru, cu aripi 
roșii de liliac, pare a fi, într-un fel, o dublură a lui Carmen și simbolul 
nesincerităţii sentimentului ei faţă de Jose, instrumentul ei de mani- 
pulare. Senzaţie, confirmată în final de monologul sonor, care trece 
de la șoaptă la râsul obraznic și batjocoritor al ţigăncii bătrâne. Cu 
cât îmbrăţișările și săruturile amanţilor se apropie de apogeu, cu 
atât mișcările circulare ale frânghiilor manipulate de Culori devin tot 
mai puternice, iar hohotul ţigăncii tot mai nestăpânit. 

La fel de complexă este și ultima scenă, ce conține punctul cul- 
minant al spectacolului, Moartea Carmensitei. Ea se produce în trei 
planuri concomitent (scena centrală, a dialogului Carmen / Jose, 
concomitent cu scenele co-laterale - cea a luptei Toreadorului, cea a 
reacției publicului coridei și cea a „invaziei” taurilor). Epilogul începe 
cu apariția Toreadorului / Vitalie Țapu, sub muzica partiției omoni- 
me din Carmen-suita. În aplauzele frenetice ale asistenţei, plasate în 
spatele scenei, de ambele părți ale lunii roșii, Toreadorul face turul 
„arenei”. Mimează lupta cu taurul, agitând flamura roșie. Paralel, în 
centrul scenei, se derulează dialogul dintre Carmen și Jose. Ei stau 
lipiți unul de altul, iar Jose o imploră pe Carmen să plece cu el în 
America. Intensitatea disputei crește treptat, odată cu cea a muzicii, 
întreruptă fiind, în anumite momente, de exclamaţiile admirative 
ale „spectatorilor” la gesturile „curajoase” ale Toreadorului. Tore- 
adorul se plasează în faţa lunii roșii, la o anumită distanţă de eroi, 
dar ca și cum, între ei. Pe măsură ce neânţelegerea dintre Carmen 
și Jose devine tot mai mare, Toreadorul înaintează spre ei, agitând 

flamura roșie, ca în fața unui ipotetic taur; tensiunea scenei centrale 
dintre Carmen / Jose crește, pe măsură ce se îndepărtează unul de 
celălalt, între ei se creează o fisură, aidoma unei prăpastii simbolice. 
În punctul culminant, Toreadorul îi desparte, trecând printre ei cu 
flamura tremurândă. Muzica atinge cote maxime, ca și tensiunea 
dintre protagoniști. În semiobscuritatea scenei, un flux de lumină 
roșie îi unește pe Carmen, Jose și Toreador. La fraza Carmensitei 
„Nu... nu te iubesc...”, în strigătele agitate ale „mulţimii” (figuraţiei 
scenice), care asistă la „coridă”, Jose o înjunghie pe Carmen. O pa- 
uză... Anturajul scenei capătă o nuanţă vioriu-cadaverică, din care 
se distinge doar cercul roșu, ca o baltă de sânge, în care stă Jose, 
aplecat de asupra Carmensitei. Sub bătăile puternice ale tobelor, 
spre ei, ameninţători și neânduraţi, înaintează figuranţii, deghizați 
în haine negre, cu măști enorme de taur. Turma de tauri negri cal- 
că peste ei, acoperindu.-i... Lumina se stinge sub acordurile tragice 
ale Carmen-suitei. Astfel, prin intercalarea și interacțiunea scenelor 
centrale cu cele co-laterale, se obţine efectul emotiv scontat, și, ca 
rezultat, polifonia spectaculară. 

Scenele de dragoste dintre Carmen și Jose sânt foarte inventive 
ca expresie corporală, dar, de fiecare dată oscilezată între dragoste 
și ură, interes și generozitate, uitare și frenezie, după cum este și 
caracterul eroinei principale ori starea ei momentană de spirit. Pe 
de o parte, manipularea lui Jose în interese de contrabandă, pe de 
alta, frica de a nu fi ea manipulată sau dependentă de sentimente, 
frica de a fi tratată ca obiect al desfătării. 

Regizorul nu tratează chipul Carmensitei unilateral, doar ca pe 
o „femee-blestem, o pacoste, care nu are nici un Dumnezeu” (Lari- 
sa Ungureanu) sau ca pe o „Pandoră, sursa tuturor relelor omenirii 
și instrument de pedepsire a bărbaţilor” (Angela Chiriță). Carmen 
în interpretarea lrinei Rusu este o ființă echivocă și acest echivoc 

este starea ei permanentă de existenţă, așa precum n-o părăsește 
mereu dorința exuberantă de risc, care se adeverește mult mai pu- 
ternică, decât dragostea pentru un bărbat. Ambiguitatea ei este re- 
dată atât prin mijloace expresive actoricești, prin trăirea unor stări 
emoţionale de către actriță, cât și verbal, prin intermediul mono- 
logului interior al ţigăncii bătrâne. Dar mai ales, cu ajutorul inter- 
ludiilor plastice ale Cameleonului și Culorilor. Prin Dansul culorilor 
din prologul spectacolului se sugerează contradicţiile interioare ale 
eroinei, lupta cu sine însăși, cu tara propriilor defecte și capriciilor 
de moment, cu exacerbata independenţă, cu disprețul motivat sau 
nemotivat față de sexul opus, cu tendinţa hazardată de a se pune în 
pericol pe sine și pe cei care o iubesc, trăsături, confirmate ulterior 
în celelalte scene ale spectacolului. Ca expresie corporală, interacţi- 
unea Carmensitei cu cele patru Culori este permanentă, ele partici- 
pând efectiv la toate evenimentele importante, fiind alter-ego-urile 
acesteia. De exemplu, în una din scenele de dragoste, culorile îi în- 
lănţuie pe amanți cu frânghiile colorate, simbolic însemnând lanţu- 
rile pasiunii; în scena bătăii lui Jose cu Ofiţerul, Culorile iniţial stau 
imperturbabile, ca martori curioși, semnificând dedublarea, apoi 
azartul Carmensitei; când se încinge bătaia, Culorile bat ritmic din 
palme, ca la un dans de flamenco. 

Solo-ul Cameleonului se derulează în scena Seducţiei lui Jose. În 
scena dragostei, Cameleonul stă pe luna de jăratec de asupra lor, di- 
rijându-le mișcările cu un zâmbet naiv-angelic și sadico-mefistofelic 
în același timp, aceeași expresie este întipărită și pe fața Carmensi- 
tei, semn că aceasta, nici în cele mai fierbinţi clipe de pasiune și de 
plăcere nu-și uită interesul sau poate nu-și permite luxul să devină 
vulnerabilă. Intervenţia Cameleonului, la finele scenei, este relevan- 
tă. După plecarea lui Carmen, Jose se aruncă spre luna de jăratec, 
care parcă îl arde, acoperindu-l, și peste el pășește jubilând Camele- 

onul. Cu mișcări de felină, el „înjunghie” cu un pumnal enorm o por- 
tocală, absorbindu-i ca un vampir, sucul dătător de viaţă. Astfel, Ca- 
meleonul este dublura lui Carmen, simbolul vicleniei ei, frumuseţea 
fizică servindu-i drept cel mai eficace instrument de manipulare. 

O altă fațetă a expresiei plastice în Carmen este utilizarea anti- 
tezei. Pentru a dilua accentul excesiv de grav, chiar tragic, pe care îl 
impune însăși nuvela plină de romantism, dar și renumitele montări 
ale operei și baletului omonim, Grecu nu se sfiește să trateze cu o 
doză de ironie anumite secvenţe și chiar scene din spectacol, să se 
joace, în sens bun, cu materialul dramatic. El creează în spectacol 
un univers foarte convenţional din punct de vedere teatral, aproa- 
pe păpușăresc, populat de muncitoare cu aspect de dansatoare de 
cabaret; de ofițeri, care aduc prin mecanica lor a soldăţei de plumb 
cu puști și cuțite butaforice; de contrabandiști, care nu se sinchisesc 
să-și aranjeze fățiș trebușoarele. lată una din pantomime: după o 
pătimașă scenă de amor, Jose, fericit și sleit de puteri, se întinde 
pe spate, iar contrabandiștii, deghizați în negru și încărcați cu saci 
plini de bunuri, calcă peste figura stupefiată a lui Jose, făcându-i 
obraznic din ochi, adică, dă-i bătaie cu iubitul, băiete, că noi știm 
ce facem! Sau pantomima schimbului de sentinele: în misterul în- 
tunericului, sub melodia unui marș întretăiat de bătaia tobelor și 
galopul cailor, se mișcă într-o cheie solemnă și ușor grotescă, silue- 
tele gărzilor. Acest teatru japonez al umbrelor te duce cu gândul la 
jocul copilăresc de-a soldaţii. lronică și pantomima relaţiilor frivole 
dintre Ofiţer / Valentin Delinschi și Carmen, pentru care cea mai 
forte valută de schimb este o noapte de amor. Cu destul umor este 
tratată scena prezentării lui Jose contrabandiștilor: în timp ce Car- 
men face schimb de drăgălășenii cu unul dintre bandiți, care mai 
apoi se adeverește a fi soțul ei Garcia / lon Grosu, Jose, deghizat în 
călugăr, cu gluga peste cap aidoma unei stafii, este încercuit de cira- 

cii lui Garsia, care dansează ceva intermediar între bătută, flamenco 
și sirtaki. Viorel Cornescu / Englezul efeminat, timid și amorezat de 
Carmen, joacă o partidă de sex mazohist, în care o face pe cățelu- 
șul, ce aduce la comandă bastonul. De un comic grotesc, aproape 
de umorul negru, este scena cerțţii celor doi eroi: după următorul 
cadavru, de astă dată al lui Garcia, Jose îi spune Carmensitei că va 
urma ea, de nu-i va fi credincioasă; la care Carmen îi răspunde fără 
ezitare, că va găsi un băiat bun să-i facă lui de petrecanie, cum i-a 
făcut-o el lui Garcia. Martori tăcuțţi și aprobatori ai scenei sânt ciracii 
contrabandiști, îmbăcaţi în doliu, cu mutre posace, care își fumează 
imperturbabili ţigările și care uită de mort, pe dată ce Jose ia în pri- 
mire funcţia de șef al bandei. Îi stârnesc zâmbetul monologurile lui 
Jose, concepute pe un ton ușor emfatic și spuse cu o mină naivă și 
blajină, fără a bănui perfidia Carmensitei. Cu o doză de ironie sânt 
realizate și duelurile, tehnice și spectaculoase, cu omoruri teatral- 
afișate, de operă. Astfel, prin aceste antiteze de origine grotescă, 
Grecu transmite idea disproporționalităţii pasiunilor mistuitoare, 
demolante, „shakespeareiene”, vis-a-vis de insignifianţa, vulnerabi- 
litatea și deriziunea umană. 

În Carmen elementele de décor au și ele o funcţie plastică bine 
definită. De exemplu, luna nu este doar un astru ceresc, care simbo- 
lizează pasiunea istovitoare dintre eroi, ea este utilizată ca piedes- 
tal, pat al desfătării, ușă, piatră de mormânt, detaliul nefiind static, 
ci interacționând la modul direct și în ritmul plastic al eroilor; cele 
patru funii colorate mânuite de Culori pun în valoare starea interi- 
oară a eroilor, în anumite scene. Ele ba stau în stare de repaos, ba 
se unduiesc ușor, ba se zbat ca păsările într-o colivie, ba parcă sânt 
smulse de un vânt năpraznic, ba se rotesc circular, în ritm cu acțiu- 
nea din prim-plan. Pe lângă faptul că în unele cazuri servesc drept 
cătușe pentru Jose, sânt mrejele dragostei în care nimerește eroul, 

din ele se modelează postul de grăniceri, cazarma, arena toreadoru- 
lui, etc. Astfel, prin intermediul expresivităţii corporale sau diferitor 
elemente substitutive ale acesteia, regizorul reușește să creeze în 
spectacol acea euritmie, necesară actului artistic de creaţie. 

La Grecu și spectacolele prin excelență textuale au „partiţii” 
plastico-coregrafice bine ortografiate. Exemplu elocvent în acest 
sens este spectacolul Maestrul și Margareta de M. Bulgakov. Prolo- 
gul spectacolului dă tonul dinamic necesar. Stelele unei bolți negre, 
de la începutul facerii lumii, licăresc și parcă se învârtesc în unison 
cu globul pământesc, luminat în albastru, cu paralele și meridiane, 
mări, continente și oameni... tot în ritmul acestor mișcări circulare, 
se aud versetele din Geneza despre trufia oamenilor. 

Deoarece în acest roman-frescă pe Grecu l-a interesat puterea 
de seducţie a Răului și repercusiunile acestuia pentru omenire, adi- 
că tema volandiano-mefistofelică și, în acest context, interacțiunea 
omului de creaţie cu puterea, care întruchipează acest rău, inteme- 
diile coregrafice sânt legate de 2 linii de subiect: relaţiile Maestrul 
/ Voland și leșua / Pilat. În prima scenă este simbolic răstignit în- 
săși cugetul uman, în persoana filozofului și învățatului Faust, tot el 
Maestrul, tot el Bulgakov / Vasile Cașu, care trage frânghiile unor 
clopote imaginare, cu mâinile înlănțuite de două Caracatiţe Roșii, 
simbolul maleficului, în roluri Lilia Cazacu și Elena Negrescu; alături 
își zbat aripile două Păsări - una Albă, simbolul purității și adevărului 
/ Ludmila Gheorghiţă și una Roșie, simbolul urii și nesocotinţei / 
Iraida Bobescu. În altă scenă Mefistofel, tot el Voland / Viorel Cor- 
nescu, într-o pelerină roșie, pe post de inchizitor moral, duelează 
verbal cu Maestrul. În scena interogatoriului, anturajul imaginează 
o cameră de torturi: pe post de gâde a lui leșua este însăși Pilat 
din Pont, cu trei ajutoare, în persoana Caracatiţelor Roșii. Cele două 
Păsări, Albă și Roșie, una pe dreapta, alta pe stânga lui leșua, mișcă 

balanţa când spre bine, când spre rău. Expresia plastică a celor două 
roluri este ortografiată prin metoda antitezei: la Pilat este una deza- 
cordată, gesturile îi sânt categorice, vorbește în latina veche și italia- 
nă pe un ton iritat, strident; discursul lui leșua, în ebraică, este calm, 
cântărit și plin de siguranţă. În scena imediat următoare frământă- 
rile Pasării Albe simbolizează îndoielile și remușcările dictatorului, 
ea îi dă târcoale lui Pilat, îl chinuie, iar el, înfricoșat, o alungă. În 
scena balamucului plastica corporală, redată prin comportamentul 
Psihiatrului / Elena Oleinic și infirmierelor în halate albe și sculfii roșii 
pe cap, este asemănătoare inchiziţiei din evul mediu sau temniceri- 
lor din lagărele naziste. Una dintre cele mai tulburătoare scene este 
cea a demenţei Maestrului: în semiobscuritate, pe fundalul muzi- 
cii răvășitoare și vocilor ţâfnoase ale criticilor lui Bulgakov (extrase 
din recenziile autentice ale vremii), cresc niște stafii enorme, albe, 
aproape de înălțimea scenei, simbolul teroarei fizice și morale, care 
îl domină și-l ameninţă pe scriitor. Caracatiţele Roșii se târăsc tiptil 
până la el, apoi se năpustesc asupra scriitorului, biciuindu-l cu ten- 
taculele lor lungi, rupându-i și mototolindu-i manuscrisele, sub inju- 
riile de „sukin sân, burjuaznâi pisateli, otrodie, bezdarnâi i uboghii” 
etc. Punctul culminant al spectacolului este monologul scriitorului, 
strigătul de durere și disperare. În scenă Bulgakov, dărâmat la pă- 
mânt, demolat fizic și spiritual, imploră guvernul roșu să-i permită 
să lucreze, să deţină măcar o funcţie de statist sau de lucrător de 
scenă într-un teatru, pentru a nu muri de foame. 

Lupta sentimentelor contradictorii ale Margaretei / lrina Rusu 
cu privire la cadoul lui Azazello / Sergiu Finiti - crema miraculoasă, 
este exemplificată prin dansul Păsărilor. 

Scena balului Satanei este construită pe principiu interactiv, 
când oaspete a lui Voland devine nu numai Margareta, ci toți spec- 
tatorii din sală, cu „spargerea” șampaniei și servirea ei pe tave de 

către Ghela / Nina Toderico, Azazello / Sergiu Finiti și Beghemot / 
Igor Mitreanu. 

Epilogul, sugestiv, se produce pe fondul unei furtuni globale, nă- 
praznice, în zgomotul nesfârșitului torent de ploaie, cu tunete, ful- 
gere și corul sinistru al unor păsări necunoscute. Maestrul și Marga- 
reta, cu fețele solemne și inspirate, în robe albe, de pelerini, se pre- 
gătesc de ultima lor călătorie. Păsările vin să-i ia, pentru a-i conduce 
în acel loc misterios al universului, care nu le este dat să-l cunoască 
celor vii, ele fâlfiie aripile într-un dans ritualic, până se contopesc 
într-un tot-întreg, în care binele și răul trec peste limita realităţii. 

Sânt curios rezolvate, din punct de vedere plastic, toate chipu- 
rile din spectacol. Voland / Viorel Cornescu ba e poliglotul subtil şi 
aristocratic, ba e „artistul perfect”, obosit de slavă, ba e filozoful 
cu ton de mentor, ba e oratorul şi psihologul redutabil, ba e presti- 
digitatorul mistificator, ba e mojicul rus, descălţat, stând la podele 
în stare de mahmureală, după o noapte de beţie; în alte scene are 
alura fin sugerată a dictatorilor sec. XX - Hitler, Lenin şi Stalin. Suita 
lui Voland - Coroviev / lon Grosu, Azazello / Sergiu Finiti, Beghemot 
/ Igor Mitreanu şi Ghela / Nina Toderico posedă abilitatea felinelor, 
au ceva mistic, fascinant și drăcesc în ei. Caiafa / Valeriu Cazacu, cu 
vorba lui înceată, excesiv de cântărită, întruchipează culmea fățăr- 
niciei. Maestrul și Margareta au o ţinută sobră, plină de candoare, 
iar în scenele de vârf mișcările lor sânt impetuoase și sincere. Ber- 
lioz / Mihai Curagău redă o ființă comică și ridicolă cu ateismul lui 
„Știinţific” deplasat, iar Bezdomnii / Jan Cucuruzac, cu vorba lată, 
este produsul perfect mediocru al unei societăți îndoctrinate și im- 
becilizate. 

În Ciuleandra după L. Rebreanu s-ar părea, că muzica semnată 
de Marian Stârcea, este elementul esenţial în spectacol. Dar sânt 
momente-cheie, în care elementul plastic, compozițional, lămureș- 

te și nuanţează viața interioară a eroilor mai mult, decât libretul mu- 
zical. Exemplu elocvent în acest sens este scena ce precede finalul 
tragic. În centrul scenei — un pat enorm, rotund, din dormitorul so- 
ţilor. Puiu / Valentin Delinschi, cu fracul scos și Mădălina / Ludmila 
Gheorghiţă, în neglijeu, discută balul nu demult încheiat. Pe toată 
durata discuţiei lor, pe fundal, în planul doi, este prezent un al treilea 
personaj, Doctorul / Sergiu Finiti. Prezența acestuia se descifrează 
nu în plan fizic, ci în plan mental, el persistând mereu în amintirea 
și inima Mădălinei. Astfel, interacțiunea dintre cei trei eroi se desfă- 
șoară consecutiv, iar personajul Ludmilei Gheorghiță dialoghează în 
paralel cu ambii eroi, cu Puiu la modul direct, cu Doctorul la modul 
indirect. Tensiunea, pe parcursul derulării scenei, ca și ambiguitatea 
relaţiilor lor, crește, până survine apogeul și Puiu, într-un acces de 
furie nestăpînită, își sugrumă nevasta. Datorită acestui procedeu 
plastic, regizorul pune în valoare viața interioară, ascunsă a prota- 
goniștilor, motivează cauzele căderii psihice ale eroului și pregătește 
instantaneu punctul culminant și finalul spectacolului. 

larăși, ca expresie plastică, este foarte sugestivă scena nebuni- 
ei lui Puiu. Ea se începe cu un stop-cadru: sub un fascicol slab de 
lumină, în centrul scenei stă eroul, iar în spatele lui, după o cortină 
semitransparentă din văl alb, ca și mintea încețoșată a sărmanului 
Puiu, abea se deslușesc în lumina albăstrie umbrele unor siluete. 
Universul scenic este învăluit treptat de o muzică sinistră, lentă, cu 
zgomote confuze, voci, sunete de clopote, intercalate cu fragmente 
melodice ale cântecului / dansului popular Ciuleandra. Siluetele de 
după cortină sânt luminate ușor și se mișcă în pași de dans; prin 
mulțime apare Mădălina, în rochie albă și văl de mireasă, rotindu-se 
încet printre „nuntași”, secondată de linia sa melodică. Scena, ca 
limbaj plastic, parcă ar fi filmată cu încetinitorul, iar suprapunerea 
mai multor linii melodice (a valsului de la bal, a horei satului) sub- 

liniază starea halucinantă a eroului. Puiu / Valentin Delinschi, cu 
faţa spre spectatori și ochii larg deschiși, parcă și-ar derula pelicula 
vieţii, încercând să înţeleagă ce se întâmplă cu el. Actorul trăiește 
febril starea emotivă, evocând mereu, ca idee fixă, numele Mădăli- 
nei... Zbuciumul trupesc al lui Puiu sucombă în sunetul vocii crista- 
line a-capella al Mădălinei, care fredonează Ciuleandra, rotindu-se 
ușor în dans și care apoi este preluat de o linie melodică tragică și 
nostalgică în același timp... Intensitatea luminii scade, sugerându-se 
tulburarea minţii cândva lucide a lui Puiu. 

Atât polisemantismul, cât și psihologismul unui text poate fi 
redat prin diverse metode sau elemente spectaculare, cum se în- 
tâmplă în Năpasta de |. L. Caragiale. Aici regizorul găsește un sub- 
stitut al expresiei plastice, care este ritmul, extras dintr-o lucrare a 
formaţiei Trigon, director artistic Anatol Ştefăneţ. Universul sonor, 
dintr-un element de fon, ce ajută la crearea atmosferei și pregătește 
motivaţia evenimentelor ulterioare, devine un personaj aproape au- 
tonom. Ritmul este dat de toacă, care, pe fundalul urletului lugubru 
al lupilor - simbolul singurătăţii eroilor, își înteţește treptat bătaile, 
sugerând ritmul cardiac al inimilor, marcând patimile ascunse ale 
eroilor, ce așteaptă momentul răbufnirii. Toaca este cea, care desci- 
frează și nuanţează mișcarea / plastica interioară a spectacolului în 
întregime și a fiecărui personaj în parte. În scena cerţii dintre Dra- 
gomir / Igor Mitreanu și Anca / Ludmila Gheorghiţă, care îi repro- 
șează amintirea răposatului ei soţ, toaca bate neliniștit, în consens 
cu plastica crispată și reacţiile ascunse ale eroinei, fiind o prevestire 
a viitoarei tragedii; în scena confesiunii dragostei, toaca bate timid, 
gingaș, ca un sentiment puternic, care se înfiripă în inima lui Ghe- 
orghe / Viorel Cornescu, în contextul mișcării lui interioare; toaca 
bate frenetic, în unison cu mesajul textului, în scena ritualului de 
vrajă al Ancăi, care își pregătește răzbunarea, sunând ca un blestem; 

în scena accesului de nebunie al lui lon / Vitalie Țapu toaca semnifi- 
că gândurile încurcate din capul lui bolnav, ca și psihofizicul dezaxat; 
în monologul nebunului lon notele muzicale picură rar, aidoma pi- 
căturilor de ploaie (fragment dintr-o melodie populară stilizată), în 
ideea gândurilor lui confuze și încetinite. Toaca îi însoțește pe eroi în 
cele mai importante momente, redând întocmai starea lor de spirit 
— în timpul rugăciunii, a reflecțiilor interioare, în timpul satisface- 
rii poftelor carnale, a îndoielilor, remușcărilor, ticluirii planului de 
răzbunare. Învinuirile de asasinat Anca i le aruncă lui Dragomir sub 
acompaniamentul nebun al toacei, trântindu-l brusc pe masă, par- 
că răstignindu-l simbolic de stâlpul infamiei; mai apoi î-l răsucește, 
circular, sugerând cercurile iadului prin care va trece acesta. În sce- 
na, în care Anca î-l determină pe Dragomir să-și recunoască crima, 
toaca bate ameninţător, apoi răsună ca un jude, care își împlinește 
sentinţa. În final ea scârțâie, tânguitor, pe strune o vioară... 

Scenografia Năpastei este construită la fel, în ideea respectării 
ritmului plastic al spectacolului. Astfel, masa și cele două scaune, 
amintind de masa tăcerii lui Brâncuși - sub semnul cercului, al soa- 
relui dogorâtor, care dă viață, dar poate pustii și arde tot ce-i stă în 
cale, cele patru capiteluri / clopote / biserici, plasate în semicerc 
și încununate de patru cruci, accentuează mobilitatea interioară a 
dramei. 

Este curioasă simbioza dintre baletul modern, teatrul dramatic, 
de marionete și măști în spectacolul Le mariaje force de J. B. P. de 
Moliere. Textul, și aici folosit ca minim necesar, în vederea punc- 
tării subiectului, se intercalează armonios cu intermediile coregra- 
fice, care caracterizează plastic esenţa eroilor, reliefează intenţiile 
lor ascunse, pun în valoare intriga, creează o atmosferă de veselie 
și carnaval. Dar, spre deosebire de Carmen sau Metamorfoze, în Le 
mariaje force mișcarea nu este un element conceptual, care să des- 

copere profunzimi, să creeze o polifonie spectaculară, ci are o sarci- 
nă decorativă, de atmosferă. 

În Triunghiul păcatului de T. Mușatescu scenele de pantomimă 
foarte convingător redau stări sau situații: amanţii ajunși în culmea 
pasiunii, se înfășoară simbolic cu o draperie roșie, aidoma pasiu- 
nii lor dogorâtoare; idila de dragoste dintre îndrăgostiți este reda- 
tă printr-un grotesc și frivol dans al lebedelor; scena din tramvai 
exemplifică comportamente sau atitudini sociale, cea a adulterului 
- tipuri de relaţii / clișee conjugale. lar intermediile coregrafice, cu 
elemente disco sau rap, fac legătura dintre scene. 

Spectacolul Care-s sălbaticii? de |. Filip mizează pe un grotesc 
pronunțat, în care actorii sânt oameni-măști în genul lui Charlie Cha- 
plin — masca secretarului de partid, a tele-prezentatoarei, a soţului 
și soţiei, translatorului, etc., adică a unor tipuri umane, sociale sau 
profesionale, cu caracteristici recunoscute. Expresia plastică este 
abundentă, carnavalescă, ca și aspectul actorilor, care sugerează la 
modul direct costumele clovnilor de circ. Însuși spectacolul e ca o 
repriză de circ, cu numere separate, care iau în derâdere anumite 
aspecte ale vieţii sau anumite obiceiuri, cum ar fi ospitalitatea exa- 
gerată, credulitatea excesivă și cinismul omului păţit, care nu mai 
are nici un sfânt. Scena mesei mari, pregătite cu fast pentru dele- 
gaţii nu-știu-cărui trib african sau reprezentanţii epocii paleolitice 
decurge sub melodia Turnaţi vin și daţi găluşte, în care optimismul 
vivace al gazdelor se lovește de condescendenţa oaspeţilor sălba- 
tici. 

În spectacolul Moţoc după Gr. Ureche, C. Negruzzi și V. Alec- 
sandri ideea venalităţii, mercantilismului, setei de putere și lașității 
tuturor timpurilor este redată plastic prin intermediul unei haite de 
șobolani. Aceștea rup minusculul scaun domnesc unul din mâinile 
altuia, pentru a se instala în el măcar pe câteva secunde, recurg la 

omoruri și otrăviri în numele „prosperității poporului”, iar în una din 
intermediile coregrafice unul din șobolani vine cu o tidvă umană, 
din care rupe bucăţi și le împarte semenilor, cum ar împărţi o roată 
apetisantă de cașcaval. Până la urmă și Moţoc / Valeriu Cazacu se 
transformă într-un șobolan enorm, căruia haita îi taie capul. 

Exuberanţa și frivolitatea spiritului balcanic în spectacolul D“ale 
carnavalului de |. L. Caragiale este redată prin intermediul corpului 
de balet, în persoana cocoanelor de la balul mascat; îmbrăcate ca 
niște dansatoare de cabaret, cu chiote și veselie, aruncă picioarele 
lungi într-un perpetuu cancan, în care se consumă aventuri și pasiuni 
de doi bani; ele se identifică ușor cu practicienele celei mai vechi 
profesii, pierzându-și cea mai vagă aură a respectabilităţii burgheze. 

Spiritul caragialeian persistă în scena citirii ziarului Vocea patri- 
otului naționale din spectacolul O noapte furtunoasă de |. L. Ca- 
ragiale, în care doar muștele mai pot tulbura mlaștina intelectului 
provincial, încremenit în tipare ridicole și mediocritate; Nae Ipinges- 
cu / Igor Mitreanu și Jupân Dumitrache/ Valeriu Țurcanu, omorâți 
de plictiseală, transformă lectura într-o veritabilă vânătoare a bâ- 
zâitoarelor, aidoma unui safary african; ca și în cea a împăcării Ve- 
tei / Irina Rusu cu Chiriac / Viorel Cornescu, unde gelozia cumplită 
otheliană trece cu ușurință trivială la „amoarea” pasională; poftele 
lor carnale sânt întrerupte doar de strigătele Conului Dumitrache, 
care face rondul de noapte, iar finalul actului sexual îi găsește pe 
amanți trântiţi sub divanul-balansoar, cu tălpile nerușinat dezgolite 
de sub cuvertură, după cum i-a prins valul „dragostei”. 

Expresiv din punct de vedere plastic este finalul spectacolului 
O scrisoare pierdută de |. L. Caragiale: în beţia „triumfului” electo- 
ral, obștea intonează și dansează „Hora unirii”, ce degenerează lent 
într-un „imn al internaţionalei comuniste”, intercalat cu citate din 
cunoscutul dans popular Periniţa. 

În pofida diversității modelelor de utilizare a expresiei plastice în 
spectacolele Teatrului Municipal Satiricus, determinarea paternită- 
ţii stilului regizoral nu este o problemă. Direcţia de scenă nu poate fi 
confundată cu lucrul altor creatori, ea purtând semnătura originală 
a regizorului Alexandru Grecu. 


Noiembrie 2007 

PARADOXUL PACTULUI CU DIAVOLUL 


La 9 decembrie, curent, la Teatrul Satiricus a avut loc premiera 
spectacolului Maestrul și Margareta de M. Bulgakov în regia lui A. 
Grecu. lată că s-a găsit și în spaţiul nostru un teatru, care și-a asu- 
mat riscul de a monta celebrul roman al lui M. Bulgakov Maestrul 
și Margareta; lucrare profund filozofică, care tratează o problemă 
veșnică atîta timp cît există umanitatea - relația omului de creaţie 
cu puterea. Suflet protestatar, incompatibil cu spiritul gregar al unei 
societăţi totalitare, Bulgakov își identifică soarta cu cea a Maestru- 
lui, care nu poate renunţa la propria identitate, propriile valori pen- 
tru a accepta convențiile unui delir în masă... 

Regizorul Alexandu Grecu (scenariul şi scenografia îi aparţin) 
se axează pe ideea, că „Dumnezeu e atotputernic fiindcă e o parte 
componentă atât a binelui, cît şi a răului; dacă nu admitem ipoteza 
că El întruchipează şi răul, înseamnă că nu e atotputernic”. 

Polisemantismul textului bulgakovian nu putea să nu-şi lase am- 
prenta asupra spectacolului. Cine e acest Voland / Viorel Cornescu 
- e doar o parte a unui tot-întreg divin, care ne pune la încercare 
credinţa sau o întruchipare perfectă a răului, care dintr-o vocaţie 
obscură ne împinge spre infern? Actorul îşi alege calea cea mai dificilă 
- cea a umanizării personajului. El nu apare în chipul unui Mefisto 
clasic cu toate apanajele diabolice; înzestrat cu o inteligenţă eşită 
din comun, ce-i „legiferează” darul previziunii, un psiholog redutabil, 
care are totuşi o alură subtil sugerată a dictatorilor sec. XX (Hitler, 
Lenin, Stalin), el ştie dinainte încotro se îndreaptă umanitatea, încer- 
cînd (culmea!) s-o preîntîmpine! Nu înzadar Voland î-l îndeamnă pe 
Berlioz: „dacă nu crezi în Dumnezeu, crezi măcar în Satan!” 

Spectacolul se produce pe fundalul unui imens turn Babel („ba- 
bel” în traducere înseamnă „încurcătură”) - simbolul statuar al 
incomunicabilităţii oamenilor. Versetele din Geneza despre trufia oa- 
menilor care au încercat să-l înfrunte pe Dumnezeu, plătind scump 
pentru asta, El amestecîndu-le graiurile „să nu-şi mai înţeleagă vor- 
ba unii altora” şi „împrăştiindu-i pe toată faţa pămîntului”, servesc 
ca „acoperire” procedeului polilingvistic regizoral, sugerîndu-ne ast- 
fel realitatea imediată... 

Mesajul spectacolului transpare ca pe o hîrtie de turnesol cu 
fiecare scenă jucată: într-o lume (ţară) prost întocmită, unde poţi 
vorbi doar în limba minciunii, făţărniciei, linguşirii, servilismului, 
interzicîndu-ţi-se să recunoşti adevărurile cele mai evidente; unde 
minţile cele mai luminate sînt răstignite la stilpul infamiei asemeni 
lui Cristos, ce-i rămîne de făcut unui om ajuns la culmea disperării?.. 
Să facă un pact cu Diavolul, cu cel care, paradoxal, spre deosebire de 
satrapii unui regim mai satanic decit l-ar fi putut inventa chiar regele 
întunericului, pare mult mai uman, mai înţelept, mai înţelegător... 
De remarcat cît de relevantă şi tulburătoare este scena, în care 
Maestrul / Vasile Caşu exclamă: „Omoriţi-mă sau permiteţi-mi să 
lucrez; dacă nu se poate nici una, nici alta, daţi-mi voie să părăsesc 
țara!!!”, reproducînd chiar textul unei scrisori din corespondenţa lui 
Bulgakov. 

Disputa interioară a textului bulgakovian nu este contrazisă de 
spectacol, ba din contră... Cum să percepi unde e binele și unde e 
răul, dacă graniţa dintre ele e uneori atît de derizorie? Cum să dis- 
tingi lumina de întuneric, dacă nu le-ai cunoscut pe ambele? Nu vom 
încerca nici noi să-l contrazicem pe Solomon, care spune în Eclesias- 
tul: „Nu există om, care să facă bine, fără să păcătuiască!“ 


Timpul, 15 decembrie, 2000 

UN MANIFEST 
CONTRA PARTIDULUI COMUNIST 


Sâmbătă, 13 aprilie, 2002, la Teatrul Municipal Satiricus a avut 
loc premiera spectacolului O scrisoare pierdută de |. L. Caragiale în 
regia lui A. Grecu. 

Trebuie să recunosc din capul locului că mă duceam la specta- 
colul Satiricus-ului marcată de o doză de blazare, inevitabilă în pro- 
fesia și domeniul nostru... Mai ales după vizionarea atâtor și atâtor 
Scrisori pierdute, unele dintre ele deja antologice. Ce alte concepții, 
ce alte tratări ale chipurilor, ce alte interpretări ale textului mai pot 
fi inventate? Și mai ales în spațiul nostru? 

Ca să-mi dezmint propriile idei preconcepute, iată dovada, dar 
și avantajul unui mare text! Marile texte îţi permit de fiecare dată 
să te ridici de asupra spaţiilor geografice, etnice, culturale etc. și să 
planezi în sfera preocupărilor umane, caracteristice oricărui popor... 
Astfel e și Caragiale — pe cât de naţional este ca spirit, pe atât de 
universal ca expresie, deoarece „prinde” niște trăsături / defecte 
distincte ale umanităţii în genere. 

Ce e mai surprinzător în spectacolul Satiricus-ului e faptul, că 
piesa lui Caragiale din una ce combate moravurile societăţii se trans- 
formă într-o perfect motivată satiră politică! Astfel că pierderea 
unui „nevinovat” mesaj de amor devine (sau poate deveni), dacă e 
să generalizăm, o catastrofă post-electorală, cu grave repercusiuni 
asupra destinelor partidelor politice, electoratului, judeţului, ţării... 
O parabolă curat caragialeiană!!! 

Regizorul A. Grecu, trecut prin calvarul campaniilor electorale, 
marcat de aceleași dezamăgiri ca noi toți, dezgustat de prestația 

elitei moderatoare de opinii, dar și de iresponsabilitatea civică a ce- 
tățenilor turmentaţi, care fără a reflecta prea mult se încred orbeș- 
te „intereselor partidului”, oricât de obscure sau iezuite ar fi ele, 
periclitând dezvoltarea firească a întregii societăți printr-o alegere 
dezastruoasă, creează un spectacol actualizat la maximum, aproape 
„cu citate „ la zi — evenimentele piesei parcă fiind desprinse din zia- 
rele noastre de scandal! Zicala populară „Când se bat doi — câștigă 
al treilea” este reliefată cu pregnanţă atât de detaliile scenografice 
(pereţii parterului „ornaţi” cu fotografiile leader-ilor partidelor, ce 
au favorizat prin acţiunile lor aducerea comuniștilor la putere, cor- 
tul roșu-comunist și imaginea-simbol „rabocii i krestianka” din final, 
ș.a.), cât și de stilistica manierei interpretative. 

Scena întrunirii pre-electorale prezidate de Trahanache / Mihai 
Curagău pare a fi o replică la actualele evenimente stradale, unde 
oponenți politici se răfuiesc unii cu alţii, aducându-și învinuiri reci- 
proce de înaltă trădare. Fenomenul în sine nu semnifică pentru ei 
cine știe ce lucru grav decât prin faptul, că se face... culmea!.. pe 
ascuns!!! Renumita frază a lui Farfuridi / Sergiu Finiti „Dacă e tră- 
dare — trădare să fie, dar să o știm și noi!” devine, de fapt, simbolul 
imoralității unei morale de mahala, ca să facem un joc de cuvinte, 
unde nu contează esenţa gestului, ci haina exterioară a acestuia. 

În ce privește personajele spectacolului - oameni, considerați 
fruntea societăţii, capi de familie, conducători de partide politice, 
pretinși patrioți și binefăcători ai poporului, se lasă antrenați în 
intrigi amoroase și aranjamente degradante atât de vulgare, încât 
prin nimicnicia lor adusă la absurditate și deriziune, pun sub semnul 
întrebării orice tendinţă spre progres, orice intenţie sinceră, plină 
de onestitate și devotament a cuiva... 

Prin tușe proeminente, generoase, se desenează „fauna” spec- 
tacolului. Chipurile create de actori se asociază stilistic seriei de 

caricaturi ale lui Fransisco Goia Los Capricios. Regizorul A. Grecu 
insistă asupra unui joc savuros, „fără perdea”, ce ridică grotescul 
la un alt nivel semiotic. Un adevărat regal, ce trebuie văzut și care 
descris s-ar preta riscului de a pierde din expresivitate, ne oferă Jan 
Cucuruzac / Ghiţă Pristanda, Mihai Curagău / Trahanache, Valeriu 
Cazacu / Nae Caţavencu, Sergiu Finiti / Tache Farfuridi, lon Grosu 
/ Dandanache, Viorel Cornescu / Ștefan Tipătescu, Igor Mitreanu / 
Brânzovenescu, Ludmila Gheorghiţă / Zoe Trahanache, dar și ceilalţi 
actori în egală măsură, ce cu toată dăruirea s-au „omogenizat” într- 
o concepție unică. 

Reieșind din logica concepţiei, spectacolul se încheie cu un ap- 
passionato general al „obștei”, adunate cu prilejul încheierii luptelor 
electorale întru apoteozarea lipsei totale de coerenţă civică și mes- 
chinărie mic-burgheză... Beţia „triumfului” electoral se transformă 
la final într-o „horă a unirii”, ce degenerează lent într-un „imn al 
internaţionalei comuniste”, intercalat cu citate din cunoscutul dans 
popular „Periniţa”... 

Nu doar pentru a stârni curiozitatea, ci pentru a constata o re- 
alitate, am mai avea de menţionat impactul extraordinar al specta- 
colului asupra publicului din seara premierei, care, fiind în unison cu 
mesajul Scrisorii pierdute, aclama „Jos comunismul”! Rare specta- 
cole se învrednicesc la modul cel mai direct și sincer de asemenea 
manifestări de entuziasm și aprobare! Ar fi asta un semn de coeziu- 
ne spirituală a unei societăţi în derivă?... 


Flux, 26.04.2002 

Artist al Poporului 


Colecţia Satiricus I.L. Caragiale 


CV Alexandru Grecu 


Născut: 14.02.1960 


Studii: 1977 - 1979, Colegiul de Arte, Soroca, RSSM; 1979 — 1983, 
catedra regie de teatru, Institul de Arte Gavriil Muzicescu, 
Chişinău, RSSM; 


Stagiere: 1987 - 1990, stagiu regie, clasa regizorului K. Raikin, Teatrul 
Satirikon, Moskova, Federaţia Rusă; 


Activitate: 1983 - 1987, actor, regizor, Teatrul A. Mateevici, Chişinău, 
Republica Moldova; 1990, fondează Teatrul Satiricus, unde 
devine director artistic, actor, regizor, Chişinău, Republica 
Moldova; 1996, lector superior, catedra măiestria actorului, 
Academia de Muzică, Teatru, Arte Plastice, Chişinău, Republica 
Moldova; 2001, lector,  Universitatea-Europa-Moldau, 
Chişinău, Republica Moldova. 


Spectacologie teatru / televiziune: Soacra cu două nurori de E. 
Gheorghiţă, Teatrul A. Mateevici; Ce e viaţa omului? de A. 
Arkanov, Moţoc de V. Alecsandri şi C. Negruzzi, Hecule de F. 
Dürrenmatt, Ho, Ţară! de |. Diviza, şi A. Grecu, Unde mergem 
domnilor? de |. L. Caragiale şi V. Alecsandri, Triunghiul păcatului 
de T. Muşatescu, Le Mariage Force de Moliere, Beethoven 
cântă din pistol de M. M. Ionescu, Ciuleandra de L. Rebreanu, 
Comediantul de M. Bulgakov, Metamorfozele de Ovidiu, SRL 
Moldovanul de N. Esinencu, Maestrul şi Margarita de M. 
Bulgakov, Carmen de P. Merimee, O scrisoare pierdută de |. 
L. Caragiale, Jertfe patriotice de |. L. Caragiale şi V. Alecsandri, 
D'ale carnavalului de |. L. Caragiale, Năpasta de |. L. Caragiale, 

Salvaţi America! de D. Crudu, Ispitirile lui luda de A. Burac, 
O noapte furtunoasă de |. L. Caragiale, Minte-mă, minte- 
mă... de N. Negru, Golanii revoluției moldave de C. Cheianu, 
Maimuţa în baie de |. Nechit, Vânătoarea de şobolani de P. 
Turrini, Dictatorul de A. Strâmbeanu, Diatriba de amor de 
G. G. Marquez, Caligula de J. Toman la Teatrul Satiricus l. L. 
Caragiale; Nimicuri importante, Ochire retrospectivă de C. 
Negruzzi, Un strigăt în doliu de M. Eminescu la Televiziunea 
Naţională; Urutau de A.G. Deevalle la Teatrul Future New 
International, Stockholm, Suedia. 


Roluri în filme: C/arinetistul din filmul Cine arvoneşte, acela plăteşte 
de Gh. Urschi; Agronomul din filmul Codrii de V. Pascaru, 
Moldova-Film; Mirele din filmul Nunta de M.Chistruga; 
Salvamarul din filmul larba dracului, Agentul de securitate 
din filmul Polobocul şi Aprovizionatorul cu chimicale din filmul 
Întoarcerea blândului demon de T. Tătaru, Asociaţia Buciumul 
şi altele. 


Turnee internaţionale: 1990 — 2010, România; 1995 — New York, 
Brigeport, SUA; 1996 — Stokholm, Suedia; 1996 — Budapesta, 
Ungaria, 1996 — Paris, Franţa ; 1997 — Festivalul de Teatru Eu- 
ropean, Grenoble Franţa ; 1998 — Festivalul Internațional de 
Teatru, Babilon, Irak ; 2000 — Festivalul Internaţional de Tea- 
tru Antic, Kerci, Ucraina ; 2000 — 2001, Vidin, Bulgaria; 2003 — 
Homberg, Germania; 2003 — Barcelona, Spania; 2006 - Atena, 
Thessaloniki, Grecia; 2010 — Paris, Franţa, Londra, Anglia. 


Distincţii şi premii: 1995 - Maestru în Artă din Republica Moldova; 
1994 - Laureat al Premiului de Stat al Tineretului în domeniul 
artei teatrale, Republica Moldova; 2000 - Medalia Meritul 
civic, Republica Moldova; 2004 — 2005, numeroase Premii ale 
Galei UNITEM, Chişinău, Republica Moldova ; 2010 — Artist al 
Poporului. 

Două dialoguri cu regizorul și directorul 
Teatrului Municipal „Satiricus |. L. Caragiale” 
Alexandru Grecu 


„Nu concep arta în afara emoţției artistice”... 


Dina Ghimpu: Teatrul „Satiricus“, pe care îl conduci cu atâta 
râvnă, anul acesta împlinește 11 ani. Ce înseamnă pentru teatru un 
deceniu de existenţă? 


Alexandru Grecu: În primul rând afirmare: în plan naţional și 
internațional. Mai întâi internaţional...Trebuia să jucăm pe scene- 
le României, Franţei, Suediei, Ungariei, Irakului ca să fim în sfârșit 
apreciaţi la noi acasă. Dar acesta-i doar vârful aisbergului. Ceea ce 
e mai important e că am reușit să consolidăm o trupă de actori ta- 
lentați și mari patrioţi... ai „Satiricus”-ului. Avem în prezent o școa- 
lă „satiricistă”, care face o simbioză între plastică, dans, vocal, jocul 
actoricesc. Și poate cel mai important lucru e că graţie dlui Serafim 
Urecheanu avem astăzi un local de teatru, la care am visat și pen- 
tru care am luptat un deceniu. După ce am amenajat alte trei sedii, 
iată că în sudoarea frunţii am construit propria casă — am clădit pe- 
reți, am tencuit, am dat cu vopsea... etc. De aceea ne simţim bine la 
„Satiricus” și nimănui nu-i vine idea să-și schimbe... locuinţa. 


D. Gh.: Însăși titulatura instituţiei sugerează profilul ei. În ce mă- 
sură teatrul trebuie să-și onoreze genul pentru a nu reduce paleta 
artistică a acestuia? 


A. G.: Evident, „Satiricus” ar trebui să navigheze în albia ge- 
nului comic. Asta ne-am propus-o în momentul fondării teatru- 

lui. Pe parcurs ne-am revizuit unele principii. Deși spectacolele cu 
tentă comică, satirică, se bucurau de succes la public, pentru unii 
„exegeţi” ele nu erau decât „comicării”, „reprezentații de bâlci”. 
Atunci noi, ambiţioși, ne-am decis să demonstrăm că putem abor- 
da cu același succes spectacole de dramă. Primul din ele — „Come- 
diantul” („Moliere” de Bulgakov) a fost o reușită notorie. Și astăzi, 
după 8 ani, el se bucură de succes. Așadar, după un deceniu de 
funcţionare ne-am determinat să montăm doar spectacole...bune, 
proporţia celor cu tentă comică faţă de cele de dramă fiind apro- 
ximativ fifty-fifty. Deși cred, e imposibil să clasifici spectacolele 
noastre. Fiecare are individualitatea sa, iar toate împreună for- 
mează acel inconfundabil „stil satiricus”. 


D. Gh.: Ultimele dumitale montări ne demonstrează că teatrul 
este pe drumul cel bun, că el și-a găsit identitatea, îmbinând genu- 
rile, valorificând stilistici individuale, forme originale de exprimare 
artistică. Ce teme existențiale te preocupă la moment ca om de cre- 
atie, regizor și cetățean? 


A. G.: Aș vrea doar să precizez de unde își are rădăcina acest 
„multistilism” al „Satiricus”-ului: am făcut școala veche româneas- 
că a călușarilor, ne inspirăm din teatrul lui Matei Millo, Vasile Alec- 
sandri, I.L.Caragiale, din cel francez al lui Moliere, din cel rusesc 
al lui Stanislavski. Cât privește temele ce mă interesează, ele sânt 
general-umane: teroarea totalitarismului, lupta și rezistenţa omu- 
lui, Artistului, Gânditorului în condiţii istorice extremale; ipocrizia, 
depravarea elitelor politice; ignoranţa societății debusolate, care 
aduce la putere cele mai reacționare forțe politice - tipi amorali, 
inculți, farisei; monstruozităţile ce au loc într-o familie, un neam, 
unde nu există nici un Dumnezeu; prostituarea fără precedent a 
concetățencelor noastre plecate la câștig peste hotare. 

D. Gh.: Care în opinia dumitale sânt calitățile unui regizor mo- 
dern? 


A. G.: Arta regizorului tuturor timpurilor trebuie să emoţione- 
ze. Nu concep arta în afara emoţiei artistice. Unde lipsește emo- 
ţia, lipsește și arta. De asemenea să nu se uite că regizorul crează 
pentru societate. Resping conceptul „artă pentru artă”. Teatrul 
aparţine publicului și încă unuia absolut concret. Teatrul nu poa- 
te exista în afara societăţii. Un regizor modern, însă, trebuie să 
meargă cu un pas înaintea acesteia pentru a nu cobori la nivelul 
publicului puțin cultivat, ci pentru a-l înălța la nivelul înțelegerii și 
trăirii artei mari, autentice. 


D. Gh.: Un regizor trebuie să știe nu numai să monteze, dar și să- 
și promoveze spectacolele sale. Știu că dumneata duci o activitate 
managerială demnă de invidiat, ajungând să realizezi turnee în cele 
mai exotice ţări de pe mapamond, trupa bucurându-se de succes. 
Ce crezi că î-i lipsește teatrului european din cîte ai văzut și sesizat 
dumneata? 


A. G.: Adeseori î-i lipsește veridicitatea, emotivitatea, căldura 
pe care o simţim de obicei în teatrele din ţările sărace (dar bogate 
spiritual!). 


D. Gh.: Ani la rând insiști cu încăpăţinare în promovarea dra- 
maturgiei naţionale: ai montat piese originale, ai făcut adaptări, ai 
realizat scenarii după operele scriitorilor umoriști etc. S-au schim- 
bat timpurile, piesele scrise odinioară s-au învechit moralmente, iar 
dramaturgia tânără e în căutarea limbajului, temelor, chipurilor... Ce 
crezi că trebuie să facă oamenii de cultură, inclusiv regizorii, pentru a 
stimula, provoca, redresa procesul scrisului dramatic la noi? 

A. G.: Scrisul dramatic nu este un proces în sine. El există în 
strânsă legătură cu realitatea istorică concretă, conlucrând cu ce- 
lelalte genuri de artă și în primul rând cu... teatrul. Dacă se mo- 
dernizează arta teatrală, evident, trebuie să meargă în pas cu ea 
şi dramaturgia. Un dramaturg care scrie pentru teatru, nu poate 
face abstracţie de scena și publicul pentru care crează. Or, la noi se 
întâlnesc dramaturgi care n-au călcat pragul teatrului în care și-ar 
dori să fie montați. Sau în general nu frecventează nici un teatru! 
Mai sunt și dintre cei „rânzoși”, cărora nu le ajungi cu prăjina la 
nas, închipuindu-și că doar ce fac ei e artă... 


D. Gh.: Referitor la dramaturgi am înţeles. Ce poţi spune despre 
una din verigile importante ale activității domeniului, cum stăm la 
capitolul „critică de teatru”? 


A. G.: În primii ani de existenţă ai teatrului mulți dintre criticii 
noştri, în loc să dea o mână de ajutor la promovarea acestui im- 
portant și inexistent gen la noi — spectacol-revistă, din lipsă de 
competenţă sau invidie, au preferat să se facă că nu ne văd. Abea 
după ce spectacolele noastre au fost văzute și apreciate de redu- 
tabilul critic de talie internaţională dl V.Silvestru, lucrurile s-au mai 
schimbat. Dar unii pseudo-critici, pseudo-dramaturgi și ex-șefi de 
departament la minister, mai încearcă să-și arunce pietrele din 
sân asupra „Satiricus”-ului. E târziu, domnilor!... Vreţi sau nu, tea- 
trul s-a afirmat cu o mulţime de spectacole reușite, care se mențin 
în repertoriu pe parcursul anilor, ceea ce dovedește valoarea lor! 
Ele vor fi jucate nu numai pe scenele noastre, ci și pe cele euro- 
pene, ba chiar în America și Asia! În ce priveşte piesele, mai fac și 
eu câte un compromis în scopul promovării autorilor autohtoni, 
dar e nevoie de o conlucrare a autorului cu teatrul. Așa se face 
în toată lumea! Însă nu pot accepta o dramaturgie lipsită total- 
mente de valoare, sterilă, suptă din deget, pastișată după lonesco 

sau Beckett, în care nu se întâmplă nimic și care nu-ţi provoacă 
nici o emoție! De regulă, chiar dacă montezi așa ceva, nu durează 
— spectacolul moare foarte repede! Să-mi spună autorul pieselor 
„Noi”, „Plasatoarele”, „Luministul” câte reprezentații au supor- 
tat „operele” sale în teatrele „Luceafărul”, „Eugene Ionesco”, „V. 
Alecsandri” ... după 2-3 și-au dat duhul... Amin! Dumnealui ne ia în 
răspăr în emisiuni radiofonice că nu montăm dramaturgie naţio- 
nală! Probabil că V. Alescandri, B. P. Hașdeu, |. L. Caragiale, T. Mu- 
şatescu, M. lonescu, L. Rebreanu, N. Esinencu, |. Filip, Gh. Urschi, |. 
Diviza, |. Grosu, care constituie mai mult de jumătate din actualul 
repertoriu al teatrului, sânt mai puţin naţionali decât dumnealui! 
Să ne mai spună și câți dramaturgi autohtoni a promovat dlui pe 
timpurile când era secretar literar la Teatrul de Buzunar și ulterior 
la Teatrul Naţional „M.Eminescu”, căci noi cunoaștem doar o se- 
rie de adaptări aproximative realizate de dumnealui după autori 


străini!!! 


D. Gh.: Văd că am revenit la problema dramaturgiei... Dar care 
sânt soluţiile concrete? 


A. G.: Din această polemică, în care am fost antrenat fără voia 
mea, trebuie să ne fie limpede un lucru: dramaturgii noștri tre- 
buie să vadă spectacolele tuturor teatrelor, să asiste la repetițiile 
regizorilor, familiarizându-se cu noile forme de expresie și stilul 
fiecăruia, să conlucreze la crearea unor texte. Directorii, regizorii, 
actorii vor sugera teme, idei ale viitoarelor piese, ancorate în re- 
alitatea concretă, dar totodată formulate într-un limbaj sublimat, 
general-uman, ca piesa să prezinte interes la Chișinău, dar și la 
București, Paris sau New-York. Astfel văd promovarea reală a dra- 
maturgiei autohtone, vindecate de handicapul provincialismului și 
pseudo-postmodernismului. În altă ordine de idei aș veni cu pro- 
punerea ca Fundaţia SOROS-Moldova, cu concursul Ministerului 
Culturii, Uniunii Scriitorilor, Uniunii Teatrale să iniţieze un concurs 

cu implicarea nemijlocită a directorilor în vederea selectării unor 
dramaturgi cu câte o piesă, astfel ca fiecărui teatru să-i revină câte 
doi autori contemporani, în urma conlucrării cărora ar rezulta niș- 
te spectacole, finanţate de organizaţiile suspomenite. Astfel vom 
contribui la formarea unui repertoriu național în toate instituţiile 
din republică, cu promovarea paralelă nu numai a dramaturgiei, ci 
şi unei noi generații de regizori, scenografi, compozitori, designeri, 
coregrafi, care nu au cum se afirma altfel, iar stagiunea 2002-03 
ar putea să se desfășoare sub genericul „Renașterea teatrului și 
dramaturgiei naţionale din Republica Moldova”... 


D. Gh.: În alte ţări ex-socialiste (sovietice) scrisul satiric e un gen 
prosper, fenomenele de tranziţie servindu-i teme și motive inepuiza- 
bile de râs homeric, chiar dacă adesea calitatea estetico-artistică a 
acestuia lasă de dorit. La noi umorul, satira se profilează ca un gen 
minor, marginal, prea puțin demn de atenţie. Care este cauza feno- 
menului: insuficiența simțului umoristic, inexistența spiritului critic, 
nivelul scăzut al culturii generale sau frica atavică de repercusiunile 
gestului într-o societate fără democrație reală? 


A. G.: Spre regret, mediul nostru lingvistic e total infect... Într-o 
societate unde oamenii vorbesc păsărește, într-un erzaț al româ- 
nei și rusei (așa zisa „moldovenească”) este aproape cu neputinţă 
să faci umor lingvistic subtil, de calitate...Dacă ești pus în situația 
să-ţi câştigi existenţa din umor, vrei-nu-vrei cobori ștacheta exi- 
genţei și astfel te pomenești înghițit de mocirla kitch-ului și subva- 
lorii... Din păcate, avem de ce râde în republica noastră care e mai 
mult o parodie de ţară, dar regimului nostru nu-i place satira... O 
cenzurează, o strangulează din fașă...Oare nu e straniu că într-o 
ţară cu 4,5 min locuitori nu apare nici o revistă umoristică în timp 
ce în România o are practic fiece judeţ? lată și cel mai proaspăt 
exemplu! Pe 19 decembrie Televiziunea Naţională conform înţe- 
legerii a filmat integral GALA Premiilor Teatrului „Satiricus”, care 

a durat 2 ore. Mare ne-a fost mirarea când în eter a apărut o vari- 
antă forfecată mai ceva ca pe timpuri staliniste, cu durata de... 30 
min, din care a fost exclus... tot umorul și satira! Telespectatorului 
i-a fost dat să vadă doar 10 personalități publice...mute, 10 inter- 
preţi care au cântat câte un catren din melodiile lor, probabil ca 
nu cumva să-l doară capul pe di Magaleas! Cine s-a temut de satira 
„Satiricus”-ului? Cine s-a simţit cu musca pe căciulă? 


D. Gh.: Trist, dar aceste fenomene vorbesc de la sine...Doar se 
știe că cel mai distinct indiciu al unei societăți sănătoase este tocmai 
proprietatea de a râde de propriile deficienţe... În fine, încercând să 
fim optimiști pe cont propriu, să luptăm ca acest sentiment să fie și 
îndreptățit — depinde doar de noi... Să revenim în albia discuţiei noas- 
tre...Fără a divulga titlurile unor proiecte concrete (dacă nu dorești 
să o faci), spre ce se va îndrepta teatrul „Satiricus” în anii viitori? 


A. G.: Nu e un secret de stat: spre un repertoriu de valoare! 
„O scrisoare pierdută” de I. L. Caragiale, „Caligula” de I. Toman, 
„Ivan Turbincă” de I. Creangă, „Erendira” de G. G. Marquez, „Re- 
vista satirică” cu autori umoriști autohtoni, "Venera moldavă” de 


|. Diviza, „Politice” de M. Eminescu. 


D. Gh.: Adică, repertoriu preponderent naţional! Î-l așteptăm cu 
nerăbdare și curiozitate. Și fiindcă e un început de an, îti urez dumi- 
tale, actorilor și teatrului „Satiricus” multă sănătate și noi cuceriri 
ale Olimpului teatral. La multi ani! 


Flux, 1 februarie, 2002 

„În artă, sânt pentru dictatura concepţiei artistice...” 


Dina Ghimpu: Anul 1989 a semnalat o cotitură radicală în esteti- 
ca artei teatrale din Moldova. Regizorii au simţit necesitatea înnoirii 
arsenalului lor artistic, încercând să promoveze curente, stilistici noi, 
necunoscute teatrului sovietic, familiarizat doar cu realismul socia- 
list. Ce tentaţii te-au încercat în această perioadă și cum percepeai 
arta teatrală de atunci? 


Alexandru Grecu: La răspântia anilor '80-'90 s-a produs o co- 
titură radicală în mișcarea teatrală din Moldova, dar și din cele- 
lalte ţări ale fostei Uniuni Sovietice. Tocmai în acea perioadă îmi 
făceam stagiatura la Teatrul „Satiricon” al lui C. Raikin, în capitala 
imperiului sovietic, care-și trăia ultimele zile. Urmăream cu sufle- 
tul la gură tot ce se întâmpla în viaţa teatrală a Moscovei, unde 
era o adevărată „invazie” a celor mai diverse teatre din Europa și 
de pe alte continente. Mulţi dintre regizorii sovietici notorii, care 
părăsiseră anterior ţara, acum erau invitaţi să monteze pe scenele 
moscovite... 


D. Gh.: Și ce anume montau? 


A. G.: La Taganka lurie Liubimov și-a restabilit celebrele spec- 
tacole „Boris Godunov”, „Jivoi”, „Micile tragedii”... La Teatrul Ti- 
neretului al lui Ghinkas se demonstra controversatul spectacol 
„Clandestinitatea”... Roman Viktiuk montase la teatrul lui K. Rai- 
kin scandalosul spectacol „Cameristele” de Jean Jenet... Diferite 
ca gen, viziune, stil, mentalitate, aceste spectacole aveau o altă 
ţinută artistică, uneori destul de excentrică. Creatorilor „li se dez- 
legaseră mâinile”, le era permis totul în acea perioadă — să experi- 
menteze până în pânzele albe pentru a obţine o formă artistică, un 


conţinut de idei cu adevărat inedite, inimaginabile până atunci. 

D. Gh.: Și cum ţi se păreau atunci aceste spectacole? 


A. G.: Spectacolele vizionate pe parcursul studiilor la Mosco- 
va, realizate într-o manieră foarte îndrăzneață, chiar indecentă 
din punctul de vedere al unui „provincial” din Moldova, și-au lăsat 
amprenta asupra viziunii mele regizorale și artistice în general. În 
spiritul acelei libertăţi totale de creaţie mi-am revăzut anumite 
concepţii artistice, conturîndu-mi totodată propria viziune asupra 
teatrului modern, care era foarte aproape de valorile teatrului ro- 
mânesc... Eram conștient de faptul, că în artă contează de unde ţi 
se trag rădăcinile, numai astfel poţi să creezi un teatrul de conți- 
nut, care se va încadra organic, firesc în valorile universale, fără a 
imita papagalicește modele de aiurea. Am pornit de la teatrul că- 
lușăresc, după ce am studiat multe lucrări în domeniu, constatînd 
că acest gen tradițional românesc era foarte aproape de ceea ce 
însemna școala lui Raikin, adică școala șciukinistă, vahtangovistă... 
În teatrul lui Raikin, pe lângă arta actoricească, se acorda o impor- 
tanţă deosebită dansului, muzicii, vocalului, gesticii, costumelor, 
aspectului sărbătoresc al spectacolului. Poate că maestrul rus a 
ajuns în mod intuitiv la acest stil, însă genul respectiv de spectacol 
s-a dovedit a fi foarte aproape de conceptul meu de teatru, de 
teatrul nostru călușăresc și eu, ulterior, am dezvoltat acest specific 
artistic pe scena teatrului „Satiricus”. 


D. Gh.: Ţi-ai fondat propriul teatru în 1990 pe lângă Filarmonica 
Naţională, stabilindu-ţi de la bun început genul predilect - comedia. 
Ai optat pentru acest gen doar din motivul că ai făcut stagiul de 
regie la K.Raikin, actorul, regizorul și directorul Teatrului „Satiricon” 
din Moskova sau ai avut și alte motivații? Ce calităţi în plus trebuie 
(dacă trebuie) să aibă un regizor pentru a îmbrăţișa acest gen? 

A. G.: Încă de pe băncile Institutului de Arte din Chișinău op- 
tasem pentru comedie, pentru satiră în general. Am mers la stagi- 
atură după ce timp de câţiva ani am jucat și am montat la Teatrul 
„A. Mateevici” „Soacra cu două nurori” de E. Gheorghiţă, apoi am 
conceput zeci de farse, scenete, scheciuri la Teatrul de miniaturi al 
televiziunii naţionale și Teatrul „Dialog”, fondat de mine în 1987 la 
Centrul Republican al Tineretului. Ce calităţi în plus trebuie să aibă 
un regizor pentru a îmbrățișa genul comediei? Trebuie să aibă, bi- 
neînțeles, simțul umorului, să privească viaţa și pe cei din jurul 
său ironic și să se autoironizeze... Să înțeleagă, că un teatru de co- 
medie nu poate merge la braţ cu regimul, birocraţia, guvernanţii, 
cu minciuna și nedreptatea în toate manifestările lor cotidiene. 
Un teatru de satiră trebuie să fie militant, să abordeze probleme 
de stringentă actualitate, să fie un teatru la zi. Nu acceptăm mon- 
tarea unor spectacole gen „artă pentru artă”. În fiecare specta- 
col tindem să le spunem oamenilor adevăruri dureroase despre 
societatea noastră, despre lumea în care trăim. Doar atunci când 
încerci să spui un adevăr, să arăţi lumii ceea ce alții nu văd, atunci 
spectatorul va veni la acest spectacol, la acest teatru. 


D. Gh.: Studiind repertoriul teatrului pe parcursul celor 16 ani 
de activitate am observat, că iniţial te orientai la farse, spectaco- 
le de varietăți, apoi lent ai trecut la muzicaluri și la spectacole, în 
care se prefigura o înclinaţie spre un anume gen de teatru — al ex- 
presiei corporale. Acest lucru este evident mai ales în spectacolele 
„Ciuleandra“ de L.Rebreanu, „Metamorfozele“ de Ovidiu, „Carmen“ 
de P.Merimee. Aș putea afirma că te fascinează deplasarea corpului 
uman în spaţiu. Consideri că plastica corporală, ca element sugestiv, 


spune astăzi mai mult decât cuvântul? 

A. G.: Într-adevăr mă fascinează expresia plastică a fiinţei 
umane. Fără a atenta la afirmaţiile teologilor, personal consider, 
că înainte de cuvânt a fost mișcarea. Totul pornește de la mișca- 
re. Mișcarea, gestica trădează, un ochi experimentat întotdeau- 
na detectează adevărul. Dacă vrei să cunoști cu-adevărat un om, 
este mai edificativ să-l vezi când tace... Felul în care reacţionează 
o persoană în diferite situaţii, cum se bucură de soare, de un om 
drag, cum se sperie de un câine, se teme de un șef, cum reacţio- 
nează la vederea unei sume mari de bani, spune totul. Oamenii se 
îndrăgostesc fără cuvinte și acest lucru se observă dintr-o privire, 
ce alunecă zăbovind îndelung pe chipul persoanei îndrăgite, de la 
o atingere întâmplătoare de mâini, de la un zâmbet. Miraculosul 
„te iubesc” e un cuvânt mare, însă el e doar un rezultat al mai 
multor gesturi interioare, nu neapărat fizice. Gestica interioară 
are pentru mine o semnificaţie aparte, deoarece ea redă structura 
sufletească a omului. Cuvintele sunt dulci sau amare, drastice sau 
măgulitoare, gingașe sau brutale... Însă oricât de mare ar fi forţa 
lor, pentru mine ele rămân a fi o perdea, după care încercăm să 
ne ascundem... În altă ordine de idei, teatrul în secolul vitezei se 
bazează pe principiul „minimum de cuvinte - maximum de sens”. 
La această sintagmă aș mai adăuga: „plus maximum de gest”. 


D. Gh.: Oamenii de teatru din România atât în critica de speci- 
alitate și investigaţiile teoretice, cât și în discuţiile libere în cadrul 
simpozioanelor științifice dezbat problema modernității teatrului. 
În mediul nostru această preocupare este mai puțin evidentă. Dar 
regizorii sunt cei care încearcă la modul practic să experimenteze în 
această materie. Consideri că există anumite determinante ale mo- 
dernității? Care sunt ele în viziunea dumitale? 

A. G.: Teatrul merge permanent în pas cu societatea sau chiar 
înaintea ei. lar timpul lasă o amprentă inconfundabilă asupra ar- 
tei. Spectacolele anilor '50 se deosebesc de cele din '70 sau 2000. 
Sunt spectacole diferite ca viziune, temporitm, concepţie estetică. 
Estetica teatrală a evoluat, în mod sincronic, cu intelectul uman. 
La fel cum au determinat, la vremea lor, modernizarea societăţii 
stiloul cu rezervor, microfonul, radioul, aparatul de fotografiat, ca- 
mera de luat vederi, videocasetofonul, astăzi viața modernă este 
de neimaginat fără calculator. Toate aceste invenții ale modernită- 
ţii, firește, și-au lăsat amprenta asupra teatrului. 


D. Gh.: E partea „tehnică” a artei teatrale... Să vorbim despre 
aspectele modernității în teatru... 


A. G.: Sînt două aspecte ale problemei. Unul ţine de arta regi- 
zorului, de modul lui de gândire în spațiu, de felul lui de a concepe 
simbioza celorlalte arte - dansul, muzica, pictura, care, concentra- 
te într-un singur punct, servesc unui scop artistic unic. Al doilea se 
referă la modul de percepţie al actorului, la metoda lui de lucru 
asupra rolului, felul în care relevă el caracterul personajului. În 
concordanţă cu mesajul artistic al dramaturgului și ideile inova- 
toare ale regizorului, actorul este cel care gestionează astăzi mo- 
dernitatea. Prin personalitatea sa, profilul său intelectual, capaci- 
tatea de comunicare cu spectatorul, puterea de transmitere a ideii 
şi emoţiei, plămădite de autorul textului și autorul spectacolului, 
el încununează opera comună. Spectacolele, create în epoca lui 
lurie Liubimov la Taganka, cu asemenea actori ca Vâsoţki, Kara- 
cenţev sau Lebedev, pe care i-am văzut în roluri de vîrf, constituie 
un model produs al teatrului modern... Și apoi, orice modernism 
care rezistă timpului devine mai apoi... clasicism. 

D. Gh.: Probabil, nimeni dintre actualii directori de teatru nu se 
îngrijește mai mult de dramaturgia națională precum o faci dum- 
neata. Recent ai realizat un proiect de valoare, selectând cele mai 
bune piese ale tinerilor dramaturgi — D. Crudu, C. Cheianu, N. Negru 
și le-ai montat pe scena Teatrului „Satiricus”. Care a fost maniera de 
lucru cu dramaturgii, ce impedimente ai întâlnit în procesul de mon- 
tare și ce v-a dat această colaborare de ambele părţi? 


A. G.: În cadrul acestui proiect cel mai important aspect a fost 
conlucrarea cu dramaturgii. Ne-am convins că avem dramaturgi 
cu piese rezistente. Recentul turneu la Târgoviște, unde am jucat 
două piese semnate de Dumitru Crudu — „Salvaţi America” și Con- 
stantin Cheianu - „Golanii revoluţiei moldave” este dovada afir- 
maţiei mele. Lucrările au fost apreciate de public, de politicieni, 
dar și de critica de specialitate, inclusiv cea bucureșteană. Acest 
fapt mă bucură, mă însufleţește să cred că vom putea oriunde, 
la Paris, Moscova sau New York, să jucăm cu succes un drama- 
turg de-al nostru. Fiindcă un teatru își prezintă identitatea sa doar 
atunci, când aduce un autor naţional și abordează niște probleme 
stringente pentru națiunea, pe care o reprezintă. 


D. Gh.: Ce mesaj trebuie să transmită publicului de pe alte meri- 
diane spectacolele noastre? 


A. G.: Ele trebuie să vorbească despre ce se întâmplă cu aceas- 
tă ţară, să demonstreze că poporul nostru știe nu doar să cânte și 
să joace, dar posedă un intelect, o viziune artistică originală asu- 
pra lumii, că putem scrie și monta o dramaturgie de valoare, cu 
nimic mai prejos decât celelalte naţiuni civilizate. În proiect s-a 
lucrat la modul direct, nemijlocit, cu toți dramaturgii, s-au refăcut 
piese, s-au rescris anumite scene, în consecinţă spectacolele au 
avut de câștigat. Autorii pieselor confirmă acest fapt. Teatrul și-a 

făcut datoria, s-a conlucrat productiv. De la piesa scrisă și până la 
cea montată s-au produs multe schimbări și, în ultimă instanţă, 
este important că toate piesele montate la „Satiricus” se joacă cu 
sălile pline, adeseori cu casa închisă. Proiectul nu este încheiat, 
acum se repetă piesa „Maimuţa în baie” de Irina Nechit, așteptăm 
varianta finală a piesei „Ultimul dictator” de Andrei Strâmbeanu. 
Aceste două premiere spectatorul le va vedea în primăvară, către 
închiderea stagiunii. Mai rămâne să montăm cea de-a opta piesă 
din dramaturgia naţională - „Tata” de Dumitru Matcovschi, într-o 
versiune ce consună cu epoca controversată, duritatea și comple- 
xitatea timpului în care trăim. 


D. Gh.: În ultimele două stagiuni ai montat Intergrala Caragiale 
— un alt proiect inedit și o ispravă, pe care nu a mai repetat-o nimeni 
dintre regizori. 


A. G.: Era firesc ca un teatru, care și-a dorit să poarte numele 
marelui Caragiale, să intre cu tot curajul în lumea fascinantelor 
personaje ale celui mai mare dramaturg român, să facă „o baie” 
de teatru caragialean... Am avut de câștigat de la acest multiplu 
contact cu dramaturgia genialului creator. 


D. Gh.: Si care a fost lecţia lui Caragiale? 


A. G.: O, am avut multe de învăţat... pot spune că a fost pentru 
mine o lecţie extraordinară. Aș afirma, că Caragiale nu este doar un 
mare dramaturg, dar și un mare regizor, pedagog de actorie, este 
omul de teatru total. Personajele lui Caragiale permit actorilor să 
abordeze diapazoane variate, să găsească tonalități și nuanţe ine- 
dite, să treacă de la un registru la altul, să alterneze temporitmul, 
să-și exerseze ingeniozitatea, să valorifice absurdul, adus la paro- 
xism, să varieze genurile - de la naturalism, la clasicism, realism, 
melodramă... În piesele sale te întâlnești cu toate genurile de artă, 

ceea ce nu se întâmplă în cazul altor piese. Mă bucur că am avut 
inspiraţia și curajul să mă apuc de realizarea acestui proiect. Cred 
că l-am iniţiat sub zodia norocului: 3 din cele 5 spectacole caragi- 
aliene au obţinut Marele premiu al Galei premiilor UNITEM, ceea 
ce este o dovadă în plus că acest proiect ne-a fost de bun augur. 
L-am conceput sub zodia lui Caragiale, marele dramaturg fiind un 
Vărsător, precum aproape o jumătate din actorii noștri, inclusiv și 
eu. Însuși teatrul „Satiricus” este născut în zodia Vărsătorului, pe 
24 ianuarie 1990, când am prezentat pe scena Filarmonicii de Stat 
primul spectacol (în faţa unei comisii de la Ministerul Culturii), în 
baza căruia a fost emis ordinul ministrului culturii de a fonda, de la 
1 august 1990, trupa de comedie „Satiricus” în cadrul Filarmonicii 
de Stat. Deci, ne-am născut în Zodia Vărsătorului, având de asupra 
noastră un mare Vărsător și nu e de mirare că am reușit să ducem 
la bun sfârșit acest proiect cu adevărat important și ambițios... 


D. Gh.: Mai urmează și alte proiecte, la fel de ambitioase? 


A. G.: În continuare, ne-am propus să realizăm alte două pro- 
iecte concrete, care sunt deja în faza de desfășurare. Este vorba 
de organizarea festivalului internaţional de comedie, care urma 
să aibă loc în 2007, însă acest an fiind unul electoral, când lumea 
se concentrează asupra altor probleme, ne-am decis să organizăm 
acest festival în 2008. Sper să fie un festival interesant și impor- 
tant, ne propunem să aducem la Chișinău trupe puţine, dar va- 
loroase, spectacole de calitate, vom evita invitarea trupelor de 
ocazie, trupelor semi-profesioniste, vom avea spectacole nu nu- 
mai în scenă, ci și în stradă, în spaţii neconvenţionale. Cel de-al 
doilea proiect, festivalul dramaturgilor basarabeni contemporani, 
se va derula odată cu prezentarea celor 8 piese montate în cadrul 
proiectului sus-menţionat. Deci, pentru prima dată în Moldova se 

va desfășura festivalul dramaturgilor, la care vor putea participa 
toate teatrele, inclusiv cele din afara republicii, care au montat 
piese ale dramaturgilor contemporani basarabeni. Acest festival 
are menirea de a stimula teatrele să monteze dramaturgi contem- 
porani, iar pe dramaturgii noștri — să scrie mai multe piese de tea- 
tru. În perspectivă, ne propunem să realizăm încă două proiecte 
inedite. Primul — un proiect internaţional, preconizează montarea 
a 3-4 spectacole cu actori din teatre diferite, prin realizarea unui 
schimb de actori și de săli de teatru având drept scop îmbogăți- 
rea artistică reciprocă, schimbul de experienţă al mai multor școli 
de teatru existente în ţări diferite. În privinţa celui de-al doilea 
proiect, nu mai puţin ambițios, consider că este prematur să mă 
pronunţ; îl voi face public atunci când voi începe nemijlocit lucrul 
în vederea realizării lui. 


D. Gh.: Si dacă tot vorbim despre dramaturgi și dramaturgie, 
cum consideri, pe cât de mult are voie regizorul să intervină într-un 
text, mai ales dacă este vorba despre un text de genialitate recunos- 
cută? 


A. G.: Eu consider că un regizor, în general, nu are dreptul să 
intervină în textul dramaturgului. A adăuga un cuvinţel, o virgulă 
chiar, este deja, cred eu, un act de neloialitate, de atitudine necu- 
viincioasă faţă de opera creatorului, mai ales în cazul unui mare 
dramaturg. Dar chiar și atunci când e vorba de un scriitor înce- 
pător. Din moment ce ai acceptat să-l montezi, poţi conlucra cu 
autorul, îi poţi sugera să rescrie o scenă sau întreaga piesă, poţi 
omite un aliniat, o scenă, un act, la urma urmei, atunci când e 
cazul, când piesa e incoerentă, nu e dezvoltat suficient cutare sau 
cutare chip etc. Dar să adaugi cuvinte de la sine, nu e deloc rezona- 
bil. De asemenea, detest și actorii care încep a adăuga textul lor, 

improvizând „pe alături”. Atunci când în textul unui mare drama- 
turg actorul intervine cu o „replicuţă” de-a sa, se produce o mare 
impietate. Un actor mare valorifică minuțios și laborios replicile 
personajului, lucrează asupra subtextului, nu adaugă cuvinte sau 
replici întregi de la sine. La fel și regizorul, dacă i se pare că nu 
este suficient text pentru a dezvolta o idee, mai bine să citească 
încă o dată textul, mai există și acel substrat/subtext pe care ni-l 
oferă dramaturgul; este de datoria regizorului să-l descopere și 
să-l valorifice. 


D. Gh.: Cum crezi, ce îl deosebește pe un regizor de mare talent 
de un bun meseriaș în ale teatrului? 


A. G.: În primul rând, pe un regizor îl deosebește... talentul. Un 
regizor de mare talent nu este apăsat de „povara talentului său”... 
El face ceea ce-i dictează conștiința și intuiţia artistică; compune 
ceea ce simte, ce crede că trebuie să exprime, tinde să monteze 
cât mai mult, să experimenteze, să spună mult în spectacol. Un 
regizor de mare talent nu se repetă niciodată, el va încerca cu fie- 
care spectacol să spună ceva nou, nu se va complace în ceea ce a 
făcut, nu va privi înapoi. Este periculos să te întorci la spectacolele 
montate cândva, pentru a le readuce în scenă. Fiindcă spectaco- 
lele bune, chiar foarte bune, montate cândva, astăzi nu mai sunt 
valabile, sunt cu totul altceva, de regulă, ele niciodată nu mai au 
succes. Personajele din spectacol cresc asemenea copiilor, se dez- 
voltă odată cu timpul care le schimbă, de aceea nu are sens să 
restabilești un spectacol pe care nu l-ai jucat câţiva ani. Însă un 
meseriaș în ale teatrului își permite să restabilească la nesfârșit 
același spectacol, încropit adeseori din elemente „împrumutate” 
de pe la confrații de breaslă. 

D. Gh.: Unii regizori sunt considerați tradiționaliști, alții moder- 
niști sau postmodernisti. Ceilalţi încearcă să armonizeze tradiția și 
experimentul. Ce fel de regizor te simţi dumneata în forul interior, ce 
fel de teatru ca factură conceptuală îti este mai aproape? 


A. G.: În primul rând, pledez pentru un teatru profund, pentru 
un teatru care pune preț pe sufletul actorului și al spectatorului, 
un teatru în care prevalează emoția, fiindcă, în genere, arta nu 
poate exista în afara emoţiei. Pledez, de asemenea, pentru un tea- 
tru unde actorul este universal: dansează, cântă, posedă o plastică 
deosebită. Apreciez actorii care formează un ansamblu armonios, 
sunt ca niște clape ale claviaturii pianului, pe care eu apăs și ob- 
ţin nota dorită, sau, asemeni unui pictor, care îmi oferă nuanțe- 
le necesare pentru a crea culorile pe care doresc să le obțin. Sau 
ca niște instrumente diferite într-o orchestră, cu ajutorul cărora, 
armonizându-le, creez melodia dorită. Muzicantului i se cere să 
ia nota respectivă și el trebuie să îndeplinească întocmai sarcina 
dirijorului. 

D. Gh.: Dar ce zici despre actorii, care trag jăratecul la turta lor? 


A. G.: Nu-mi plac actorii, care vor să facă un spectacol indivi- 
dual. Astăzi teatrul este un teatru de ansamblu și eu pledez pen- 
tru spectacole de ansamblu. Actorului i se oferă libertatea, însă 
el este plasat într-un anumit perimetru, ceea ce reprezintă sarci- 
na regizorală. Deci pledez pentru un teatru de ansamblu, pentru 
o conlucrare dintre actor și regizor, rezultatul căreia îl constituie 
chipul artistic. Sunt împotriva dictaturii directe, brutale în teatru, 
dar pledez pentru o dictatură democratică. Vă daţi seama ce-ar 
ieși, dacă fiecare actor și-ar trata chipul artistic după cum îl vede 
şi îl înțelege el? Exact ceea ce se întâmplă într-o orchestră, în care 
fiecare muzicant cântă așa cum îi tună lui prin cap. Ar fi o cacofo- 

nie în arta teatrală! Ne-am întoarce cu vreo 200 de ani în urmă. 
Aceasta, consider eu, este expresia de căpetenie a modernismu- 
lui — teatrul aparține regizorului. Un astfel de teatru mi-am dorit 
întotdeauna, un astfel de teatru realizez aici și acum în calitatea 
mea de regizor și director artistic. Cred că aceste principii se fac 
remarcate suficient în spectacolele mele. 


D. Gh.: Într-un alt interviu, pe care l-am realizat cu ocazia jubi- 
leului de 10 ani ai Teatrului „Satiricus”, spuneai că nu concepi arta 
în afara emoțtiei artistice. Adică, respingi arta cerebrală, elaborată, 
care atinge nu atât strunele sufletului, cât cele ale creierului. În ace- 
lași timp un regizor, înainte de a naște concepția unui spectacol, tre- 
buie să o gândească, să găsească cheia, care ar uni armonios toate 
elementele spectaculare într-un tot-întreg. Or, lucru evident, fiecare 
spectacol al dumitale este bine gândit. În ce constă arma secretă a 
regizorului, care îi permite să elaboreze minuţios concepția, fără a 
eradica în același timp, emoția pură, pe care trebuie să o transmită 
arta autentică? 


A. G.: E adevărat, eu nu concep arta în afara emoţiei artistice. 
Însă acest fapt nu înseamnă nicidecum că resping categoric arta 
cerebrală. În general, putem spune, arta nu poate exista fără emo- 
ţie artistică, după cum un spectacol nu poate exista fără o analiză 
regizorală „la rece”. În aceasta constă arta regizorului: de a îmbina 
armonios emoția artistică cu analiza și expunerea logică a conţinu- 
tului, pentru a obține rezultatul scontat, adică provocarea emoţiei 
artistice și, în ultimă instanţă, a katharsisului. În procesul de crea- 
re a spectacolului, mai întâi prevalează emoția; atunci când citesc 
prima dată piesa, sunt emoţionat. Citind piesa a doua oară, trăiesc 
din nou anumite emoţii, însă deja încep să meditez asupra struc- 
turii piesei, să întrevăd arhitectonica viitorului spectacol. Încerc 
să găsesc o idee ce ar coagula materialul artistic, deja începe pro- 

cesul analizei detaliate a conținutului piesei. Anume în momentul 
când încep să analizez piesa în profunzime, mă transform într-un 
pragmatic, ce măsoară minuţios fiecare porţiune de text, remarcă 
fiece virgulă din piesă. Acum încerc să motivez artistic fiecare de- 
taliu și aceasta este o acţiune de mare exactitate, precizie și con- 
cretețe, o operaţie, poţi spune, matematică. Pe urmă revin iarăși 
la problemele ce ţin de emoție artistică, de suflet, adică. Actorii 
mei îmi cunosc bine metoda de lucru. Mai întâi, citirea la masă, 
fără a formula vreo sugestie sau vreo sarcină concretă. Pur și sim- 
plu, citim piesa. Pe urmă, le vorbesc actorilor despre piesă... 


D. Gh.: Se acceptă și discuţii în contradictoriu? 


A. G.: Bineînţeles, uneori discutăm piesa ca niște simpli specta- 
tori, ca nişte cititori de rând conţinutul acestei piese. Atunci când 
considerăm că lucrurile s-au limpezit de-a binelea, adică după ce 
am luat act de ideile, sugestiile și propunerile fiecăruia dintre ac- 
tori, le explic ce vreau să spun cu acest spectacol, le descriu fiecare 
personaj așa cum consider că trebuie să fie. Deci, se conturează 
latura logică a conceptului meu regizoral. După citirea la masă, 
urmează procesul repetiţiilor, mizanscenarea. larăși „matemati- 
că”: ai trecut în stânga, în dreapta... astfel se compune canavaua 
spectacolului. Când spectacolul e elaborat și „lucrat” până la au- 
tomatism, la o geometrie perfectă, revenim iarăși la momentul 
sufletului, la emoție, la spiritul ascuns în litera textului. Pe „sche- 
letul” deja format începem să punem „carnea”. Încetul cu încetul, 
personajele prind viață. E tocmai momentul (psihologic) ca să-l 
stimulez pe actor să creeze atmosfera emotivă necesară, în con- 
cordanţă cu mizanscena modelată, cu sarcina pusă mai înainte. 
În continuare, rămâne să-i creezi actorului atmosfera psihologică 
şi psihică adecvată, pentru ca el să ajungă la trăirea unor emoţii 

puternice, profunde, la lacrimi, la râs și, pur și simplu, să se sim- 
tă bine. În momentul când actorului nu-i încurcă nici mizanscena, 
nici replica și nici starea ce i-a fost indusă, atunci eu, ca regizor, 
consider că mi-am îndeplinit sarcina. lată, deci, „marele secret re- 
gizoral”, care, propriu-zis, nici nu este un secret. 


D. Gh.: Si care ar fi definiția profesiei de regizor? 


A. G.: O îmbinare a emoţiei artistice cu pragmatismul, aș zice 
eu. Două personaje într-o individualitate unică, o unitate a con- 
trariilor. Aceasta, în definitiv, este definiţia oricărui creator. Ori re- 
gizorul este un creator prin excelenţă. În altă ordine de idei, fiind 
un om al societăţii, eu nu pot exista și nici crea în afara societăţii. 
Societatea cu toate cele bune și rele ale ei, este cea care mă influ- 
enţează direct, mă determină să abordez o problemă sau alta, să 
mă implic activ în ceea ce-i interesează, îi frământă, îi doare pe 
semenii noștri. Eu pledez pentru spectacole cu tendinţă, bine gân- 
dite, neg din start spectacolele elaborate insuficient, sunt pentru 
improvizaţiile care pornesc de la o idee bine chibzuită și împotriva 
improvizaţiei de dragul improvizaţiei. Nu împărtășesc principiul 
artă pentru artă. Sunt adeptul principiului arta pentru om. Sau 
pentru societate, dacă vreţi. 


D. Gh.: Îi urăm Teatrului „Satiricus lon Luca Caragiale” ani în- 
delungați, mulți spectatori, succese, iar dumitale personal îţi dorim 
să-ți păstrezi și pe viitor capacitatea de a transmite prin intermediul 
spectacolelor mesaje inteligente, fără riscul de a pierde din emotivi- 
tatea actului artistic. 


Timpul, 14 februarie, 2007 

CV Sergiu Finiti 


Născut: 25.03.1952 


Studii: 1969 - 1973, Institutul de Arte Gavriil Muzicescu, regizor de 
teatru popular; 


Activitate: 1973, actor, Teatrul Academic Muzical Dramatic A. 
Puşkin; 1979 - 1981, actor, Teatrul-rock Koleso, Filarmonica 
din Cernăuţi, Ucraina; 1981 — 1983, solist-vocalist, Formația- 
folk Riff, Zaporojie, Ucraina; 1984, actor, Teatrul Academic 
Muzical Dramatic A. Puşkin; 1986, Formaţia Legenda; 1989, 
actor, Teatrul Actorului de Cinema; 1993 — 1996, actor, Teatrul 
Municipal lon Creangă; din 1996, actor, Teatrul Municipal 
Satiricus. 


Spectacologie: Vasilică în Soacra cu trei nurori de |. Creangă; Guliţă 
în Două fete şi-o neneacă de V. Alecsandri; loza în O persoană 
suspectă de |. Nuşici; Piciul în Piciul şi Carlson de A. Lindgren; 
Tony în Pepi Cioraplung de A. Lindgren; Chiflea în Dragostea 
nu-i sfetnic rău de A. Marinat; Manecu în Furtul cepii de O. 
Masadu; Suflorul Attilio în Om şi gentilom de E. Le Filippo; 
Pedro în Un interviu la Buenos-Aires de G. Borovik; Vioristul 
în Păsările tinereţii noastre de |. Druţă; Vasilică în Tata de D. 
Matcovschi; Țiganulîn Amintiri de |. Creangă; spectacolul-show 
Na balu udaci de A. Kram şi Efroim Sevela; spectacolul-revistă 
Fuimus de L. Finchel; Păpădie în Oştenii de A. Dudarev; Ursu în 
Ciuleandra de L. Rebreanu; Soţul în Care-s sălbaticii? de |. Filip; 
Azazello în Maestrul şi Margarita de M. Bulgakov; Farfuridi în 
O scrisoare pierdută de |. L. Caragiale; Revoluţionarul în Jertfe 

patriotice de |. L. Cragiale şi V. Alecsandri; E/în SRL Moldovanul 
de N. Esinencu; Hitler în Dictatorul de A. Strâmbeanu; Tiberius 
în Caligula de J. Toman etc. 


Roluri în film: 1975, Burbulea în O şatră urcă spre cer de E. Loteanu; 
1976, Aghiotantul lui Kotovski în Pe urmele fiarei de V. Gagiu; 
1976, Drăcuşorul în Făt-Frumos de V. loviţă; 1977, lovan Burici 
în Cetatea de V. Pascaru; 1980, Gheorghe în Unde eşti, iubire? 
de V. Gagiu; 1980, Ţigănaşul în Şcoala de 1|. llienco; 1983, Petre 
Gangur în Luna căuşului de V. Druc; 1984, Răsăritul alarmat 
de V. Gagiu; 1987, Preşedintele primăriei în Medeea 80 de 
A. Vartic; 1993, Muzicantul în Polobocul de T. Tătaru; 2006, 
Daltonicul în Un iepure deasupra beznei de T. Cheosaian; 
2008, Paznicul în Nunta în Moldova de N. Napoleon ş. a. 


Distincţii, premii, diplome: 1996, Titlul Maestru în Artă. 

Dialog cu actorul 
Teatrului Municipal „Satiricus. |. L. Caragiale” 
Sergiu Finiti 


” 


„Când văd pe cer avioane, îmi dau lacrimi de admirație... 


Dina Ghimpu: În -75 eram studentă la Institutul de Arte „Gavriil 
Muzicescu” și colegă de curs și bună prietenă cu sora dumitale, Ve- 
ronica, de acolo ne-am cunoscut. Erai deja actor al Teatrului Acade- 
mic „A. Pușkin” și avusesei și un rol nostim de comedie - Chiflea în 
„Dragostea nu-i sfetnic rău” de I. Podoleanu. Făcusei un rol în cine- 
matografie, după care erau înnebunite toare fetele - Burbulea din „O 
șatră urcă spre cer” de E. Loteanu; mai aveai și o voce extraordinară, 
cântai la chitară, ce mai, erai vedetă! Cel puţin, toţi înțelegeau, că 
ești născut pentru scenă; dumneata când ai înțeles acest lucru? 


Sergiu Finiti: Tata, care a fost pilot, de mic copil m-a molipsit 
de dorinţa de a mă face pilot sau, mai ales, constructor de avioa- 
ne. Datorită tatălui, am pilotat avionul și deţin categorie de para- 
şutist. Tata, cu relaţiile lui, mă vedea deja student la Institutul de 
Aviaţie din Harcov, Rusia. Și acum, când văd pe cer avioane, îmi 
dau lacrimi de admiraţie. A fost un preambul nostalgic. Deși îmi 
plăcea scena -— studiam acordeonul și clarinetul, activam cu en- 
tuziasm în teatrul popular, nu mă vedeam născut pentru scenă. A 
fost o întâmplare provocatoare. Au venit în ospeţie finii părinţilor 
mei, Dumitru Caraciobanu și Ecaterina Malcoci, care, la o adică, 
mi-au solicitat un mic examen. Am cântat și am recitat câte ceva, 
după care Caraciobanu a menţionat, că am talent și merită să fiu 
actor. Tata era împotrivă, văzându-mă aviator și gata! Examenul 
de admitere la Institutul de Arte e cu o lună mai devreme ca-n alte 
instituţii. Tata era în deplasare. Eu eram la undit în largul ghiolului, 
când sora m-a strigat de pe mal, că am o telegramă urgentă de la 
Caraciobanu să vin la Chișinău, că peste o săptămână-s examene- 

le... M-am gândit să încerc, iar dacă nu voi reuși, voi pleca peste 
o lună la Harcov. Am fost pregătit bine de Caraciobanu și m-am 
pomenit cu brio student la Arte. Deși, atât spre regretul tatălui, 
cât și adesea al meu, mă văd până acum născut, mai degrabă, nu 
pentru scena ingrată, ci la timona unui avion... 


D. Gh.: Ai avut un mare noroc să lucrezi cu un asemenea regizor 
de cinema, precum Emil Loteanu... Ce-a însemnat lucrul cu Loteanu 
în acest film și ce lecţii artistice ai preluat de la el, chiar dacă rolul nu 
a fost unul principal? 


S. F.: Din start în cariera mea am avut norocul să colaborez cu 
mari maeștri, ca Valeriu Cupcea în teatru și Emil Loteanu în cine- 
ma. Pe lângă pedagogii mei consacraţi - Petre Baracci, Veniamin 
Apostol, Semion Ghimpu ș. a., care mi-au dat o școală bună, Cup- 
cea mi-a educat disciplina, inteligenţa și particularităţile de joc 
pe scena mare, iar Loteanu sobrietatea și specificul strict, concret 
conematografic, deosebit de cel teatral, care mi-a fost de folos 
pentru următoarele filme. 


D. Gh.: Ce actori îti erau modele, cu cine ai fi vrut să te asemu- 
iești, pe când erai încă în școală? 

S. F.: Mulţi din cei vestiți, dar mai ales Charly Chaplin, Loui de 
Funess și alți excentrici de acest gen. 

D. Gh.: În studenție, ce roluri în fragmente sau spectacole ai ju- 
cat și cine ti-au fost pedagogii și colegii? 

S. F.: Despre pedagogii mei dragi am pomenit. Rolurile mai impor- 
tante din studenţie sunt Hlestacov din „Revizorul” de N. Gogol și Va- 
lentin din spectacolul de diplomă „Valentin și Valentina” de V. Rozov. 


D. Gh.: Ai un timbru inconfundabil al vocii și păcat că n-ai insistat 
în această direcţie... Ai făcut studii în acest sens sau ai fost un auto- 
didact? Căruia dintre părinţi îi datorezi vocea? 


S. F.: Ziceam mai înainte, că am făcut școala muzicală din sat. 
Chitara am însușit-o de sinestătător. Vocea am moștenit-o de la 

ambii părinţi, care erau buni cântăreţi. Tata și chitarist, mama - la- 
ureat al concursurilor regionale și republicane. Prin anii '90, când 
muzica folk era în vogă și funcționau toate cluburile din ţară, erau 
diferite societăți culturale „Knigoliubî” (Asociaţia iubitorilor de 
carte), „Kinopropaganda” (Asociaţia de propagare a filmului) ș. 
a., în cadrul cărora activam mult. Acum, din păcate, folkul nu mai 
este în prim-plan, dar și deplasările de creaţie sânt o problemă. 
Rămâne doar radioul, care e interesat doar de muzică comercială 
ieftină, iar alte genuri sânt negate. Și totuși, cu ocazia jubileului 
care mi se apropie, am selectat 12 melodii din fondul radioului, 
mai am în plan să mai lansez vreo 5 și să las după mine discul „Toa- 
te cântecele mele”. Fără sponsori, însă, acest proiect va merge cu 
mine în mormânt... Păcat! 


D. Gh.: Ce roluri aveai în Academicul „Pușkin“ și cu ce regizori ai 
lucrat acolo? 


S. F.: Păi, în Teatrul Academic „Pușkin”, mai apoi „Eminescu”, 
mi s-au încredinţat o mulţime de roluri: Vasile în „Soacra cu trei 
nurori” de |. Creangă, Guliţă în „Două fete și-o neneacă” de V. Alec- 
sandri, Chiflea în „Dragostea nu-i sfetnic rău” de A. Marinat, Pedro 
în „Interviu la Buenos-Aeres” de G. Borovik, Vioristul în „Păsările 
tinereţii noastre” de |. Druţă, Țiganul în „Amintiri” de I. Creangă, 
toate în regia lui V. Cupcea, loza în „O persoană suspectă” de I. 
Nușici și Vasilică în „Tata” de D. Matcovschi în regia lui V. Apostol, 
Piciul în „Piciul și Karlson” de A. Lindgren în regia lui V. Rusu, Tony 
în „Peppi Cioraplung” de A. Lindgren și Manecu în „Furtul cepii” 
de O. Masadu, ambele în regia lui |. Stihi, Suflorul Attilio în „Om și 
gentilom” de E. de Filippo în regia lui A. Băleanu. Pe toate le-am 
jucat din 1973 până prin -78. 


D. Gh.: Mai apoi a survenit acea „reorganizare“ a Academicului; 
te-ai pomenit dintr-o dată la „Satiricus” sau a mai trecut ceva vreme 
până te-ai dumirit, ce ai de făcut? 

S. F.: Din 1979 până în -81 am activat la Filarmonica din Cernă- 
uţi în teatrul-rock „Koleso” (Roata), format de regizorul Isai Kotler. 
Acolo am avut rolurile principale în spectacolul-show „Na balu 
udaci” (Pe muchia valului) de A. Kram și Efroim Sevela în spectaco- 
lul-revistă „Fuimus” de L. Finkel. A fost un experiment teatral prea 
îndrăzneț pentru a supravieţui ideologic pe-atunci. Ne-au distrus. 
Din 1981 - 1983 m-am pomenit în calitate de solist-vocalist în For- 
mația-folk „Riff” din Zaporojie, Rusia. 


D. Gh.: Ai peregrinat și în alte colective — Teatrul Actorului de 
Cinema, Teatrul „lon Creangă“... Până ai ajuns, în anul -96, la „Satiri- 
cus”... Personal, consider că ai avut multe de câștigat, căci în actua- 
lul dumitale teatru ai roluri pe măsură și le joci cu deosebită dăruire. 
Ce planuri personale ai de realizat? Mulţi dintre actori lucrează la 
monospectacole, nu te gândești la așa ceva, mai ales că posezi chi- 
tara și vocea ai păstrat-o... 


S. F.: Nu mă plâng, am destule: Soţul în „Care-s sălbaticii?” de 
lu. Filip, El din „SRL Moldovanul” de N. Esinencu, Doctorul Ursu în 
„Ciuleandra” de L. Rebreanu, Azazello în „Maestrul și Margareta” 
de M. Bulgakov, Farfuridi în „Scrisoarea pierdută” de |. L. Caragi- 
ale, ș.a. Am început lucrul asupra unui CD. Am mari probleme cu 
banii, dar sper că voi găsi sponsori pentru realizarea acestui vis. 
Atunci sigur c-aș da concerte solo. 


D. Gh.: Care este rolul dumitale de ultimă oră în teatru și ce să 
așteptăm în perioada/stagiunea imediat următoare? 

S. F.: Ultimul rol a fost Tiberius în „Caligula”. Stagiunea asta se 
prevăd trei premiere. Încă nu știu unde voi fi ocupat. 

D. Gh.: Sergiu, eu ţi-aș dori, în amintirea vremilor frumoase și, 
din păcate, trecute, multi ani, un jubileu pe măsura așteptărilor, ro- 
luri pe măsura talentului dumitale și sponsori pentru CD-ul pe care 
intenționezi să-l realizezi... La mulţi ani! 


Noiembrie 2009 

CV Irina Rusu 


Născută: 27.03.1971 


Studiile: 1995 — 2000, Universitatea de Stat a Artelor, Republica 
Moldova, specialitatea actorie / regie; 


Activitate: din 1990, actriţă, Teatrul Municipal Satiricus; din 2003, 
actriţă, Teatrul Satiricus lon Luca Caragiale; 


Spectacologie: Margarita în Maestrul şi Margarita de M. Bulgakov; 
Carmen în Carmen de P. Merimee; Veta în O noapte furtunoasă 
de |. L. Caragiale; Madeleine în Moliere de M. Bulgakov; Actriţa 
în Ce e viața omului? de A. Arkanov; Ana în Moţoc după Gr. 
Ureche, C. Negruzzi, V. Alecsandri; Creaţia în Metamorfozele 
de Ovidiu; Silvia în Golanii revoluţiei moldave de C. Cheianu; 
Maria Şaptefraţi în Made in Moldova de C. Cheianu; Gelozia 
în Căsătorie cu de-a sila de Moliere; Armeanca în Înainte şi 
după fugă de D. Crudu; Preoteasa în SRL Moldovanul de N. 
Esinencu; Văduva în Care-s sălbaticii? de lu. Filip; Cântăreaţa 
în Ciuleandra de L. Reabreanu; Soţia în Triunghiul păcatului 
de T. Muşatescu; Cucoana în Păcală şi Tândală; Elidianca 
în Hercule de Fr. Dürrenmatt; Profesoara în Ho! Ţară! De |. 
Diviza şi A. Grecu; Dansatoarea în D'ale carnavalului de |. L. 
Caragiale. 


| 

Film: Drăcoaica blondă în Dănilă Prepeleac, regizor T. Tătaru. 


Turnee, festivaluri: 1996 — Franţa, Paris, cu Ciuleandra de L. Rebreanu 
şi cu comedia-balet Le marriage force de J. B. Moliere; 
Ungaria, Budapesta cu comedia-balet Le marriage force de J. 
B. Moliere; Suedia, Stokholm, Festivalul La jeunesse du monde 

en avant de 21 siecle, cu Le marriage force de J. B. Moliere 
şi Comediantul de M. Bulgakov; 1997 — Franţa, Grenoble, 
Festivalul de Teatru European, comedia-balet Le marriage 
force de J. B. Moliere; 1998 —lrak, Bagdad, Babilon, Festival 
Internaţional, cu Ciuleandra de L. Rebreanu şi „Satiricus- 
Show“; 2000 — Bulgaria, Vidin, Festivalul Internaţional al 
Comediei Balcanice, cu Metamorfozele de Ovidiu; România, 
Giurgiu, Festivalul Teatrului Valah, cu Metamorfozele de 
Ovidiu; Ucraina, Kerci, Festivalul Internaţional de Teatru Antic 
„Agonalele Bosforului”, cu Metamorfozele de Ovidiu; 2001 
— Bulgaria, Festivalul Internaţional al Comediei Balcanice, 
cu Maestrul şi Margarita de M. Bulgakov; România, Giurgiu, 
Festivalul Teatrului Valah, cu Carmen de P. Merimee; 2003 — 
Spania, Barcelona, cu Carmen de P. Merimee şi Metamorfozele 
de Ovidiu; Germania, Homberg, cu Carmen de P. Merimee 
şi Păcală şi Tândală; 2006 — România, cu Golanii revoluţiei 
moldave de C. Cheianu în cadrul manifestării Zilele Chişinăului 
la Târgovişte; Grecia, Atena, Thessaloniki, cu Carmen de P. 
Merimee; 2009 — Italia cu Made in Moldova! de C. Cheianu; 
1990 — 2010, România; 2010 — Franţa, Anglia cu Made in 
Moldova! de C. Cheianu şi 7 aprilie 2009 de C. Cheianu, |. 
Nechit. 


Distincţii, premii, diplome: 2000 - Premiul municipal Pentru tineret; 
2002 - Premiul Pentru originalitate, Gala Premiilor UNITEM, 
Carmen de P. Merimee; 2006 - Premiul Cel mai bun rol 
feminin, Gala Premiilor UNITEM, O noapte furtunoasă de |. 
L. Caragiale; 2009 — Titlul Artistă Emerită. 

Dialog cu actriţa 
Teatrului Municipal „Satiricus. |. L. Caragiale” 
Irina Rusu 


„Toate rolurile îmi sunt dragi, 
pentru că în toate am depus suflet şi dragoste” 


Dina Ghimpu: Te afli în Teatrul Municipal „Satiricus I. L. Caragia- 
le”, pare-mi-se, de la începuturile lui. Cum e să faci parte din echipa, 
care a fondat un teatru? Nu vi se părea pe atunci o aventură sau 
ştiaţi de la bun început ce urmează să faceţi? 


Irina Rusu: Cu mare drag îmi aduc aminte de anii -90, când Tea- 
trul „Satiricus” și-a început activitatea în frunte cu Sandu Grecu 
— inima teatrului nostru. Eram tineri, ambiţioși, dornici de a face 
teatru. Pentru noi, tinerii, într-adevăr era o aventură frumoasă, cel 
puţin așa credeam noi. Dar „aventura” a fost îndelung chibzuită și 
mai apoi bine gestionată de maestrul Grecu. El a fost acela, care 
ştia ce să facă și unde trebuie să ajungă acest teatru. Noi, avându-i 
alături pe Mihai Curagău, Sandu Grecu, Valeriu Cazacu, lon Popes- 
cu, Jan Cucuruzac, am avut de la cine învăţa și pot spune cu certi- 
tudine, că învăţăm și acum. Teatrul „Satiricus I. L. Caragiale” are 
un stil aparte, pentru că majoritatea actorilor au școala de teatru 
a lui Sandu Grecu. Suntem un teatru inconfundabil. Sunt mândră, 
că fac parte din această familie unită, care, în curând, va împlini 
20 de ani de existenţă. Pe parcursul acestor ani am înfruntat mai 
multe greutăţi de ordin organizatoric, dar și de ordin artistic... 


D. Gh.: În ce-au constat cele de ordin artistic? 

|. R.: Păi, era vorba de o atitudine refractară, de neînţelegerea 
esenței actului artistic şi esteticii pe care o promovam... Acum îmi 
dau seama, că tocmai aceste greutăţi ne-au fost necesare pentru 
a ne căli caracterele, a apăra felul nostru de a vedea sau concepe 
lucrurile, a insista în opţiunile noastre temerare şi a demonstra 
dreptul şi apartenenţa noastră la tragma oamenilor de creaţie. 


D. Gh.: Aţi trecut prin „chinurile facerii” artistice o perioadă 
îndelungată, mai ales că şi cu sediile teatrului n-aţi prea avut no- 
roc... Când aţi simţit că gata, sânteţi un teatru bine închegat şi pus la 
punct din toate punctele de vedere? La ce reprezentaţie / spectacol 
aţi simţit cu-adevărat acest lucru? 


|. R.: Da, adevărat, cu sediile teatrului nu ne-a prea mers la 
început, în schimb am avut noroc de un director foarte bun, care 
nu ştiu cum făcea, cum dregea, dar rezolva toate problemele. A re- 
zolvat în cele din urmă şi problema sediului. Peste ani, avem casa 
noastră. După ce am plecat de la Casa Armatei în clădirea fostului 
Cinematograf „Odeon” am simţit că, iată, acum suntem un teatru 
consolidat, profesionist, cu scenă, spectacole şi, bineînţeles, cu 
spectatori devotați. Repertoriul pe care-l abordăm ne permite să 
„umplem” constant sala, fiind unicul teatru din Republica Moldo- 
va, care de vre-o zece ani joacă mereu cu sălile arhipline şi cu 
casele închise, având spectacolele vândute cu o lună înainte. Dacă 
nu credeţi, veniţi în fiecare seară la teatru să vedeţi. De aceea, 
mi se pare uneori straniu să aud pe colegii noştri din alte teatre 
lamentându-se, că joacă la sala goală!... 


D. Gh.: Faci parte din tagma actriţelor în triplă postură, fiind 
artistă, soție de director şi de regizor. Unii consideră acest lucru un 
mare avantaj, dumneata, sânt sigură, consideri altfel, adevărul fiind 
undeva la mijloc. Eu ştiu că ai avut în carieră diverse roluri, nu numai 
din cele principale. Care a fost rolul de cotitură în cariera dumitale 
artistică, când ai simţit că ai făcut un lucru de reală valoare? 

l. R.: E firesc să consider, din punctul meu de vedere, că nu am 
nici un avantaj, fiind în postura de actriţă, soţie de director şi de 
regizor. În teatru sunt tratată la fel ca toţi actorii. Vin la repetiţii, 
joc spectacole. Am roluri diverse — şi mai mari, şi mai mici, soţul 
nu face discriminări în sensul ăsta. Acasă sunt mamă şi soţie. Con- 
sider, că mai ales rolurile de ultimă oră mă definesc în totalitate. 
Cât de mult aş iubi teatrul, oricum, familia rămâne a fi pe locul 
întâi. Referitor la rolurile mari şi mici... Anume rolurile episodice 
m-au pregătit pentru a juca roluri centrale. Ţin foarte mult la 
toate rolurile jucate pe scena „Satiricus”-ului, pentru că în fiecare 
dintre ele am pus suflet şi căldură. Care a fost rolul de cotitură în 
cariera mea artistică? Pot spune doar, că rolul Carmen din specta- 
colul „Carmen” de P. Merimee m-a făcut să am încredere totală în 
puterile mele - fizice, morale, spirituale, artistice. 


D. Gh.: Ai avut la începutul carierei perioade de închistări artis- 
tice, simțind un autocontrol excesiv şi în ce fază a reuşit regizorul 
să-ţi facă o breşă în „sistemul de autoapărare”? 


|. R.: Am avut diverse perioade, inclusiv dintre cele enunțate, 
am avut şi emoţii, şi chiar greşeli, am avut de toate, nu neg. Dar 
graţie regizorului am căpătat încredere în propriile forţe. În 1990, 
când trupa era tânără, după repetițiile istovitoare eram invitaţi 
în sala de balet şi acolo începeau chinurile cele mai mari pentru 
noi, actorii tineri, dar şi mai mari pentru Sandu. Studii, vocal, sar- 
cini, suprasarcini, plastică, dans — cu asta ne ocupam zilnic, până 
la miezul nopţii. Dar, scopul scuză mijloacele. Şi sunt sigură, că 
Sandu şi-a atins exact scopul scontat: a realizat cu actorii săi spec- 
tacole de valoare, vii, extrem de încărcate emoţional, ceea ce nu-i 
reuşeşte oricărui regizor. Fiecare spectacol jucat este un plus al 
teatrului şi încă o baricadă câştigată, de partea cealaltă a zidu- 
lui fiind spectatorul, care ne iubeşte, ne aplaudă şi ne bucură cu 
prezenţa. De fapt, actul de creaţie este o luptă continuă cu sine 

însuşi, cu stereotipurile create pe parcursul vieţii — cu cele proprii, 
dar şi cu cele străine; iar din această luptă au de câştigat ambii — şi 
actorul, şi spectatorul. 


D. Gh.: Regizorul român Gyorgy Harag spunea că „un actor cu 
personalitate poate înnobila concepţia unui spectacol, fiind capabil 
să-i dea nişte dimensiuni pe care nu le bănuise”, poate, nici regizorul 
însuşi. Pe cât de „elastică“ din punct de vedere artistic / spiritual 
preferi să fii în elaborarea şi realizarea unui personaj? 


|. R.: Sânt de acord, că actorul poate înnobila concepţia unui 
spectacol, dar pentru asta are nevoie de „mâna fermecată” a regi- 
zorului. Anume regizorul îi creează condiţii de „zbor” spre alte di- 
mensiuni artistice. Reuşita spectacolului depinde, în mare măsură, 
de modul în care regizorul reuşeşte să distribuie actorii, pentru 
a obţine acea armonie complexă, aidoma unei orchestre simfon- 
ice bine dirijate, actorul fiind nu numai „interpretul-executant”, 
dar mediatorul ideii artistice, conceptualităţii şi esteticii, dacă 
vreţi. Sunt genul de actriţă care crede cu desăvârşire în ideile şi 
concepţiile regizorului, căci numai el are în cap modelul spre care 
trebuie să tindem şi numai cu condiţia să înţelegem şi să trecem şi 
noi prin suflet idea regizorului, putem ajunge la rezultatul scontat. 


D. Gh.: Care este măsura „rigidităţii” lui Alexandru Grecu în cali- 
tate de regizor: vine după perioada lecturii cu idei deja găsite pentru 
viitorul spectacol şi le menţine cu stricteţe sau este şi el destul de 
fexibil şi caută soluţiile fericite în procesul de lucru? 


|. R.: Sandu Grecu este regizorul, care are multe de spus de- 
spre problematica timpului, în care trăieşte. Dar o spune prin 
intermediul colectivului artistic, pentru că, după cum bine ştim, 
teatrul este o artă colectivă şi acest lucru directorul de scenă ni-l 
aminteşte zi de zi la repetiţii. Sandu propune ideea şi conceptul 
spectacolului, iar la realizarea acestora porneşte de la individu- 


116 


Colecţia Satiricus I.L. Caragiale 


alitatea fiecărui actor. Împreună cu actorii caută, selectează mi- 
jloacele artistice, de exprimare, adecvate spectacolului respectiv. 
Şi datorită încrederii în regizor, în ceea ce facem, datorită efortului 
şi pasiunii noastre comune se produce actul magic al creaţiei. 


D. Gh.: Mai ales în ultima perioadă ai realizat roluri importante, 
la care visează orice actriță în cariera sa: Margareta din „Maestrul 
şi Margareta” de M. Bulgakov, Carmen din drama-balet „Carmen“ 
de P. Merimee, Coana Veta din „O noapte furtunoasă” de I. L. Cara- 
giale... Ce rol ţi-ai mai dori să joci în scena „Satiricus“-ului, de care nu 


ştie încă regizorul teatrului? 


|. R.: Acum muncesc asupra unui spectacol-monolog — „Diatriba 
de amor” de G. G. Marquez. lată prima tiradă a personajului meu: 
„Nimic nu este mai asemănător infernului, decât un matrimoniu 
fericit”. Deci, tema dragostei, a timpului, care uzează acest senti- 
ment; lucrurile mărunte distrug tot ce e frumos, iar fericirea noastră 
durează doar o clipă şi nu se apreciază ce s-a avut decât atunci, când 
totul se sfârşeşte. Îmi doresc din suflet să realizez acest spectacol şi 
să-l propun cât mai curând atenţiei publicului spectator. 


D. Gh.: Care dintre rolurile pe care le-am enumerat mai sus îţi 
este, din punct de vedere spiritual, mai aproape? Preferi roluri de 
eroină sau de caracter? 


|. R.: După cum spuneam, toate rolurile îmi sunt dragi, ţin la 
ele, pentru că în toate am depus suflet şi dragoste. Dar, ca spir- 
it, mai aproape de mine este Margareta. De ce? Pentru că sunt 
alături de un Maestru, cunosc chinurile omului de creaţie, cunosc 
lupta dintre putere şi artist. Sunt alături timp de 19 ani şi îl susţin 
în toate, şi la bine, şi la rău. Referitor la rolurile de eroină şi rolurile 
de caracter. Joc cu plăcere şi una, şi alta. Jucând numai eroine, m- 
aş plictisi de moarte, dar şi mai rău mi-aş plictisi spectatorul, care 
vine să vadă şi performanţele actorului. 

D. Gh.: Aţi fost cu teatrul în nenumărate turnee: România, SUA, 
Suedia, Ungaria, Franţa, Irak, Ucraina, Bulgaria, Germania, Spania, 
Grecia. Ai simţit vreo diferenţă în reacţiile spectatorilor din sală sau 
ei au aceleaşi caracteristici peste tot? Bănuiesc, că există măcar o 
barieră lingvistică în receptarea mesajului, căci arta teatrală este 
legată în mare măsură de cuvânt... 


|. R.: Sper să nu supăr pe nimeni, când zic că Teatrul „Satiricus 
lon Luca Caragiale” este cel mai solicitat teatru peste hotarele ţării. 
Drept dovadă sunt turneele noastre. Am colindat bătrâna Europă 
cu spectacolele „Le mariage forcee” de Moliere în limba franceză, 
„Carmen” de P. Merimee în spaniolă, „Metamorfozele” după Ovidiu 
în latină, „Maestrul și Margarita” de M. Bulgakov în rusă, germană, 
română, italiană, ebraică și latină. Deci, pentru teatrul nostru nu 
există o barieră lingvistică în transmiterea mesajului unui public 
alolingv, în receptarea mesajului artistic, chit că stilul teatrului nos- 
tru ne avantajează - dansul, mimica, gestul prezentând un limbaj 
artistic universal. În turnee ne-am convins, că nu numai cuvântul 
este important, dar, pe lângă mesajul artistic, și mesajul emotiv 
al spectacolului este „receptat” foarte bine. Un spectacol trebuie 
să răvășească sufletele și să spună adevăruri spectatorului. Pentru 
aceasta vine el în sala de teatru: să vadă aici ceea, ce n-a reușit 
să înţeleagă de unul singur, lecturând piesa acasă. Suntem printre 
puţinele teatre, care jucăm nu numai în cadrul unor festivaluri, dar 
şi în turnee comerciale. Anume aceste turnee ne demonstrează, de 
ce spectacolele marca „Satiricus” sunt solicitate. 


D. Gh.: Irina, îţi urez succes, noi roluri de valoare, noi spectacole, 
noi turnee în ţări şi spaţii intelectuale nevalorificate încă! 


|. R.: Vă mulţumesc din suflet şi sper să se împlinească cât de 
curând urările D-voastră! 


Noiembrie 2009 

CV Vasile Cașu 


Născut: 13.01.1959 


Studii: 1976 — 1980, Institutul de Arte G. Muzicescu din Chisinau, 
catedra regie teatru 


Activitate profesională: din 1992, actor, Teatrul Satiricus l. L. 
Caragiale 


Spectacologie: Tantal în Hercule de Fr. Durrenmatt; Boierul Vulpe şi 
Ștefăniță în Moţoc după Gr.Ureche, B.P.Hasdeu, C.Negruzzi, 
V.Alecsandri; Tâ/harul I în Păcală şi Tândală; Jean în Triunghiul 
păcatului de T. Muşatescu; Agrarianul în SRL Moldovanul de 
N. Esinencu; Hangiul în Ciuleandra de L. Rebreanu; Beralde 
şi Soţul în Moliere de M. Bulgakov; Revoluţionarul I în Jertfe 
patriotice de |. L. Caragiale, V. Alecsandri; Maestrul şi Faust în 
Maestrul şi Margarita de M. Bulgakov; Dancaire în Carmen de 
P. Merimee; Popescu în O scrisoare pierdută de |. L. Caragiale; 
Nae Girimea în D-ale carnavalului de |. L. Caragiale; Artufe 
în Salvaţi America! de D. Crudu; Mihai în Minte-mă, minte- 
mă... de N. Negru; Robert în Golanii revoluţiei moldave de 
C. Cheianu; Beria în Dictatorul de A.Strâmbeanu; Ulpius în 
Caligula de J. Toman; Decanul în Made in Moldova! de C. 
Cheianu. 


Turneeinternaţionale, festivaluri: 1993-2010, Bucureşti, Târgovişte, 
laşi, Constanţa, Oradea, Sf. Gheorghe, Galaţi, Bârlad, Vaslui, 
Botoşani, Suceava, Giurgiu, Piatra Neamţ, Câmpulung 
Moldovenesc, Fălticeni, Moineşti, Comăneşti, România; 1996, 
Budapesta, Ungaria; 1996, Festivalul „La jeunesse du monde 

en avant de 21 siecle”, Stokholm, Suedia; 1996 şi 1997, Paris, 
Franţa; Festivalul de Teatru European, Grenoble, Franţa; 1998, 
Festivalul Internaţional de Teatru, Bagdad, Babilon, Irak; 2001, 
Festivalul Internaţional al Comediei Balcanice, Vidin, Bulgaria; 
2001, Festivalul Teatrului Valah, Giurgiu, România; 2003, 
Barcelona, Spania şi Homberg, Germania; 2006, manifestarea 
Zilele Chişinăului la Târgovişte, Târgovişte, România; 2006, 
Atena, Thessaloniki, Grecia; 2009, Veneţia, Roma, Italia; 2010 
— Franţa, Anglia cu Made in Moldova! de C. Cheianu şi 7 aprilie 
2009 de C. Cheianu, |. Nechit. 


2010, Titlul Artist Emerit. 

Dialog cu actorul 
Teatrului Municipal „Satiricus. |. L. Caragiale” 
Vasile Cașu 


„Pentru mine repetițiile erau ca un ritual” 


Dina Ghimpu: Cunoaștem fenomenul migrării actorilor dintr-un 
teatru în altul... Dumneata, paremi-se, faci parte din categoria ac- 
torilor, care-și păstrează fidelitatea, pe parcursul anilor, fată de un 
singur teatru — municipalul „Satiricus lon Luca Caragiale”. Este vorba 
despre o trăsătură de caracter, o apartenenţă stilistică asumată sau 
despre o lipsă de alternativă artistică? 


Vasile Caşu: Din pacate, nu pot spune, ca am reuşit să-mi 
păstrez total nealterată fidelitatea. În viaţă se întîmplă fel de fel 
de lucruri... Dupa absolvirea facultatii, am activat 11 ani în Teatrul 
Poetic „Alexei Mateevici” şi doar următorii 19 ani i-am dedicat ex- 
clusiv Teatrului Municipal ”Satiricus |. L. Caragiale”. Şi nu-mi pare 
rău! 


D. Gh.: Prin ce a fost motivată alegerea unei asemenea profesii 
solicitante, puțin plătite și prea puțin masculine, căci se spune ade- 
sea, că actoria este mai mult apanajul femeilor... Ce părere aveau 
părinţii, când au aflat? 

V. C.: Regret, dar am absolvit facultatea de “lucrator de ilu- 
minare culturală”, cu specializarea “conducător al teatrului de 
artişti amatori” şi nu actoria. Nu m-am gîndit atunci pe cît de 
masculină este această profesie, cum nu mă gîndesc nici acum. 
Că e remunerată mizerabil, de asta ar trebui să-şi bată capul gu- 

vernul, ministerul şi sindicatul respectiv. Indiscutabil, părinţii, ar fi 
vrut o profesie ”normală” - medic, învăţător, agronom... 


D. Gh.: Cum au trecut anii de studenţie, care era atmosfera artis- 
tică în institut, ce profesori ai avut și care dintre ei avea o autoritate 
indiscutabilă pentru voi? 


V. C.: Anii de studentie n-au trecut, ci au zburat. Abia acum 
îmi dau seama, că a fost cea mai frumoasă perioadă din viaţa 
mea. Atunci visam cu sufletul, nu ştiam de insolenţă. Pentru mine 
repetițiile erau ca un ritual. În incinta institutului erau 2 scene 
— una mare pentru cursurile III şi IV, şi alta cam a treia parte din 
prima, pentru cei de la anul I şi II. Bobocilor le era strict interzis 
accesul pe scena mare. Ne măcina curiozitatea... Cum o fi pe scena 
aia? Şi odată, seara tîrziu, cînd culoarele sunt pustii, am deschis 
cu timiditate uşa... O scenă, poate, ca toate scenele, dar care mi 
s-a tăinuit pentru totdeauna undeva în adîncul amintirilor, ca pri- 
ma şi unica. Pe această scenă am învăţat de la maeştrii Veniamin 
Apostol, Petru Baracci, Eugenia Todorascu, Victor Gherlac, toţi cu 
o autoritate indiscutabilă pentru noi. Chiar dacă unii nu mai sunt 
printre noi, seara cînd se aprind felinarele, noi, actorii, iesim în 
faţa spectatorului şi le dăruim o părticică din inima profesorilor 
noştri. 


D. Gh.: Care erau obiectele preferate — cele de cultură generală, 
cele legate de profesie și care considerați că era nivelul de predare la 
acea oră, prin comparație cu cel de astăzi? 


V. C.: Fără îndoială, obiectele preferate erau cele legate de 
profesie. Din păcate, se acorda mai multă atenţie la cele generale. 
Ni se băga pe gît ideologia comunistă, pînă şi fragmentele care se 
montau erau vădit marcate de ideologie. Era un program foarte 
încărcat, 10 - 12 ore pe zi. Multe obiecte se predau în limba rusă 

— arta plastică, teoria regiei, estetica.... Nu pot compara nivelul de 
azi cu cel din trecut, fiindcă nu-l cunosc. 


D. Gh.: Ce roluri și în ce fragmente sau spectacole de diplomă 
ai jucat? Care era rolul preferat, care considerai că te reprezintă? Ai 
avut vreo dorință „neîmplinită” în acea perioadă? 


V. C. : Cu 20-25 de ani în urmă aş fi raspuns mai concret, acum... 
Spectacolul de diplomă tebuia să fie "Mica mea vrăjitoare” de C. 
Condrea. Am fost distribuit în rolul Tatei. S-a montat un act, cînd 
să-l montam pe al 2-lea, dramaturgul emigrează în Israel, piesa 
este interzisă, impreună cu tot ce-a scris dramaturgul. De urgenţă 
începem lucrul la altă piesă, "Toate trei anotimpurile” de A. Bu- 
suioc. O fi fost vre-o dorinţă, dar aşa cum nu m-a întrebat nimeni 
de ea atunci, s-o fi prăfuit undeva pe rafturile memoriei... 


D. Gh.: Ce-a urmat după absolvire, ai fost angajat dintr-o dată 
sau ai avut de trecut prin calvarul căutărilor? Care au fost primele 
roluri „achiziţionate“ în teatru? 


V. C.: După absolvire am fost repartizat la Leova, de unde am 
„evadat“, apoi am fost trimis la Cimiseni, raionul Criulen, în cali- 
tate de conducator de taraf !!! Deoarece casa de cultură avea în 
posesie doar un contrabas fără strune şi geamuri fără sticlă, doar 
o uşă care se încuia, am evadat şi de acolo. Am fost angajat la 
Teatru Poetic. Primul rol a fost Omul Robot, în spectacolul „Scene 
din viaţa trandafirului”, apoi Sabidjan din „Halta viscolelor” de C. 
Aitmatov. 


D. Gh.: Ești, în general, persoana care se acomodează repede la 
circumstanţe sau ești o fire artistică, care își „corcolește” emoțiile? 
Cum ai fost primit la „Satiricus” și cum te-ai integrat în colectiv? 


V. C.: Integrarea depinde de colectiv. N-am avut timp să de- 
termin din care tip de oameni fac parte. Ca azi am fost prezentat 

noilor colegi şi a doua zi eram la repetiţii. M-am integrat fără nici 
un efort. 


D. Gh.: Consideri, că ai fi avut o altă soartă, dacă ţi-ai fi legat 
viața de alt teatru, căci la „Satiricus” ai realizat o galerie diversă de 


roluri — începând cu Ștefăniță Vodă, Tantal, Alicantor, Maestrul, Nae 
Girimea, Artufe, Mihai, Ulpius etc. 


V. C.: Nu cred... Vă răspund ca un matematician: cum nu am 
grupa termenii, suma nu se schimbă. 


D. Gh.: La care rol mai visează actorul Cașu — întrebare, pe care 
o voi pune tuturor actorilor satiriciști... 


V. C.: De la matematică trec la filozofie: cu timpul am devenit 
realist, nu mai consum iluzii — răspuns, pe care îl voi da fiecăruia, 
care îmi va pune această întrebare. 


D. Gh.: Sper, ca în peregrinările mentale inter-profesionale să 
ajungi la compartimentul artă teatrală şi răspunsul să fie mai puţin 
sceptic! La mulţi ani şi cît mai multe roluri importante! 


Ianuarie 2010 

CV Lilia Cazacu 


Născută: 21.11.1973 


Studii: 1992 — 1996, Universitatea de Stat din Moldova; 1995 
— 2000, Universitatea de Stat a Artelor, Republica Moldova, 
specialitate actorie / regie. 


Activitate: din 1990, actriţă, Teatrul Satiricus; din 2003, actriţă, 
Teatrul Municipal Satiricus lon Luca Caragiale. 


Spectacologie: Dorimene în Căsătorie cu de-a sila de Moliere; Rivale 
în Moliere de M. Bulgakov; Miţa în D'ale carnavalului de |. 
L. Caragiale; Zita în O noapte furtunoasă de |. L. Caragiale; 
Filomela în Metamorfozele de Ovidiu; Quirina în Caligula de 
J. Toman; Galben în Carmen de P. Merimee; Valeria în Golanii 
revoluţiei moldave de C. Cheianu; Doamna directoare în 
Made in Moldova de C. Cheianu; Cecena în Înainte şi după 
fugă de D. Crudu; Femeia în SRL Moldovanul de N. Esinencu; 
Prezentatoarea în Care-s sălbaticii? de lu. Filip; Mama 
Măadălinei în Ciuleandra de L. Reabreanu; Tipesa şi Jenica în 
Triunghiul păcatului de T. Muşatescu; Cucoana în Păcală şi 
Tândală; Ştefăniţă în Hercule de Fr. Dürrenmatt; Dansatoarea 
în D'ale carnavalului de |. L. Caragiale; Maia Pliseţkaia, Regana, 
costumiera în Ce e viața omului? de A. Arkanov. 


Turnee: 1996 — 2010, Anglia, Italia, România, Grecia, Spania, 
Germania, Bulgaria, Ucraina, Irak, Franţa, Ungaria, Suedia. 


Distincţii, premii, diplome: 2000 - Premiul municipal Pentru 
tineret; 


2004 - Premiul Cel mai bun rol feminin, Gala Premiilor UNITEM, D'ale 
carnavalului de |. L. Caragiale; 2010, Titlul Artistă Emerită. 

Dialog cu actriţa 
Teatrului Municipal „Satiricus |. L. Caragiale” 
Lilia Cazacu 


„Nu cred că o voi juca pe Julieta vreodată!” 


Dina Ghimpu: Te-am admirat în mai multe roluri ale teatru- 
lui, de la cele secundare până la unele importante - Dorimena în 
„Căsătorie cu de-a sila”, Filomela în „Metamorfoze” şi, mai ales, Ziţa 
în „O noapte furtunoasă”. Pe ultima, evident, o joci cu o dăruire şi 
un haz aparte. Cum lucrezi la caracterul personajului, găseşti anu- 
mite trăsături la oamenii din jur şi le „aplici” rolului pe care-l joci? 
Ai descoperit poate vre-o sosie a Ziţei prin urbe, căci eşti extrem de 
convingătoare... 


Lilia Cazacu: Profesia de actor te face să fii atent la tot ce te 
înconjoară şi, credeţi-mă, că dacă ai memorizat esenţialul unui sau 
altui caracter şi mai dozezi cu ceva din arsenalul propriu, poate 
apărea „personaj cu caracter deosebit”. 


D. Gh.: Cum aţi lucrat cu maestrul Dumitru Tanmoşan la 
„Metamorfoze” — un material extrem de dificil, fiind axat nu pe lo- 
gos, ci pe expresie plastică. Majoritatea, bănuiesc, nu aveţi şcoală 
de coregrafie şi cred că s-a muncit până la epuizare totală, ca să se 
ajungă la asemenea rezultate... 


L. C.: „Metamorfozele” este unul din spectacolele mele pref- 
erate, la care am lucrat cu o plăcere deosebită. Mai întâi, că era 
ceva ieşit din comun: minimum de cuvinte, maximum de expresie 
corporală, textul suna în limba latină, ceea ce-i dădea un farmec 

aparte. Coloana sonoră era excepţională, cu muzica Formaţiei 
„Trigon”. Am muncit foarte mult într-adevăr, dar, după 7 ani de 
antrenamente zilnice a câte 2 ore în sala de balet, cu regretatul 
Victor Tanmoşan nu mai era o problemă la capitolul coregrafie. 


D. Gh.: Când s-au montat „Metamorfozele“, spectatorul nostru 
era încă destul de pudic, iar voi eraţi în costumele Evei... Cum aţi 
depăşit complexele de genul ăsta? Fiindcă, ştiu la sigur că actorii 
noştri le mai au. Cu mai mulți ani în urmă Veniamin Apostol afirma, 
că există o diferență enormă între actorii români şi cei de la noi, 
în acest sens. Cei români se aruncă în asemenea scene fără nici un 
pic de rezervă şi făcea trimitere la Valeria Seciu, care avea într-un 
spectacol o scenă de dragoste cu Piersic-juniorul: amândoi abordau 
asemenea gesture intime, fără a se sinchisi cât de puţin, se aban- 
donau totalmente jocului... 


L. C.: Din moment, ce ţi-ai ales profesia de actor, înseamnă că 
ţi-ai asumat anumite riscuri. Nu am avut şi nici nu am complexe 
de orice gen. Evident, fiecare situaţie trebuie să fie argumentată 
şi dacă atunci regizorul Sandu Grecu vedea în femeia nudă 
frumuseţe, curăţenie, şi mai ales, inspiraţie, nu s-a pus problema 
complexelor. 


D. Gh.: Aţi colindat mai multe ţări cu teatrul „Satiricus”. 
Povesteşte-mi despre turneul, care te-a impresionat cel mai mult şi 
de ce? Publicul spectator este peste tot acelaşi sau există diferenţe? 


L. C.: Într-adevăr, am călătorit foarte mult. Turneul cu cele mai 
multe impresii a fost cel din Irak, la festivalul din Babilon. Niciodată 
în viaţă nu am văzut reprezentanţi din -90 de ţări şi toţi adunaţi în 
amfiteatrul Babilonului. Publicul este diferit peste tot în lume. E 
foarte greu să-i impresionezi, dar dacă ai reuşit să-i captezi atenţia 


131 


Dina HAȘCU-GHIMPU. Născut în zodia Caragiale 


şi te-a ascultat - în final te răsplătesc cu aplauze, care sunt la fel de 
plăcute peste tot. 


D. Gh.: Se spune, că profesia de actor „se fură”... De la cine din- 
tre colegii mai experimentați ai „furat” cel mai mult? Cum te ajută 
partenerii de scenă să-ţi construieşti rolul? 


L. C.: Am avut şi am nişte colegi extraordinari, dar prefer să 
cred că n-am furat, ci am învăţat câte ceva din secretele profesiei. 
Teatrul de azi este unul de ansamblu şi de aceea nu poți crea ceva 
fără ajutorul partenerilor. 


D. Gh.: Veacul actorului este foarte scurt — sânt roluri pe care ai 
„întârziat“ să le joci? 


L. C.: Nu cred că o voi juca pe Julieta vreodată! Vreau să cred, 
că de-abia acum sunt pregătită să accept orice rol, orice provo- 
care! Mai am multe de spus şi cred că o voi face, dacă mi se vor 
încredința roluri la care, totuşi, visez! 


D. Gh.: Îți urez succes şi alte roluri importante! 


L. C.: Mulţumesc pentru apreciere şi Vă aştept la Teatrul „Sa- 
tiricus. |. L. Caragiale”! 


Noiembrie 2009 

| 


CV Viorel Cornescu 


Născut: 2.01.1970 


Studii: 1986 - 1991, Universitatea de Stat a Artelor, Republica Mol- 
dova. 


Activitatea: din 1990, actor, Teatrul Satiricus; din 2003, actor, Tea- 
trul Municipal Satiricus lon Luca Caragiale; 


Spectacologie: Woland în Maestrul și Margarita de M. Bulgakov; 
Fabius în Caligula de J. Toman; Stalin în Dictatorul de A. 
Strâmbeanu; Gheorghe în Năpasta de |. L. Caragiale; Ștefan 
Tipătescu în O scrisoare pierdută de |. L. Caragiale; Englezul 
în Carmen de P. Merimee; Sganarelle în Căsătorie cu de-a sila 
de Moliere; Regele în Ciuleandra de L. Rebreanu; Medicul în 
Made in Moldova de C. Cheianu; Gorbaciov în Golanii revoluţi- 
ei moldave de C. Cheianu; Chiriac în O noapte furtunoasă de |. 
L. Caragiale; Chefliul în Salvaţi America de D. Crudu; Chelnerul 
în D'ale carnavalului de |. L. Caragiale; Revoluționarul în Jertfe 
patriotice de |. L. Caragiale și V.Alecsandri; Domnul X în SRL 
Moldovanul de N. Esinencu; Translatorul în Care-s sălbaticii? 
de lu. Filip; Georgescu în Triunghiul păcatului de T. Mușates- 
cu; Omul în Negru în Moliere de M. Bulgakov; Lihasus Hercule 
în de Fr. Durrenmatt; Tomșa în Moţoc după Gr. Ureche, B. P. 
Hașdeu, C.Negruzzi, V. Alecsandri; Păcală în Păcală și Tândală; 
Căpitanul în Ho, ţară! de |. Diviza; Mozart în Ce e viața omului 
de A. Arkanov. 


Alte proiecte: Teatrul de miniaturi al TVM; Filmul Prostia omeneas- 
că, reg. |. Popescu. 


Distincţii, premii și turnee: 2003, Laureat al Premiului de Stat al 
Tineretului. 1996 — 2010, Anglia, Italia, România, Grecia, Spa- 
nia, Germania, Bulgaria, Ucraina, Irak, Franța, Ungaria, Sue- 
dia. 2009, Titlul Artist Emerit. 

Dialog cu actorul 
Teatrului Municipal „Satiricus. |. L. Caragiale” 
Viorel Cornescu 


„Un actor adevărat, de la rol la rol, 
nu trebuie să se repete”... 


Dina Ghimpu: Cum se face, că aproape în toate spectacolele 
Teatrului „Satiricus” ai cele mai importante roluri? Ai o factură 
actoricească potrivită sau ai capacități de transfigurare deose- 
bite, care-l conving pe regizor să-ţi distribuie rolurile? Are, în gen- 
eral, astăzi, vre-o importanţă aspectul exterior al actorului sau nu? 
Exemplifică-ţi aserţiunile prin exemple concrete. 


Viorel Cornesu: Nu sunt actorul cu cele mai multe roluri de la 
Teatrul „Satiricus. |. L. Caragiale”. Probabil, încăpăţinarea mea de 
a duce totul până la capăt î-l face pe dl Sandu Grecu să mă dis- 
tribuie în anumite roluri. Consider, că în film aspectul fizic este 
important, în teatru pe spectator mai mult î-l interesează emoția. 
În tot cazul, cu exteriorul meu de ursuleţ, spectatorul mă acceptă 
aşa cum sunt. 


D. Gh.: Sganarelle în „Căsătorie cu de-a sila”, Regele în „Ciulean- 
dra”, Woland în „Maestrul şi Margareta“, Englezul în „Carmen“, Fa- 
bius în „Caligula“, Tipătescu în „Scrisoarea pierdută” — ca să enumăr 
doar câteva din roluri — toate extrem de diverse ca volum, ca gen, 
dar şi ca încărcătură emoţională. Cum faci faţă schimbului fulminant 
de registre? 

V. C.: Tocmai această varietate de roluri te menţine în viață. 
Te impune în permanenţă să fii în căutare, să găsești și să aduci 
spectatorului ceva nou. 


D. Gh.: Actorul contemporan trebuie să aibă o forţă maratonică 
pentru a face faţă imperativelor fizice şi stresului permanent. Care 
sânt remediile dumitale de aţi încărca bateriile şi care sânt sursele 
de inspiraţie? 


V. C.: Liniştea mi-o găsesc în sânul familiei şi în faţa televizoru- 
lui, urmărind ceva neînsemnat. Dar sursa de inspiraţie o găsesc în 
tot ce ne-nconjoară. 


D. Gh.: Ce înseamnă, în viziunea dumitale, un actor contempo- 
ran, ce calităţi indispensabile trebuie să posede? 


V. C.: Un actor de teatru nu are luxul actorului de film — de 
a avea dubluri. De aceea, trebuie să întruchipeze toate calităţile 
unui actor profesionist. 


D. Gh.: Care-ţi sânt predilecţiile artistice — preferi rolurile de 
factură tragică sau cele din registrul comic? 


V. C.: A avea preferinţe artistice înseamnă a stagna, deoarece 
un rol poţi să-l aştepţi şi 2 - 3 ani. Nu cred, că în actorie e loc pen- 
tru mofturi personale. 


D. Gh.: Ai experiența rolurilor de dictator — în „Maestrul și Mar- 
gareta” în rolul lui Woland sugerezi fin alura lui Lenin și Hitler, iar în 
spectacolul „Dictatorul“ îl joci pe Stalin. Cum ai reușit să aduni și să 
„crești” în interior trăsăturile unor asemenea ființe satanice? Cum 
consideri, asemenea tipuri de oameni sânt, din punct de vedere al 


portretului psihologic, ființe puternice sau, invers, slabe? 

V. C.: Cu siguranţă, aceste „vedete” marcante au fost 
personalităţi puternice, deoarece „ecoul lor şi-acum mai este viu”. 
Cât despre rolurile mele, cred că trebuie să fii bun, ca să poţi juca 
pe cei răi. 


D. Gh.: Care este rolul dumitale preferat în repertoriul teatrului? 
La ce rol lucrezi în prezent? 


V. C.: Fiecare rol e ca un copil, de aceea nu am roluri prefer- 
ate. 


D. Gh.: Care este trăsătura dumitale artistică distinctivă, care te 
caracterizează plenar? Care-ţi este crezul artistic în artă? 


V. C.: Un actor adevărat, de la rol la rol, nu trebuie să se 
repete. 


D. Gh.: Constat, că nu te caracterizează deloc logoreea verbală... 
Ai dat niște răspunsuri telegrafice, ceea ce vorbește elocvent despre 
personalitatea dumitale. Îţi doresc să rămii cât mai mult timp vedeta 
masculină a Teatrului Municipal „Satiricus. I. L. Caragiale”! Succes şi 
multe roluri noi! 


Noiembrie 2009 

CV Ludmila Gheorghiţă 


Născută: 24.12.1973 


Studiile: 1995 — 2000, Universitatea de Stat a Artelor, Republica 
Moldova, specialitatea actorie / regie. 


Activitate: din 1990, actriță, Teatrul Satiricus; din 2003, actriţă, Tea- 
trul Municipal Satiricus lon Luca Caragiale. 


Spectacologie: Zoe Trahanache în O srisoare pierdută de |. L. Caragi- 
ale; Anca în Năpasta de |. L. Caragiale; Les Chargins în Căsăto- 
rie cu de-a sila de Moliere; Armande Bejart în Moliere de M. 
Bulgakov; Dansatoarea în D'ale carnavalului de |. L. Caragiale; 
Galateea în Metamorfozele de Ovidiu; Valeria în Caligula de J. 
Toman; Tristeţea în Carmen de P. Merimee; Maria Stuart și Ju- 
lietta în Ce e viața omului? de A. Arkanov; Svetlana în Golanii 
revoluţiei moldave de C. Cheianu; Aliona în Made in Moldova 
de C. Cheianu; Preoteasa în SRL Moldovanul de N. Esinencu; 
Săteanca în Care-s sălbaticii? de lu. Filip; Mădălina în Ciulean- 
dra de L. Reabreanu; Femeea de pe divan în Triunghiul pă- 
catului de T. Mușatescu; Acriviţa Popescu în Jertfe patriotice 
sau Unde mergem domnilor? de |. L. Caragiale și V. Alecsandri; 
Pasărea albă în Mestrul si Margarita de M.Bulgakov. 


Turnee: 1996 — 2010, Anglia, Italia, România, Grecia, Spania, Germa- 
nia, Bulgaria, Ucraina, Irak, Franţa, Ungaria, Suedia. 


Distincţii, premii, diplome: 2000, Premiul municipal Pentru tineret; 


2006, Premiul Cel mai bun rol feminin, Gala Premiilor UNITEM, Nă- 
pasta de |. L. Caragiale. 


Alte proiecte: 1996-1997, colaborare cu regizorul N. Scorpan, TVM, 
Teatru-TV, filmul-spectacol Strig numele tău; 2010, Titlul Ar- 
tistă Emerită. 

Dialog cu actriţa 
Teatrului Municipal „Satiricus. |. L. Caragiale” 
Ludmila Gheorghiţă 


7 


„Am avut mare noroc de un regizor cu intuiţie... 


Dina Ghimpu: Eşti o actriţă cu un fizic extrem de agreabil, având 
şi roluri pe potrivă la „Satiricus”: Maria Stuart în „Ce e viața omu- 
lui?”, Armande Bejart de Moliere în „Moliere“, Mădălina în „Ciulean- 
dra”, Galateea în „Metamorfozele“, Zoe Trahanache în „Scrisoarea 
pierdută“, Anca în „Năpasta“ etc. Totuşi, ai predilecție pentru rol- 
uri de eroină sau nu-ţi sânt străine şi rolurile de caracter? Care sânt 
preferatele? 


Ludmila Gheorghiţă: Mulţumesc pentru compliment. Când o 
astfel de apreciere vine din partea unei doamne — e cu atât mai 
flatantă. E adevărat, pe parcursul a 19 ani de carieră artistică 
am avut parte preponderent de roluri tip „eroină”, dar şi câteva 
de caracter. Nu aş vrea să le diferenţiez, cu atât mai mult pe un- 
ele să le pun în prim-plan, iar pe altele să le las în umbră; nu am 
preferinţe, ţin la toate — poate e banal, dacă spun că le tratez ca 
pe copiii mei, dar e adevărat. Bineînţeles, în forul meu interior, 
sânt unele la care ţin în mod deosebit, dar secretul ăsta aş vrea 
să-l păstrez pentru mine. Publicul spectator vine să ne vadă de 
dragul teatrului, sper, şi faptul că unui actor îi place un anume rol 
mai mult decât altul — nu ar trebui să o simtă. La urma urmei, asta 
e meseria noastră și avem dreptul la anumite intimităţi... 


D. Gh.: Treci uşor de la un registru la altul — adică de la comedie 
la dramă şi invers? Consideri, că ţi-ai antrenat deja perfect organis- 

mul pentru a schimba registrele, fără mari eforturi? Ce presupune 
această muncă de fiecare zi, pentru că mai înainte, spre exemplu, 
trupele teatrale aveau în fiecare zi ore de dans, ore de mişcare 
scenică, de scrimă? Acum nu ştiu dacă se mai practică aşa ceva... 


L. Gh.: Actoria, ştim cu toţii, este o meserie complexă. „Teatrul 
este o artă sintetică” — am memorizat bine această „definiţie” 
încă din anii de liceu! Am fost, totuşi, bine instruiți şi teoretic, şi 
practic. Şi oricum, în procesul de muncă asupra unui rol, indifer- 
ent de tip şi gen, porneşti de la sine. O fi un rol în dramă sau unul 
în comedie — nu contează. Aşa cum în anii de studenţie exersam 
la ore de dans, arta vorbirii, mişcarea scenică etc. — la fel facem şi 
acum. Cel puţin, în Teatrul „Satiricus” se practică — ora de dans e 
sfântă; se fac şi ore de vocal, dacă o cere noul spectacol; se invită 
specialiştii în domeniu şi pentru o scurtă perioadă actorii se simt 
iar învăţăcei. Citisem undeva (nu-mi mai aduc aminte la cine), că 
ar fi bine, ca odată la cel puţin 5 ani, actorii să o ia de la zero, adică 
să înveţe meserie de la alfabet, deoarece oricât nu ar vrea ei să 
recunoască — încep să facă cabotinaj... Parţial sunt de acord. Toc- 
mai de aia, la „Satiricus” se munceşte ca în anii de studenţie... 


D. Gh.: Cine te-a format ca actriţă și cui îi datorezi sentimente de 
recunoștință pentru anii de studenţie? 


L. Gh.: Cine m-a format ca actriţă? Păi, toţi pedagogii la care am 
avut onoarea să învăţ, au pus câte o pietricică la temelia formării 
mele. Începând cu anii de liceu - primii pedagogi de actorie mi-au 
fost Emil Gagiu, Tatiana Saienco - la bazele artei actorului, Mihai 
Triboi - la arta vorbirii, Mihai lorga - la mişcarea scenică şi scrimă 
şi mulţi alţii. Dar, susmenţionaţii au pus bazele, au semănat în su- 
fletul meu de copil bobul, ce avea să încolţească şi să dea roade 
mai târziu, atunci când am venit la Sandu Grecu, cel care, de fapt, 

m-a şi format ca actriţă în trupa Teatrului „Satiricus”. Sunt în 
această trupă de la fondare, adică din 1990 şi pot afirma cu încre- 
dere, că ceea ce am realizat datorez în mare măsură regizorului 
Sandu Grecu. 


D. Gh.: Consideri, că avem o bază profesorală solidă la Academia 
de Teatru și o școală de actorie, cu care ne putem mândri sau mai 
avem de acumulat în acest sens? Ai fi vrut, poate, să ai ocazia să stu- 
diezi arta actorului după alt sistem, decât cel stanislavskian? 


L. Gh.: Cât priveşte cadrele profesorale. În anii în care am stu- 
diat eu — începând cu 1988, la Liceul nr. 62 din Chişinău am avut no- 
rocul să-i am pedagogi pe absolvenţii şcolii teatrale „Şciukin” de la 
Moscova — E. Gaju, T. Saienco ş. a. Apoi, la Academia de Stat i-am 
avut în calitate de pedagogi pe S. Grecu, V. Apostol — pedagogi, de 
la care cu siguranţă am avut ce învăţa. Din păcate, nu prea am dat 
pe la Academie în ultimii ani, ştiu doar că acum profesează actori 
ca N. Cozaru, A. Durbală, V. Ciobanu. Sunt sigură că şi domniile lor, 
fiind absolvenţi ai şcolilor de teatru ruse, cu renume, sunt peda- 
gogi talentaţi şi au ce să le transmită din propriul har şi experienţă 
actoricească actualilor studenţi. Oricum, în foarte multe ţări (mai 
ales în cele din spaţiul ex-sovietic) este recunoscut sistemul lui 
Stanislavski ca unul dintre cele mai bune în domeniul artei teat- 
rale. Nu că nu aş fi curioasă să „încerc marea cu degetul” şi după 
alte metode, dar până acum nu am avut această posibilitate. 


D. Gh.: Cine ti-au fost obiectele de adulație în anii studenției 
— care actriţe le considerai idolul tău? În ce spectacole / roluri le-ai 
văzut? 


L. Gh.: Sincer vorbind, când s-a înfiripat în mine atracţia față 
de această frumoasă meserie — era în anii '88 — atunci reveniseră 
de la studii, din Moscova, tânăra și talentata trupă a Teatrului „Lu- 

ceafărul” — actorii P. Vutcarău, M. Fusu, E. Gaju, V. Delinschi, N. 
Cozaru, A. Menşicov, T. Saienco, E. Ababii etc., pentru care aveam 
o admiraţie aproape religioasă. Am privit toate spectacolele lor: 
„Așteptându-l pe Godot”, „La Veneţia e cu totul altfel”, „A cincea 
lebădă”, „Jocul vieţii și al morții în deșertul de cenușă”, „Horia” și 
toate celelalte și pe fiecare dintre ele le-am vizionat de cel puţin 5 
ori. Le ştiam pe dinafară, mergeam la reprezentații ca la biserică. 
Şi nu exagerez — aşa simţeam eu la 15 ani. Îi admiram, îi iubeam, 
visam să ajung şi eu ca ei. Au fost cele mai frumoase clipe pentru 
mine. 


D. Gh.: Ai putea să exiști fără profesia de actriţă, te-ai putea re- 
găsi în altă profesie sau nu? Ce înseamnă pentru tine această cari- 
eră? 


L. Gh.: Peste un an, rotunjesc ce-a de-a 20 aniversare a carierei 
mele artistice. Cu reuşite şi nereuşite, cu lacrimi şi bucurii, cu rolu- 
ri mici şi roluri mai mari, dar este exact ceea ce mi-am dorit să fac 
în viaţă şi nu regret nici o secundă alegerea făcută. Oricât de pa- 
tetic sau banal ar suna, dar actoria este nu doar profesia mea, dar 
şi modul meu de viaţă. Nu cred că aş fi făcut altă meserie tot cu 
atâta dăruire de sine şi dragoste... Credeţi-mă, v-o spun cu toată 
sinceritatea! 


D. Gh.: Chiar nu ești tentată uneori să faci un „schimb de decor”, 
să pleci undeva, să lucrezi în altă trupă, cu alți actori / regizori, pen- 
tru că mulţi actori își doresc și chiar recurg la aceste schimbări... 


L. Gh.: Bineînţeles, că aș fi interesată să am ocazia să colaborez 
și cu alţi regizori sau actori, dar nu aș recurge la acest lucru ca o 
schimbare de decor și anturaj. Mi-ar place să fie invitat sau să vină 
din propriu interes un regizor, să experimentăm în chei diverse, să 
discutăm viziuni, concepţii, dar nu aş pleca din teatrul meu. Spun 

„teatrul meu”, pentru că aşa simt, aici am „crescut” şi m-am for- 
mat, împreună cu colegii mei şi sânt legată afectiv de colectiv şi 
de instituţie. 


D. Gh.: Esti timidă sau îndrăzneață — ai putea, spre exemplu, să 
ceri un rol anume de la directorul teatrului? 


L. Gh.: Dacă aş putea sau nu să cer un rol de la regizor? De- 
pinde... Totuşi, nu cred că ai nevoie să fii îndrăzneţ, ca s-o faci. 
Ceea ce te-ar determina, ar fi motivaţia, încrederea în propriile 
forţe şi siguranţa de sine. Nici nu m-am gândit vreodată, că aş 
putea să cer un rol sau altul. Asta e din cauza, că am avut mare 
noroc de un regizor cu intuiţie maximă şi care-şi cunoaşte actorii 
ca pe cele 5 degete, distribuindu-i întotdeauna exact acolo, unde 
le este locul. Repet, am avut noroc. Şi de roluri bune am avut no- 
roc. Sper, că aşa şi va rămâne în continuare -norocul va sta cu faţa 
spre mine! 


D. Gh.: Văd, că ai preferat să rămii secretoasă, fără a-i sugera 
directorului și regizorului Sandu Grecu ce rol ai vrea să interpretezi... 
Atunci, într-adevăr, rămâne totul pe contul norocului, care, ai zis, că 
nu te-a părăsit niciodată! Atunci, multă baftă! 


Noiembrie 2009 

CV Valentin Delinschi 


G "pia Și 
j UE Născut: 10.02.1963 


a vi 


Studii: 1980 — 1985, facultatea actorie, Şcoala Superioară de 
Teatru $ciukin, Moskova, RSFS Rusă; 1985, Teatrul Academic 
E.Vahtangov din Moscova. 


Activitate profesională: 1985 - 1990, Teatrul Republican Luceafărul; 
1990 - 1991, Teatrul Ginta Latină; 1991 - 1993, Teatrul 
dramatic, Sf. Gheorghe, România; din 1993 pînă în prezent, 
actor, Teatrul Satiricus I.L.Caragiale. 


Spectacologie: Fileus în Hercule de Fr. Durrenmatt; Amantul în 
Triunghiul păcatului de T.Mugşatescu; Lycast în Căsătorie cu 
de-a sila de J. B. P. de Moliere; Elevul în SRL Moldovanul de N. 
Esinencu; Puiu în Ciuleandra de L. Rebreanu; Zacharie Moiron şi 
Cleante în Moliere de M. Bulgakov; Avocatulex-officio alapărării 
în Jertfe patriotice după |. L. Caragiale şi V. Alecsandri; Yeshua, 
Afronius în Maestrul şi Margarita de M. Bulgakov; Ofițerul în 
Carmen de P. Merimee; lonescu în O scrisoare pierdută de |. 
L. Caragiale; Un catindat de la percepţie în D'ale carnavalului 
de I. L. Caragiale; luda în Ispitirea lui luda de A. Burac; 
Un chefliu în Salvaţi America! de D. Crudu; Serafim în Golanii 
revoluţiei moldave de C.Cheianu; Augustin în Maimuţa în 
baie de |. Nechit; Prezidentul în Dictatorul de A. Strâmbeanu; 
Vilanus în Caligula de J. Toman; Stas în Made in Moldova! de 
C. Cheianu. 


Turneeinternaţionale, festivaluri: 1993 - 2010, Bucureşti, Târgovişte, 
laşi, Constanţa, Oradea, Sf. Gheorghe, Galaţi, Bârlad, Vaslui, 

Botoşani, Suceava, Giurgiu, Piatra Neamţ, Câmpulung 
Moldovenesc, Fălticeni, Moineşti, Comăneşti, România; 1996, 
Budapesta, Ungaria; 1996, Festivalul „La jeunesse du monde 
en avant de 21 siecle”, Stokholm, Suedia; 1996 şi 1997, Paris, 
Franţa; Festivalul de Teatru European, Grenoble, Franţa; 1998, 
Festivalul Internaţional de Teatru, Bagdad, Babilon, Irak; 2001, 
Festivalul Internaţional al Comediei Balcanice, Vidin, Bulgaria; 
2001, Festivalul Teatrului Valah, Giurgiu, România; 2003, 
Barcelona, Spania şi Homberg, Germania; 2006, manifestarea 
Zilele Chișinăului la Târgovişte, Târgovişte, România; 2006, 
Atena, Thessaloniki, Grecia; 2009, Veneţia, Roma, Italia; 2010, 
2010, Paris, Franţa, Londra, Anglia; 2010; 2010, Titlul Artist 
Emerit. 

Dialog cu actorul 
Teatrului Municipal „Satiricus. |. L. Caragiale” 
Valentin Delinschi 


„Visez la un rol, care încă nu este scris”... 


Dina Ghimpu: Ai apărut prima oară în distribuția spectacolelor 
Teatrului „Satiricus” prin -92, în rolul Parlamentarului IV din specta- 
colul „Hercule” de Fr. Durrenmatt. Cum ai ajuns în teatru și care ti-au 
fost motivațiile, ai visat să devii actor? 


Valentin Delinschi: În anul 1992 veneam la Chișinău de la Tea- 
trul „Andrei Mureșeanu” din orașul Sfântu Gheorghe, România. 
Teatrul „Satiricus” era un teatru de tineret - cu noi viziuni, cu spec- 
tacole axate pe intermedii plastice, o trupă care mi-a plăcut prin 
talentul și noutatea ei. Scena „Satiricus”-ului era deja a cincea pe 
care păşeam, ca actor, după Teatrul „E. Vahtangov” din Moscova, 
Teatrul Republican „Luceafărul”, Teatrul Muzical „Ginta Latină” și 
cel din Sf. Gheorghe. De la bun început m-am simţit ca la mine aca- 
să, ca într-un teatru care era cu adevărat al meu, cu actori nemai- 
pomenițţi și cu Sandu Grecu, care știe să ne menţină permanent 
într-o condiţie fizică și intelectuală bună, așa cum ne știți... 


D. Gh.: În viața fiecărui om există o persoană „formatoare de 
destin”... Cine dintre pedagogi te-a „creat“ ca identitate artistică și 
cine și-a lăsat cea mai puternică amprentă? 


V. D.: Cel mai mare pedagog, care a depus mult efort ca să înţe- 
leg meseria de actor a fost Anatolie Ivanovici Borisov, conducăto- 

rul meu artistic. Mi-a spus încă de la începuturi — eu sunt plastilina 
din care El va încerca să modeleze ceva. 


D. Gh.: Care dintre rolurile importante, după părerea dumitale, 
au contribuit la conturarea actualului profil artistic al actorului De- 
linschi? Ce fel de roluri preferi, ai un gen predilect sau contează an- 
vergura personajului? 


V. D.: Consider, că toate rolurile sunt importante pentru un ac- 
tor, fie ele mari sau mici... Am încercat roluri de toate genurile, 
fiind actor într-un teatru, care profesează cu predilecție satira... 


D. Gh.: Totuși, sunt destui actori, care sunt nefericiti că nu au 
roluri textuale mari și încep să complexeze din cauza asta... Consideri 
oare, că numai un rol de proporții poate pune în valoare talentul 
actorului? Exemplifică, te rog, afirmativ sau negativ. 


V. D.: Nu cred că este așa. Un personaj, chiar fără cuvinte, poa- 
te deveni cel mai frumos rol într-un spectacol. Nu diareea verbală 
a chipului contează, ci veridicitatea cu care joacă actorul, plinul lui 
sufletesc și adecvarea la mijloacele de expresie a spectacolului. 
Nu exemplific doar pentru a nu supăra pe cineva... 


D. Gh.: Până la momentul actual ai lucrat doar cu un singur re- 
gizor, cu dl Alexandru Grecu, „tehnologia“ de lucru și maniera căruia 
i-o cunoști în detaliu, î-i cunoști cerințele și potenţialul. N-ai avea, 
oare, curiozitatea să lucrezi cu alți regizori de la noi sau de peste 
hotare, pentru a-ţi verifica propriul potențial artistic și intelectual, să 
descoperi noi maniere și stilistici de abordare regizorală? 


V. D.: De fapt, am lucrat cu mai mulţi regizori, începînd cu spec- 
tacolele de diplomă. Fiecare director de scenă avea viziunea sa 
şi de la fiecare am luat cât am putut de mult. Totuși, baza a fost 
şcoala rusă de teatru, care este nemaipomenită. 

D. Gh.: Vrem sau nu vrem, majoritatea actorilor au, totuși, anu- 
mite limite artistice, ceea ce în limbaj teoretic se numește „emploi” 
și doar foarte puţine personalități pot fi numite „actori universali”, 
fiindu-le pe potrivă absolut orice fel de material / gen. În ce fel de 
roluri te simti mai bine și le consideri „ale tale” — de caracter, de co- 
medie, eroice, etc. 


V. D.: Cred, că cele mai aproape de sufletul meu sunt rolurile 
dramatice, în ele simțindu-mă pe deplin „confortabil!”... 


D. Gh.: Posezi talente multilaterale — ai voce, cânti la chitară, am 
înțeles că scrii versuri, faci și dramaturgie — lucruri, care îţi ajută în 
domeniul pe care l-ai ales. Cum te-ai simtit în muzicalul „Ciuleandra“ 
după L. Rebreanu, unde ai avut rolul central, Puiu Faranga, și trebuia 
nu doar să fii convingător în trăirile interioare și psihologia chipului, 
ci să și interpretezi partitura muzicală, scrisă de compozitorul Ma- 
rian Stârcea. Mai există și alt pericol, cel al deraierii într-un anume 
melodramatism în cazul, în care se forța / exagera un element sau 
altul... 


V. D.: Un actor trebuie să se manifeste prin intermediul tuturor 
genurilor artistice, pentru a se împlini plenar. Am început să cânt 
de mic, să joc teatru din școală, să scriu versuri din anii de stu- 
denţie, să scriu scenarii cu vreo 15 ani în urmă. Scriu texte pentru 
cântăreţi — atât copii, cât și vedete. Puiu Faranga din „Ciuleandra” 
îl joc deja al 15-lea an şi rămâne a fi cel mai preferat rol al meu, din 
toate câte le-am jucat. 


D. Gh.: La ce rol visează actorul Delinschi? Cum l-ai conceptua- 
liza? 

V. D.: Visez la un rol, care încă nu este scris — adică, un rol, 
pe care să nu-l fi jucat nimeni; poate există doar în monologurile 
mele interioare, poate îl voi scrie chiar eu?... 


D. Gh.: Foarte interesant, vom aștepta să vedem despre ce e vor- 
ba... La ce proiecte lucrezi momentan, fie că e vorba de actorie, po- 
ezie sau dramaturgie? 


V. D.: Scriu multe versuri, scriu scenete umoristice, visez la un 
program TV distractiv. 


D. Gh.: Suntem în unison — și eu aștept o emisiune de umor con- 
ceptual, inteligent, de calitate... Ai intenţia să-i propui regizorului 
Grecu un text scris de dumneata, mai ales că dl director este deschis, 
ca nimeni altul, către dramaturgia contemporană? 


V. D.: De când sunt la „Satiricus”, am scris zeci de texte, parodii 
muzicale etc. Mai des scriu pentru omagiaţi (colegi), străduindu- 
mă să-i fac să se amuze sau să plângă ușor. Dar visez ca la „Sa- 
tiricus”, cel puţin o dată pe an, să montăm câte un program de 
divertisment. Cred că spectatorii ar da năvală, încât să rupă ușile 
teatrului... 


D. Gh.: Deocamdată și la spectacolele serioase, din cîte știu, nu 
duceți lipsă de spectatori... Dar, îti doresc dumitale, dar și celorlalţi 
colegi de teatru, să aveţi enshlague-uri la toate genurile dramatice! 
Succes și multe, multe roluri — mari și mici! 


Ianuarie 2010 


154 


S 
zZ 
= 
Li 
~ 
(e) 
=: 
= 
v 
Li 


Artistă Emerită 

CV Elena Oleinic 


Născută: 10.12.1970 


Studii: 1988 — 1992, Institutul de Stat al Artelor, Chişinău, Republica 
Moldova; 


Activitate: 1991, actriţă, Teatrul Satiricus; din 2003, actriţă, Teatrul 
Municipal Satiricus lon Luca Caragiale. 


Spectacologie: Maria Stuart şi Julieta în Ce e viaţa omului de A. 
Arkanov; Păpuşa în Păcală şi Tândală; Şobolanul în Moţoc de 
Gr.Ureche, C. Negruzzi şi V. Alecsandri; Deanira în Hercule de Fr. 
Durrenmatt; Safta în Unde mergem, domnilor de |. L. Caragiale 
şi V. Alecsandri; Nini şi Vilegiaturista în Triunghiul păcatului 
de T. Muşatescu; Toinette în Moliere de M. Bulgakov; Femeea 
în Beethoven cântă din pistol de M. M. lonescu; Premiere 
Egyptienne în Căsătorie cu de-a sila de J. B. P. de Moliere; 
Matilda în Ciuleandra de L. Rebreanu; Nuf-Nuf în Doi purceluşi 
de I. Popescu; Soţia în Care-s sălbaticii? de lu. Filip; Ea în SRL 
Moldoveanul de N. Esinencu; Andromeda în Metamorfozele 
de Ovidiu; Psihiatrul în Maestrul şi Margareta de M. Bulgakov; 
Doroteea în Carmen de P. Merimee; Coana Efimiţa în Jertfe 
patriotice de |. L. Caragiale; Didina Mazu în D”ale carnavalului 
de I. L. Caragiale; Elvira în Salvaţi America de D. Crudu; Soţia 
lui Curley în Oameni şi şoareci de Jh. Steinbeck; loana, soţia lui 
loan în Dictatorul de A. Strâmbeanu; Enneea în Caligula de Y. 
Toman; Medicul în Made in Moldova! de C. Cheianu ş.a. 


Premii: 2010, Titlul Artistă Emerită. 


Turnee: 1996 — 2010, Franţa, Anglia, Italia, România, Grecia, Spania, 
Germania, Bulgaria, Ucraina, Irak, Franţa, Ungaria, Suedia. 

Dialog cu actriţa 
Teatrului Municipal „Satiricus. |. L. Caragiale” 
Elena Oleinic 


” 


„Sunt o visătoare... 


Dina Ghimpu: Te-am admirat într-o mulţime de roluri pronunțate 
de caracter ale Teatrului „Satiricus” - Efimiţa şi Safta din „Unde 
mergem, domnilor”, Psihiatrul din „Maestrul şi Margarita”, Coana 
Efimița din „Jertfe patriotice”, Didina Mazu din „D“ale carnavalu- 
lui”, Ea din „SRL Moldoveanul“, Chelneriţa din „Golanii revoluţiei 
moldave” şi altele. Cred, că ai visat dintotdeauna să devii actriţă, n-a 
fost ceva accidental acest lucru, nu? 


Elena Oleinic: Dacă am visat să fiu actriță?... De fapt, sunt o 
visătoare. Recitam și eu poezii, urcată pe taburet, cum o fac toţi 
copiii, de altfel, numai că ale mele erau mai lungi, spre bucuria și 
minunea tuturor rudelor. Am crescut printre cărţi, căci buna mea 
măicuţă a lucrat bibliotecară în sat timp de 39 de ani. Și până azi 
cel mai plăcut miros al copilăriei mele e cel de tipar proaspăt. La 
şcoală înscenam povești, cântam și dansam, scriam scenarii de 
TVC şi, de fapt, veneam la școală numai pentru a face „repetiţii”, 
cu toate că eram o elevă eminentă, am și o medalie la absolvire. 
într-a zecea, când toată lumea se determinase cu facultatea, eu 
nu știam încotro s-o apuc... Nu știam, că ceea ce gemea în mine, 
ce mă făcea să plâng în faţa oglinzii sau să aștern pe foaie gânduri, 
numite versuri, era, bănuiesc, un germene artistic. Tot mama a 
fost cea, care m-a luat de mână și m-a adus la concursul „Se caută 

o stea”. După multe tururi și peripeții, m-am văzut înscrisă la Insti- 
tutul de Arte, facultatea teatrală. 


D. Gh.: Profesia de actriță este una extrem de solicitantă — îţi 
cere felurite jertfe - morale, spirituale, fizice. Unde găseşti forţele 
necesare pentru a-ţi reîncărca bateriile, de unde îţi vine inspiraţia, 
cum îţi găseşti personajele — la masa de repetiţie sau le „extragi” 
de oriunde — din stradă, din troleibus, de la un supermarket, de la o 
frizerie etc. 


E. O.: Să știți, că bateriile într-adevăr trebuiesc încărcate peri- 
odic, de la rol la rol, de la spectacol la spectacol și de la repetiție 
la repetiţie. Întotdeauna am știut a învăţa de la oameni de diferite 
profesii. Îmi place să stau de vorbă cu bătrânii și oamenii de la ţară, 
ascultând nescrisa lor înţelepciune, îmi plac oamenii deștepţi și ta- 
lentaţi (și ei sunt mulţi) și, de fapt, iubesc oamenii. Am în teatru 
atâtea și atâtea surse de inspiraţie, admiraţie și învățătură. Nu-mi 
rămâne decât să absorb, ca un burete, tot de ce am nevoie. 


D. Gh.: Sânt roluri, care ţi se supun mai uşor şi sânt unele, care 
îţi opun rezistenţă... Care dintre rolurile jucate ţi-a fost cel mai greu 
să-l realizezi şi din ce cauză? Prin ce metode l-ai făcut să se supună, 
până la urmă? 


E. O.: Nici unul n-a fost ușor... Fiecare rol are o istorie aparte în 
cartea, ce se numește „viaţa mea”. În unele cazuri m-a ajutat fizicul 
— spre exemplu, în „Dictatorul”, în alte cazuri, cum a fost în „Jertfe 
patriotice” , m-a determinat partenerul M. Curagău; în „D-ale car- 
navalului” regizorul e cel care m-a ajutat, iar în „SRL Moldovanu!” 
însăși viaţa. În spectacolul „Carmen” m-am chinuit mai mult cu 
rolul vrăjitoarei Doroteea. Spectacolul era construit plastic - mini- 
mum de text și maximum de expresie. Doroteea „vrăjea” într-un 
colţ al scenei, citind versuri de Garsia Lorca în spaniolă. Urmăream 

scenele din culise și dădeam sec replicile cînd îmi venea rîndul. 
Pînă la urmă am intuit atmosfera, ce trebuie creată în scena dată, 
am intuit, cînd trebuia să tac, să șoptesc sau să vorbesc tare. A 
ieșit armonios și bine. 


D. Gh.: Cum îţi construieşti relaţiile cu partenerii şi pe care din- 
tre colegi îi consideri cei mai buni parteneri? Pentru că, trebuie să 
recunoaştem, există în mediul artistic o anume rivalitate; sau n-ai 
sesizat-o personal? 


E. O.: Eu nu am concurenţă. Eu sunt „unicum” în teatru, pentru 
că mă văd din orice colţ al scenei, datorită exteriorului, bineîn- 
teles. lar dacă-i să vorbesc serios, atunci pentru mine relaţiile cu 
partenerii înseamnă și relaţiile omenești. Ce semeni, aceea culegi. 
Încerc a semăna respect, bunătate, compătimire și înțelegere, căci 
şi eu am mare nevoie de aceste atitudini. Nu-mi creez idoli, dar 
nici dușmani. Și-apoi, toată lumea știe deja, că la „Satiricus” at- 
mosfera în colectiv e deosebită. Suntem o familie. Trupa e una 
din cele mai stabile, majoritatea fiind de la fondarea teatrului, ne 
cunoaștem atât de bine, știm a ocoli indispoziţia fiecăruia și a-i 
respecta personalitatea. Sandu Grecu știe foarte bine să menţină 
o trupă, distribuind roluri așa, încât să fie toţi împăcați. 


D. Gh.: Cum este regizorul Sandu Grecu în lucru, de la începutul 
procesului şi până la finalizarea spectacolului — dictator, filozof, in- 
dulgent, dur sau de toate câte puţin? Este, în general, regizorul, care 
poate accepta şi unele propuneri din partea voastră ca actori sau nu 
este maleabil în acest sens? 


E. O.: Sandu Grecu e „motorașul”, ce garantează lucrul între- 
gului teatru. E un vulcan de energie și emoţii. La repetiţii, fiind o 
persoană complexă, e variat și imprevizibil. Dacă într-un moment 
nu-ți este ceva clar și vezi că nu se grăbește să-ţi explice, atunci 

trebuie să ai „puţintică răbdare” și să-l lași în pace, ca mai apoi să 
înţelegi și să vezi rezultatul ce „împușcă”, vorba lui. Bineînţeles, 
că acceptă propuneri, dacă reușești să-l convingi, că ai dreptate. 
Spectacolul e un proces de creaţie, după cum știm, și la acest pro- 
ces participă, indiscutabil, o echipă. Fiecare aduce în scenă partea 
lui de puzzle, iar regizorul le unește, căci numai el cunoaște dese- 


nul final. 


D. Gh.: Pe parcursul anilor ai jucat în spectacole, dirijate de ba- 
gheta directorului de scenă, Sandu Grecu. Ţi-ai dori să lucrezi şi cu 
alţi regizori, pentru a vedea diferenţa în maniera de lucru, de abor- 
dare a materialului, nivelului de conceptualizare a textului, căci este 
şi asta o experienţă importantă în cariera unui actor... 


E. O.: Dar am lucrat cu mai mulţi regizori... La „Licurici”, fiind 
studentă, la „Satiricus”, la fel, am colaborat și cu alţi regizori. Im- 
portant e alta - atâta timp, cât se montează spectacole bune, ce 
se menţin în repertoriu ani și ani, atâta timp, cât mai avem „ce” 
spune lumii împreună, mă simt destul de bine. E ca într-o căsnicie 
bună, unde nu e cazul să schimbi ceva, dacă funcţionează bine. 


D. Gh.: Reieșind din rolurile pe care le joci, ești tipul de actriță do- 
cilă sau una rebelă, care nu ia pe bune toate sugestiile regizorului și 
preferă să-și caute propriul „drum“ spre descoperirea personajului? 


E. O.: Am „cărărușa” mea proprie, ce duce spre „drumul” co- 
mun, propus de regizor. Personajul îl creez eu, dar spectacolul îl 
montează regizorul. E important să joci în cheia spectacolului, în 
genul dat, în atmosfera propusă și, „cântând” în unison cu ceilalți, 
să-ți găsești minutele tale de „solo”. 


D. Gh.: Ai vre-o sugestie repertorială personală pentru directorul 
şi regizorul Grecu? 

E. O.: Scumpul și dragul meu regizor, Sandu Grecul!!! Îți scrie o 
biată și flămăndă actriţă... Potolește-mi foamea veșnică și mon- 


tează încă vre-o 118 spectacole - doar cu mine în rolul central! Cu 
respect, Elena Oleinic! 


D. Gh.: Întrebarea asta am adresat-o, în mod special, tuturor ac- 
torilor satiriciști! Sper ca, mai ales regizorul Grecu, să-ți audă strigă- 
tul de implorare și să-ţi propună rolul visat! Succes! 


Noiembrie 2009 

CV Vitalie Țapu 


Născut: 11.06.1972 


Studii: Institutul de Arte G. Muzicescu, Chisinau, catedra regie şi 
măiestria actorului. 


Activitate: din 1994 - 2010, actor, Teatrul Satiricus I. L. Caragiale; 


Spectacologie: Parlamentarul în Hercule de Fr. Durrenmatt; Lycast 
și Geronimo în Căsătorie cu de-a sila de ]. B. P. De Moliere; 
Browning în Triunghiul păcatului după T. Mușatescu; Tilharul 
II în Păcală și Tândală; Băiatul din cafenea în Ciuleandra de L. 
Rebreanu; Mitică în Care-s sălbaticii? de lu. Filip; Bărbatul în- 
furiat în SRL Moldovanul de N. Esinencu; Jean-Jacques Bouton 
în Moliere de M. Bulgakov; Agentul în Jertfe patriotice de |. L. 
Caragiale și V. Alecsandri; Pilat din Pont în Maestrul și Mar- 
garita de M. Bulgakov; Artistul în Metamorfozele de Ovidiu; 
Cameleonul în Carmen de P. Merimee; Cetăţeanul turmentat 
în O scrisoare pierdută de |. L. Caragiale; Iordache în D-ale car- 
navalului de |. L. Caragiale; lon în Năpasta de |. L. Caragiale; 
Necunoscutul în Ispitirea lui luda de A. Burac; Un chefliu în Sal- 
vati America! de D. Crudu; Cătălin în Minte-mă, minte-mă... 
de N. Negru; Caligula în Caligula de J. Toman; Andrei în Made 
in Moldova! de C. Cheianu. 


Turnee internaţionale, festivaluri: 1993 - 2010, București, Târgo- 
viște, lași, Constanţa, Oradea, Sf. Gheorghe, Galaţi, Bârlad, 
Vaslui, Botoșani, Suceava, Giurgiu, Piatra Neamţ, Câmpulung 
Moldovenesc, Fălticeni, Moinești, Comănești, România; 1996, 
Budapesta, Ungaria; 1996, Festivalul „La jeunesse du monde 

en avant de 21 siecle”, Stokholm, Suedia; 1996 și 1997, Paris, 
Franţa; Festivalul de Teatru European, Grenoble, Franța; 1998, 
Festivalul Internaţional de Teatru, Bagdad, Babilon, Irak; 2001, 
Festivalul Internaţional al Comediei Balcanice, Vidin, Bulgaria; 
2001, Festivalul Teatrului Valah, Giurgiu, România; 2003, Bar- 
celona, Spania și Homberg, Germania; 2006, manifestarea Zi- 
lele Chișinăului la Târgoviște, Târgoviște, România;2006,Atena, 
Thessaloniki, Grecia; 2009, Veneţia, Roma, Italia; 


Premii: 2002, Premiul municipal pentru tineret, rolul Artistul în 
Metamorfozele de Ovidiu; 2010, Titlul Artist Emerit. 

Dialog cu actorul 
Teatrului Municipal „Satiricus. |. L. Caragiale” 
Vitalie Țapu 


„Un actor profesionist concepe orice rol nou 
ca pe cel mai mare din viaţa sa” 


Dina Ghimpu: Cum ai fost primit de trupa Teatrului „Satiricus”, 
căci ai venit un pic mai târziu decât ceilalţi» Pe parcurs, ai simţit 
umărul colegilor, te-au ajutat să te încadrezi și să faci faţă cerințelor 
artistice? Prin ce s-a manifestat acest ajutor, dacă a fost? 


Vitalie Țapu: Nu vreau să pară banal răspunsul, dar am fost 
primit foarte bine. Pot spune chiar, că eram așteptat. Mai ales, că 
aveam câţiva colegi de facultate, care erau angajaţi de la fondare. 
Eu cunoșteam toată trupa și mulți mă cunoșteau pe mine (locu- 
iam în același cămin al Institutului de Arte). Imediat ce am pășit 
pe scenă, s-a simţit sprijinul colegilor. Mihai Curagău, din mers, 
reușea să-ţi dea un sfat sau să-ţi spună un „bravo, ţine-o așa mai 
departe”. 


D. Gh.: Primul dumitale rol a fost, pare-se, Jean-Jacques Bouton 
din „Moliere“ de Bulgakov. Următoarele au fost în spectacolele „Că- 
sătorie cu de-a sila” de Moliere și „Ciuleandra“ de Rebreanu, ca să 
ajungi în 2000 să joci un rol important în „Metamorfozele“ de Ovidiu 
— Artistul — rol exclusiv de expresie plastică. Chiar dacă ai facultatea 
respectivă a Institutului de Arte, unde se lucrează la expresia corpo- 
rală, știm ce atenţie se acordă acestei discipline... Nu ai fost timorat 
de responsabilitatea acestui rol, de sarcinile extrem de complicate 

chiar și pentru o persoană, care a absolvit coregrafia? Cum s-a lu- 
crat și cum de ai reușit, până la urmă, să nu te deosebești aproape 
cu nimic de interpretul inițial al rolului, Dumitru Tanmoșan? Nu te-ai 
temut de concurență și de comparaţie cu el? 


V. Ţ.: Anul 2000 a fost cu multe emoţii, multă muncă, nervi, 
căutări. A fost, pot spune, anul decisiv. Am ajuns la o treaptă avan- 
sată în teatru. Am realizat un rol, ce mi-a marcat cariera de ac- 
tor, cu acest rol am demonstrat, că știu și pot juca teatru. Desigur, 
m-am apropiat cu mare frică și prudenţă, însă am fost încurajat 
permanent de regizorul Sandu Grecu. El era acel, care-mi spunea: 
„tu poţi, o să reușești, numai tu, eu niciodată nu greșesc, trebuie 
numai să muncești!” În rolul meu din „Metamorfoze” accentul s- 
a pus mai mult pe dramatic, decât pe plastică, evident, păstrând 
în limitele cerute expresia corporală. Aș juca cu mare plăcere și 
acum acest spectacol, nu știu numai dacă aș rezista, căci necesi- 
tă enorme forțe fizice. „Metamorfozele” este unicul spectacol, de 
care-mi este dor mereu. 


D. Gh.: Cum vă explica maestrul Tanmoșan, care a conceput pro- 
iectul, ce vrea de la voi, în ce constă tema și mesajul spectacolu- 
lui; căci, era pe atunci un proiect de inovaţie în spațiul nostru și nici 
acum nu mai sunt realizate asemenea spectacole de alţi coregrafi... 


V. T.: Repetiţiile cu dl Tanmoșan erau ceva aparte. A fost o ade- 
vărată școală, ceva irepetabil. Important este, că dumnealui tot 
timpul pornea de la actor, aducându-l treptat la rezultatul dorit. 
Este și metoda de lucru a domnului Grecu. 


D. Gh.: Mai apoi l-ai jucat pe Pilat, dictatorul din „Maestrul și 
Margarita” (recent mai ai un dictator în palmares — Caligula); urmă- 
torul rol de expresie plastică este Toreadorul din „Carmen” — bărba- 
tul puternic, seducător, care nu se teme de rivalitate. Cum e să joci 

roluri de asemenea semnificaţie, rolul unor bărbaţi puternici, duri? 
Poate ești și în viață asemenea eroilor tăi? 


V. Ţ.: Pilat, Caligula — dictatori, bărbaţi puternici... Dacă 


extrapolăm, de multe ori astfel de „putere” și „bărbăţie” vine 
mai mult din frică și neputinţă. Cu privire la bărbăţia adevărată, 
acest rol este, mai curând, Toreadorul. Bineînţeles, nu-i ușor, ba 
chiar e complicat de-a binelea, să joci un astfel de personaj. Cred 
că am ceva în comun cu fiecare dintre ei. Pentru că ei, oricum, sunt 
creația mea, fac parte din mine și, probabil, la rândul lor, ei își lasă 
amprenta asupra personalităţii mele. Or noi creștem, trăim, îmbă- 
trânim, odată cu personajele noastre. 


D. Gh.: Au urmat roluri diverse — mai mari și mai mici... După 
roluri mari, nu ţi se pare lipsit de interes să joci unele mai minore 
ca spațiu artistic? Ori Sandu v-a obișnuit cu asemenea turnuri neas- 
teptate și nu este o problemă să depășiți asemenea situaţii? Știu că 
sunt unii actori, care s-au obișnuit să fie vedete și le este ofensator să 
accepte, la un moment dat, roluri mai mici (asta în pofida dictonului 
„hu sunt roluri mici, sunt actori mici”)... 


V. T.: „Nu sunt roluri mici, sunt actori mici”. Roluri mari pot 
crea și actorii mici... de statură. Vreau să fiu înţeles corect, fără 
a arunca pietre prin alte grădini. Întotdeauna m-am apropiat cu 
toată seriozitatea și responsabilitatea de fiecare rol. Un actor cu 
adevărat profesionist concepe orice rol nou, ca pe cel mai mare 
din viaţa sa. Ar fi o naivitate, ba chiar o prostie să visezi toată viața 
roluri de Hamlet sau Regele Leare... 


D. Gh.: Nu-ţi cunosc starea familială, dar, dacă ai avea copii, ai 
prefera ca ei să aleagă cariera de artist? Care ar fi motivaţia într-un 
caz și-n altul? 

V. Ţ.: Am două fetițe minunate: Maria-Magdalena și Ana-llinca. 
Una deja a făcut prima alegere în viaţa sa, dorind să studieze pia- 
nul. Dar nu se știe care îi vor fi sorții de izbândă, de aceea nu insist. 
Eu nu am fost influenţat de nimeni și voi încerca să las și copiilor 
mei libertatea alegerii. Mai ales, că în adâncul sufletului meu se dă 
până azi o luptă între „da” și „nu”: am ales, oare, corect? Posibil, 
că ar fi mai bine, ca ea să îmbrăţișeze vre-o altă profesie... 


D. Gh.: Dacă sunt și unele avantaje ale profesiei de actor, care 
ar fi acelea? Dacă ar fi să te întorci cu ani în urmă, ai alege aceeași 
profesie sau nu? 


V. T.: Actoria, ca oricare altă profesie, își are avantajele și dez- 
avantajele ei. Nu vreau să le enumăr sau să le menţionez — sunt 
prea multe. Doar atât: este o profesie dură, care are nevoie de 
implicare totală, este ca o femeie capricioasă și alintată: cere mult 
şi oferă puţin! Aș alege!... 


D. Gh.: La vârsta artistică pe care o ai, ai vre-un rol pe care ai 
dori să-l obţii de la directorul Sandu Grecu? 


V. T.: Nu am nici un rol, la care să visez ca un nebun. Decât să 
râvneşti toată viaţa un rol mare și să le joci prost pe cele mici, care 
ţi se oferă, mai bine joacă cu har ceea, ce ţi s-a dat. Și fă așa, ca 
fiecare rol să fie unul de vis. Astea fiind spuse, le urez succes tutu- 
rora. Mie în primul rând! 


D. Gh.: Îţi urez și eu mult succes! Mai ales, ca spectator, sînt mar- 
toră vie a implicării sufletești majore, cu care tratezi fiecare rol din 
spectacolele Teatrului „Satiricus”! 


Decembrie 2009 

CV Igor Mitreanu 


Născut: 09.11.1974 


Studii: 1983 — 1985, Şcoala de iluminare culturală Elena Sârbu, 
Soroca, facultatea regie. 1988 — 1993, Institutul de Arte, 
Republica Moldova, facultatea actor teatru de păpuşi. 


Activitatea profesională: din 1990, actor, Teatrul Municipal Satiricus; 
din 2003, Teatrul Municipal Satiricus lon Luca Caragiale. 


Spectacologie: Einstein şi Shakespeare în Ce e viata omului? de A. 
Arkanov; Alcidas în Căsătorie cu de-a sila de J.B.P.Moliere; 
Soțul ziarist în Triunghiul păcatului de T. Muşatescu; Fileus şi 
Parlamentarul IV în Hercule de Fr. Durrenmatt; Luca, Stroici 
şi Șarpe în Moţoc după Gr.Ureche, B.P.Hasdeu, C.Negruzzi, 
V.Alecsandri; Tipul în SRL Moldovanul de N. Esinencu; Dirijorul 
în Ciuleandra de L. Rebreanu; Marchizul D'Orsigni în Moliere 
de M. Bulgakov; Lae Popescu în Jertfe patriotice de |. L. 
Caragiale, V. Alecsandri; Beghemot în Maestru si Margarita 
de M. Bulgakov; José în Carmen de P. Merimee; Brinzovenescu 
în O scrisoare pierdută de |. L. Caragiale; Sergent de noapte în 
D'ale carnavalului de |. L. Caragiale; Dragomir în Năpasta de |. 
L. Caragiale; Al doilea chelner în Salvaţi America! de D. Crudu; 
Nae Ipingescu în O noapte furtunoasă de |. L. Caragial; Vlad 
Sergentu în Golanii revoluţiei moldave de C. Cheianu; Lucius 
în Caligula de Y. Toman; Necunoscutul în Made in Moldova! 
de C. Cheianu. 


Filmologie: Un meşter în Meşterul Manole, regizor |. Popescu; 
Nebunul satului în Prostia omenească, regizor |. Popescu; 

Un cetățean turmentat în Văleu, văleu, nu turna, regizor 
Gh. Urschi; Taxatorul în Poloboc, regizor T. Tătaru; Un drac 
în Dănilă Prepeleac, regizor T. Tătaru; Chelnerul în Găoacea, 
regizor E. Loteanu; Ziaristul în Încotro fugi, maestre; regizor C. 
Munteanu; Deputat al sovetului suprem în Zaiat nad bezdnoi, 
regizor T. Cheose. 


Turnee internaţionale: 


1993 - 2010, Bucureşti, Târgovişte, laşi, Constanţa, Oradea, 
Sf. Gheorghe, Galaţi, Bârlad, Vaslui, Botoşani, Suceava, 
Giurgiu, Piatra Neamţ, Câmpulung Moldovenesc, Fălticeni, 
Moineşti, Comăneşti, România; 1996, Budapesta, Ungaria; 
1996, Festivalul „La jeunesse du monde en avant de 21 
siecle”, Stokholm, Suedia; 1996 şi 1997, Paris, Franţa; 
Festivalul de Teatru European, Grenoble, Franţa; 1998, 
Festivalul Internaţional de Teatru, Bagdad, Babilon, Irak; 
2001, Festivalul Internaţional al Comediei Balcanice, Vidin, 
Bulgaria; 2001, Festivalul Teatrului Valah, Giurgiu, România; 
2003, Barcelona, Spania şi Homberg, Germania; 2006, 
manifestareaZilele Chişinăului la Târgovişte, Târgovişte, 
România; 2006, Atena, Thessaloniki, Grecia; 2009, Veneția, 
Roma, Italia; 2010, Paris, Franța, Londra, Anglia; 2010, Titlul 
Artist Emerit. 

Dialog cu actorul 
Teatrului Municipal „Satiricus |. L. Caragiale” 
Igor Mitreanu 


Mie îmi place riscul și tot ce e legat de el... 


Dina Ghimpu: Ai absolvit Colegiul de Arte din Soroca. Ce specia- 
lizare ai obtinut și ce intentionai, de fapt, să devii în urma studiilor? 
Care ti-au fost căile spre Teatrul „Satiricus”? 


Igor Mitreanu: După absolvirea Colegiului de Arte, specialita- 
tea regizor al colectivelor teatrale de amatori, am lucrat un timp 
la Casa de Cultură din Glodeni. Însă visul meu cel mare a fost să 
devin actor profesionist. Acest vis mi l-au inspirat îndeosebi tur- 
neele teatrului dramatic „Vasile Alecsandri” din Bălți, cu faimoșii 
săi actori: lulian Codău, Mihai Volontir, Mihai Ciobanu, Călin Mă- 
neaţă, Vasile Tăbârţă, Emil Dodiţă. Ulterior, Dodiţă mi-a fost, pot 
zice, și îndrumător, și învățător. Anume domnia sa m-a îndreptat 
spre scena profesionistă. Dumnezeu să-l odihnească în pace! El 
a fost cel, care m-a învăţat abecedarul artei actoricești! În anul 
1988 am făcut cunoștință cu actorii Teatrului Poetic, condus de 
Andrei Vartic. Colaboram la Teatrul de Miniaturi cu Sandu Grecu, 
pe atunci actor în Teatrul lui Vartic, cu lon Popescu, Simion Luca, 
Boris Bechet ș. a. Și aici am făcut școală bună. Tot în 1988 am fost 
înmatriculat la Institutul de Arte, facultatea actor păpușar, sub 
conducerea maestrului Titus Jucov. Am avut parte și de alți buni 
profesori: Victor Ștefaniuc, Anatol Rusu ș. a. Anii treceau, iar visul 
de a ajunge pe scena unui teatru profesionist mă măcina. Aștep- 
tam cu nerăbdare deschiderea Teatrului „Satiricus”... 

D. Gh.: Consideri că studiile în ale actoriei sunt absolut necesare, 
pentru a cunoaște abecedarul artei teatrale sau sunt actori hăruiţi 
de la natură, care se creează pe sine înșiși, acumulând pe parcurs 
experiență? 


|. M.: Devenind actor pe scena profesionistă, am înţeles că 
marea școală actoricească abia începe. Cu alte cuvinte, tot ce am 
studiat până acolo a fost doar abecedarul, dreptul de a poseda 
un document, care îţi permite să pășești în scenă. Mă întrebaţi 
de actori înzestrați cu har de la Dumnezeu și fără studii? Da, am 
cunoscut și chiar am lucrat alături de o mare actriţă fără școală, 
dar cu un talent și un potenţial nesecat: artista poporului Paulina 
Potângă! 


D. Gh.: Ești în teatru chiar de la începuturi, iar începutul este în- 
totdeauna cel mai greu... De unde acest entuziasm și încredere, că 
veți reuși să faceţi un teatru nou, ce anume sau cine v-a insuflat 
această încredere, să treceţi peste toate obstacolele?... 


|. M.: Ştiam de la Sandu Grecu, că după terminarea stagiului de 
regie la Moscova, urmează să formeze o trupă și să deschidă un 
teatru nou — „Satiricus”. Un teatru, cu o viziune modernă, unde va 
combina mai multe genuri, coregrafie, vocal, plastică, acrobatică, 
etc. Un proiect riscant pe atunci. lar mie îmi place riscul și tot ce e 
legat de el. Am trecut concursul și am devenit membru al acestui 
colectiv! 


D. Gh.: Întotdeauna m-a mirat perseverenţa cu care aţi lucrat 
într-un mediu total ostil pe acea vreme, căci se știe atitudinea față 
de voi pe parcursul unei perioade destul de îndelungate... Poate toc- 
mai această condescendență a multora v-a unit și v-a făcut să deve- 
niti un tot întreg sau mai aveţi și alte secrete?... 

|. M.: Răspunsul se conţine, parțial, în întrebare. Cât privește 
secretele, n-aș vrea să le divulg chiar pe toate... 


D. Gh.: Ți s-au distribuit pe parcurs roluri bune, unele dintre ele 
chiar importante — Nae lpingescu din „O noapte furtunoasă”, Dra- 
gomir din „Năpasta“, Jose din „Carmen”. N-ai avut emotii mai mari 
decât de obicei în legătură cu responsabilitatea creării unui rol de 
anvergură? Cum ai lucrat la ele și cât de greu ţi-a fost să escaladezi 
forța de rezistență a materialului? 


|. M.: Pe parcursul anilor am fost angajat aproape în toate 
spectacolele montate și într-adevăr am avut roluri mari. Fiecare 
rol a însemnat o muncă asiduă. E greu, foarte greu să „amăgești” 
spectatorul cu artificii goale. Pentru că și el e citit, cunoaște dra- 
maturgia și poate a văzut mai multe montări ale unei piese, să 
zicem, „Năpasta”. Dar dacă și după spectacolul nostru ele iese 
zguduit, cu lacrimi în ochi, atunci ești satisfăcut și tu că ai izbutit 
să faci un rol bun. 


D. Gh.: Ce înseamnă pentru dumneata, ca histrion, să ai sim- 
tul genului, căci sunt actori care, cu cât mai tare vor să fie serioşi, 
dramatici sau tragici într-un rol, cu atât mai tare stârnesc râsul în 
sală?... 


|. M.: Principiul de bază în actorie e să crezi până în măduvă, să 
treci prin sentiment, dar în nici un caz să nu te maimuțărești, nici 
în comedie, nici în dramă. Imediat devii fals, caraghios și mărunt. 
Actorii trăiesc cu sufletul !!! 


E: 


D. Gh.: În viața de toate zilele ești optimist, vorbăreţ, „băncos 
sau mai retras, mai meditativ? Care roluri, în acest context, le preferi 
— pe cele de comedie sau de dramă? 

|. M.: Viaţa de toate zilele te face să fii optimist. Uneori sunt 
vorbăreţ, povestesc cu plăcere întâmplări și bancuri, alteori sunt 
retras, meditativ, depinde de situație. Ce roluri prefer? De toate 
genurile... Pentru că fiecare gen are farmecul său. E prost actorul, 
ce alege roluri. Slăvit e cel, ce le creează. 


D. Gh.: O întrebare de serviciu și o provocare pentru toți actorii 


satiriscieni: ce rol ai vrea să-ți propună Sandu Grecu în stagiunea 
următoare? 


|. M.: Ce rol aș dori să-mi propună directorul nostru? Hm... Nu 
m-am gândit la asta, dar, cu siguranţă, indiferent de rol — mare, 
mic, tragic, comic, istoric sau contemporan = aș vrea să pot face, 
cum zicem noi, actorii, „o bomboană de rol”. 


D. Gh.: Chiar dacă nu ai vrut să ne destăinui visul cel mare, îţi 
doresc din suflet să se realizeze! Succes și sănătate! 


Aprilie 2010 

Artistă Emerită 


Colecţia Satiricus I.L. Caragiale 


CV Nina Toderico 


Născută: 09.11.1974 
Studii: Universitatea de Stat a Artelor, catedra actor teatru şi film 


Activitate profesională: din 1998, actriţă, Teatrul Satiricus lon Luca 
Caragiale. 


Spectacologie: Orăşeanca în Căsătorie cu de-a sila de J. B. P. Moliere; 
Săteanca în Care-s sălbaticii? de lu. Filip; Doamna X în SRL 
Moldovanul de N. Esinencu; Dorina în Moliere de M. Bulgakov; 
Femeia Caliopă în Jertfe patriotice de |. L. Caragiale, Vasile 
Alecsandri; Ghela, Caracatița roşie în Maestrul si Margarita 
de M. Bulgakov; lo în Metamorfozele de Ovidiu; Roşu în 
Carmen de P. Merimee; O mască în D'ale carnavalului de |. 
L. Caragiale; Femeia în Ispitirea lui luda de A. Burac; Soţia lui 
Curley în Oameni şi şoareci de J. Steinbeck; Secretara în Salvaţi 
America! de D. Crudu; Sanda în Golanii revoluţiei moldave de 
C. Cheianu; Lavinia în Maimuţa în baie de |. Nechit; Virginica, 
doctorandă în Dictatorul de A. Strâmbeanu; Volumnia în 
Caligula de Y. Toman; Cristina Şaptefraţi în Made in Moldova! 
de C. Cheianu. 


Turnee, festivaluri: 1993 - 2010, Bucureşti,Târgovişte, laşi, 
Constanţa, Oradea, Sf. Gheorghe, Galaţi, Bârlad, Vaslui, 
Botoşani, Suceava, Giurgiu, Piatra Neamţ, Câmpulung 
Moldovenesc, Fălticeni, Moineşti, Comăneşti, România; 1996, 
Budapesta, Ungaria; 1996, Festivalul „La jeunesse du monde 
en avant de 21 siecle”, Stokholm, Suedia; 1996 şi 1997, Paris, 
Franţa; Festivalul de Teatru European, Grenoble, Franţa; 1998, 

Festivalul Internaţional de Teatru, Bagdad, Babilon, Irak; 2001, 
Festivalul Internaţional al Comediei Balcanice, Vidin, Bulgaria; 
2001, Festivalul Teatrului Valah, Giurgiu, România; 2003, 
Barcelona, Spania şi Homberg, Germania; 2006, manifestarea 
Zilele Chișinăului la Târgovişte, Târgovişte, România; 2006, 
Atena, Thessaloniki, Grecia; 2009, Veneţia, Roma, Italia; 2010, 
Paris, Franţa, Londra, Anglia. 


Distincţii, premii: 2000 - Premiul municipal în domeniul artei teatrale; 
2007 - Premiul pentru Cel mai bun rol feminin secundar în 
cadrul Galei Premiilor UNITEM, spectacolul Golanii revoluţiei 
moldave. 


182 


Colecţia Satiricus I.L. Caragiale 


Dialog cu actriţa 
Teatrului Municipal „Satiricus. |. L. Caragiale” 
Nina Toderico 


Nu vreau o altă specialitate... 


Dina Ghimpu: Ca trăsături, prezenţă fizică, ești tipul hollywoodi- 
an de frumuseţe romantică și fragilă, jertfă a destinului implacabil, 
căreia i-ar sta bine în roluri de femei seducătoare, obișnuite cu luxul. 
În parte, asemenea roluri, chiar dacă nu din cele centrale, le-ai avut, 
jucându-le cu multă dăruire și putere de convingere. Cum ești în viaţă 
— te asemeni eroinelor pe care le joci sau ești total opusă acestora? 


Nina Toderico: Niciodată nu mi-am imaginat, că pot fi astfel 
percepută... poate un pic seducătoare, dar fără aplecări spre o via- 
tă de lux. Sunt total opusă eroinelor pe care le joc. 


D. Gh.: Fiecare actriţă are istoria sa: cine a îndrumat-o în ale 
artei, de când s-a început pasiunea pentru teatru, cine i-au fost pe- 
dagogii etc. Povestește-ne istoria dumitale... 


N. T.: Dragostea faţă de artă mi-a insuflat-o, încă din fașă, cred, 
comoara și scumpa mea măicuţă. Ea, fiind dintr-o familie nume- 
roasă de 13 copii, n-a putut să-și realizeze visul de a deveni actriță 
sau cântăreaţă. Fiind cea mai mare dintre copii, trebuia să-i dădă- 
cească pe toţi. Atunci ea a hotărât: „Dacă eu nu am avut posibilita- 
te să-mi realizez visul, am să fac tot posibilul ca să-l realizeze copiii 
mei.” Îmi amintesc, de când eram mică, casa noastră era plină de 
tot felul de instrumente muzicale: mandolină, vioară, fluiere, xi- 
lofon, chitară ș. a. Mama, văzând că nu ne poate face muzicieni, 

ne-a dat la școala de pictură. Pictoriţe nici atât nu ieșeau din noi, 
deci ne-a dat la școala de dansuri de gală. Și tot așa, până în vara 
anului 1991, când a găsit într-un ziar un anunţ, că la Colegiul de 
Arte „Elena Sârbu” din orașul Soroca se selectează un grup la fa- 
cultatea Regie manifestări publice. Tot în acea zi am ajuns în Soro- 
ca „...unde nici un tren nu vine...”. În timp de o săptămână măicuţa 
m-a pregătit pentru examen: cântec, fabulă, poezie, dans, proză 
etc. În anul 1994 am absolvit Colegiul de Arte „Elena Sârbu”, cu 
profesorii Griţenco Tamara — conducătorul grupei, Bucătaru Mihai 
şi Babii Victor — regie actorie, iar în anul 1998 am absolvit Univer- 
sitatea de Stat a Artelor... 


D. Gh.: Acolo cine ti-au fost profesori? 


N. T.: Veniamin Apostol — rectorul universităţii și conducătorul 
grupei, Silvia Berova, Ninela Caranfil, Grigore Rusu, Emil Gaju. Tot 
în acest an am fost acceptată și angajată de către maestrul Sandu 
Grecu în teatrul meu iubit „Satiricus lon Luca Caragiale” și sunt 
fericită şi mândră, că sunt actriţă în acest teatru. Deci, visul mamei 
mele l-am realizat eu. 


D. Gh.: Merită să fii actriță în ziua de astăzi, într-un mediu social 
atât de vulnerabil, să lucrezi într-un ritm veșnic solicitant, cu pro- 
gram prelungit, mai ales pentru o femeie, care are familie, copii... 
Dacă nu ai fi fost actriţă, ce ai fi preferat să devii? 


N. T.: Merita să fiu actriță!!! Nu-mi doresc o altă specialitate... 
cea pe care o am mă ajută cu brio să rezist într-un asemenea me- 
diu social-vulnerabil. Chiar dacă aș trăi zece vieți, tot această me- 
serie aș prefera-o! 


D. Gh.: Ai nostalgia anilor de studenție? Consideri că ai acumulat 
atunci toate cunoștințele necesare pentru a-ţi începe zborul la „au- 
topilot” sau poate ai avut senzaţia, că trebuie s-o iei de la-nceput? 

N. T.: După cum aţi văzut din confesiunile mele, am opt ani de 
studenţie — cei mai frumoși ani ai mei. Și până în prezent continui 
să acumulez cunoștințe în Teatrul „Satiricus lon Luca Caragiale”. 


D. Gh.: Ce roluri / fragmente individuale ai avut la universitate și 
cu cine dintre pedagogi ţi-a fost cel mai interesant să lucrezi? 


N. T.: Am avut fericirea să lucrez mai ales cu Veniamin Apostol, 
Silvia Berov și Emil Gaju. Mi-a fost interesant cu toţi, deoarece 
fiecare din ei avea metoda sa deosebită de predare. 


D. Gh.: Multe dintre rolurile dumitale sunt de expresie plastică 
— lo din „Metamorfozele“, Roșu din „Carmen“, Pasărea și Caracatiţa 
Roșie din „Maestrul și Margarita”, Masca din „D'ale carnavalului” și, 
se pare, că ai abilităţi deosebite în acest sens. Aţi avut lecţii serioase 
de mișcare scenică la curs — cine v-a fost pedagogul sau este vorba 
de o plasticitate înnăscută? 


N. T.: Plasticitate înnăscută, dar prelucrată de maestrul Vladi- 
mir Cobasnean, Victor Babii și, cel mai mult, de regretatul maestru 
de balet Victor Tanmoșan, datorită căruia am realizat aceste ro- 
luri, în care miza este întâi de toate plasticitatea. 


D. Gh.: Ca actriță, ce fel de dramaturgie preferi — istorică, soci- 
ală, de moravuri, clasică, contemporană, comedie, dramă, tragedie 
sau farsă? Care îţi sunt epocile sau temele predilecte, dacă ar fi să 
alegi? 


N. T.: Le prefer pe toate și cred, că fiecare actor și-ar dori să-și 
realizeze un rol în genuri diverse... 

D. Gh.: În artă îţi faci idoli în ale regiei / actoriei sau preferi să fii 
mai reținută, mai sustrasă, păstrându-ţi individualitatea? În genere, 
idolatria aduce folos sau numai daune integrităţii umane? Mai ales, 

mi se pare actuală întrebarea în contextul nostru social, când mulți 
vor să imite sau să semene cu cutare sau cutare persoană publică? 


N. T.: Cred că orice actor sau regizor are idolul său, dar nicioda- 
tă n-am încercat să imit pe cineva, să semăn vreunui idol. Dac-aș 
încerca să semăn sau să imit, ar însemna să-mi pierd eul — ca per- 
sonalitate și ca actriță. 


D. Gh.: Cum îti câștigi dreptul de a juca un rol în teatru? Ai fi 
în stare să aduci o piesă directorului și să-i spui: domnule director, 
vreau neapărat să joc rolul acesta! (ia-o ca pe o sugestie directă!) Ce 
crezi că ar spune în asemenea caz Sandu Grecu? 


N. T.: Maestrul Sandu Grecu, regizorul și directorul artistic al 
Teatrului „Satiricus lon Luca Caragiale”, are o intuiţie extraordina- 
ră în ce privește distribuirea actorilor în roluri — în toate piesele pe 
care le montează și niciodată nu dă greș. Dar, dacă i-aș propune 
o piesă, sunt sigură că ar accepta-o. Ar zice: „Da, puia”. Așa ne 
dezmiardă pe noi, actrițele, scumpul și unicul nostru regizor Sandu 
Grecu. 


D. Gh.: Atunci, n-ai decît să faci acest lucru, ca să obţii rolul visat! 
Eu, din partea mea, îţi urez succes și sper să văd, cît de curînd, opti- 
unea dumitale repertorială! 


Ianuarie 2010 

Artist Emerit 


Colecţia Satiricus I.L. Caragiale 


CV lon Grosu 


Născut: 12.01.1969 
Studii: 1990 — 1994, Institutul de Arte G.Muzicescu, catedra regie 
teatru. 


Activitate: din 1994, actor, Teatrul Satiricus I. L. Caragiale. 


Spectacologie: Mușchetarul în Moliere de M. Bulgakov; Soţul în 
Triunghiul păcatului după T. Muşatescu; Parlamentarul în 
Hercule de Fr. Durrenmatt; Secretarul de partid în Care-s 
sălbaticii? de lu. Filip; Băiatul din frontul popular în SRL 
Moldovanul de N. Esinencu; Preotul în Ciuleandra de 
L. Rebreanu; Inculpatul în Jertfe patriotice de |. L. Caragiale 
de V. Alecsandri; Koroviev în Maestrul şi Margarita de 
M. Bulgakov; Garcia în Carmen de P. Merimee; Dandanache 
în O scrisoare pierdută de |. L. Caragiale; lancu Pampon în 

D'ale carnavalului de |. L. Caragiale; Primul chelner în Salvaţi 

rapiti: Sh A h, America! de D. Crudu; Poetul-Deputat în Golanii revoluţiei 

s i moldave de C. Cheianu; Omul primitiv în Dictatorul de 
A. Strâmbeanu; Aviola în Caligula de Y. Toman; Artur în 
Maimuţa în baie de |. Nechit. 


Turneeinternaţionale, festivaluri: 1993-2010, Bucureşti, Târgovişte, 
laşi, Constanţa, Oradea, Sf. Gheorghe, Galaţi, Bârlad, Vaslui, 
Botoşani, Suceava, Giurgiu, Piatra Neamţ, Câmpulung 
Moldovenesc, Fălticeni, Moineşti, Comăneşti, România; 1996, 
Budapesta, Ungaria; 1996, Festivalul „La jeunesse du monde 
en avant de 21 siecle”, Stokholm, Suedia; 1996 şi 1997, Paris, 
Franţa; Festivalul de Teatru European, Grenoble, Franţa; 1998, 

Festivalul Internaţional de Teatru, Bagdad, Babilon, Irak; 2001, 
Festivalul Internaţional al Comediei Balcanice, Vidin, Bulgaria; 
2001, Festivalul Teatrului Valah, Giurgiu, România; 2003, 
Barcelona, Spania şi Homberg, Germania; 2006, manifestarea 
Zilele Chișinăului la Târgovişte, Târgovişte, România; 2006, 
Atena, Thessaloniki, Grecia; 2009, Veneţia, Roma, Italia; 2010, 
Paris, Franţa, Londra, Anglia; 2010, Titlul Artist Emerit. 

Dialog cu actorul 
Teatrului Municipal „Satiricus. |. L. Caragiale” 
lon Grosu 


Îmi plac toate rolurile: dacă-s ale mele — și eu sunt al lor! 


A 


Dina Ghimpu: Ai venit în Teatrul „Satiricus” în '94. N-a trecut 
mult timp până când, fiind și actor, ai devenit directorul adjunct al 
instituției. Cum îmbini activitatea de creaţie și cea de administrare a 
unor probleme de rutină? Nu e în detrimentul uneia dintre ele? 


lon Grosu: Deși îmi doream să lucrez actor la Teatrul „Satiri- 
cus”, încă în perioada când abia absolvisem în 1994 Institutul de 
Arte, nu aveam curajul să vin eu însumi cu această propunere. 
Într-o bună zi mă întâlnesc cu Sandu Grecu la un colţ de stradă; 
dumnealui, care deja mă văzuse în rolul lui Pepelea din spectaco- 
lul „Arvinte și Pepelea”, care se juca la Teatrul etnofolcloric „lon 
Creangă”, m-a întrebat, fără să-l trag de limbă, dacă vreau să vin 
la „Satiricus”. Nu am așteptat mult și a doua zi dimineață m-am 
prezentat... Pe atunci „Satiricus” se afla la Botanica, în sediul Școlii 
de Arte „A. Stârcea”. 


D. Gh.: lată, deci, de unde ţi-ai pornit calea... 


I. G.: În afară de mine, mai erau doi pretendenți. Am prezentat 
un program în faţa consiliului artistic — cu succes, zic eu, fiindcă 
chiar a doua zi am fost angajat. Ţin minte și până azi această dată: 
14 noiembrie 1994. La 11 ianuarie 1995 deja debutam în spec- 
tacolul „Comediantul” de Moliere, în rolul lui Zacharie Moirron. 
Am trăit emoţii de nedescris. Era primul meu rol serios, alături de 

maeștrii Mihai Curagău, Jan Cucuruzac, Valeriu Cazacu. După trei 
stagiuni, la 10 august 1997, di Grecu m-a numit în funcţia de direc- 
tor administrativ. În acea perioadă teatrul se afla la sediul Casei 
Armatei. Transferându-ne în actualul sediu, timp de 2 ani ne-am 
ocupat de reparaţii și reconstrucţii, cu care am avut mare bătaie 
de cap, deoarece îndeplineam câteva funcţii - cea de meșter zu- 
grav nu era chiar ultima dintre ele. În sfârșit, acum doi ani, slavă 
Domnului, s-au completat statele de funcțiuni și pot să mă ocup 
şi eu de ceea ce-mi place mai mult — munca de creaţie. Meseria 
de actor o cumulez, totuși, cu cea de șef al secției montare și mă 
bucur că pot discuta cu regizorul Sandu Grecu nu doar despre căl- 
dură și electricitate, dar și despre decoruri, costume și, mai ales, 
despre mizanscene, personaje, replici, roluri etc. 


D. Gh.: Sper într-un răspuns sincer: cum e să lucrezi alături de 
directorul și regizorul Sandu Grecu, ce calități ai preluat de la el în 
postura de conducător și ce trăsături consideri că ar trebui să le ate- 
nueze sau să le excludă din caracter? 


|. G.: Multă lume și azi mă-ntreabă cum de rezist atâta timp 
să lucrez cu Sandu Grecu? E foarte simplu: fiecare trebuie să fie 
la locul său și să-și îndeplinească cinstit obligaţiunile de serviciu. 
Suntem două caractere diferite. Sunt calităţi pe care aș vrea, dar 
e imposibil să le preiau... Am învăţat multe lucruri bune, care m- 
au ajutat atât în viaţa personală, cât și profesională. Grecu știe 
să pună oamenii la treabă, știe întotdeauna ce vrea și își atinge 
scopurile, are capacităţi manageriale deosebite și știe să deose- 
bească problemele arzătoare de cele secundare, pe când eu, din 
păcate, uneori sunt mai lăsător, de parcă aș avea înainte sute de 
ani pentru a pune totul la cale (de fapt eu și sunt mai tânăr, poate 
că de asta!). Ne mai supărăm pe dumnealui, dar un conducător 

trebuie să fie într-o oarecare măsură dictator, pentru a menține 
colectivul și disciplina de muncă. Adică, să facă așa, cum îi reu- 
şeşte foarte bine lui Sandu Grecu, un fel de profilaxie antilene și 
antiindiferenţă. 


D. Gh.: Ce responsabilităţi adăugătoare implică conducerea unui 
colectiv de creaţie, ce calități indispensabile trebuie să aibă un om 
pentru a se bucura de autoritate? 


|. G.: Nu m-am gândit niciodată cum trebuie să arate un con- 
ducător... Oricât de mic ar fi postul, important e să știi „cum” și 
„ce” să vorbești cu subalternii, cu colectivul. E bine să cunoști psi- 
hologia fiecărui subaltern. Ca să lucreze bine, pe unii trebuie să-i 
lauzi, pe alții — să-i strunești permanent. Oricum, e greu să le intri 
la toți în voie. Chiar dacă îl tratezi pe cineva cu refuz, trebuie s-o 
faci astfel, încât el să nu rămână supărat. 


D. Gh.: Te-am văzut recent într-un rol foarte haios, cel al unui 
fost secretar de partid comunist, la lectura textului „ce facem cu bu- 
nicul?” de C. Cheianu. Cu toate că a fost o simplă lectură, aţi reușit să 
creați — și dumneata în mod special — niște tipaje perfect recognosci- 
bile din trecutul nostru nu prea îndepărtat. Cum extragi din realitate 
exact acele trăsături, de care ai nevoie pentru un anume rol? Cum 
lucrezi în general la rolurile dumitale, mai ales la cele de compoziție? 
Ai anumite secrete profesionale? 


|. G.: Nu am secrete. Reușita spectacolului constă în distribuţia 
corectă a actorilor în roluri; regizorul, cunoscându-i foarte bine pe 
fiecare dintre actori, - punctele forte și pe cele vulnerabile, deţi- 
ne acea cheie fermecată. Actorului i se pune sarcina, i se aduce 
la cunoștință tema, ideea etc. și el începe să contureze biografia 
personajului. Nu am lucrat cu mulţi regizori, totuși, consider că 
regizorul Sandu Grecu are o metodă de lucru specifică, oferindu-i 


193 


Dina HAȘCU-GHIMPU. Născut în zodia Caragiale 


actorului posibilitatea de a-și crea el însuși personajul. Mi-a plăcut 
să lucrez și cu C. Cheianu, deși a fost doar la nivel de lectură. Fi- 
ind și autor al piesei, Cheianu mi s-a părut că dorea să ajungă mai 
repede la rezultatul scontat și adeseori ne spunea cum trebuie să 
citim, ne povestea biografia personajului. Aș vrea să ajungem cât 
mai curând la premiera „Cu bunicul ce facem?”, ca să vedem ce 
şi-a propus C. Cheianu în calitate de autor dramatic și regizor al 
spectacolului... 


D. Gh.: Se știe, că un teatru este viu doar atâta timp, cât recurge 
la schimbări, la experimente. Aţi realizat până acum fel de fel de 
proiecte ambitioase — de la turnee prin toată lumea până la monta- 
rea unor texte din dramaturgia națională, clasică și contemporană. 
Ce fel de experiment vă mai doriţi în cadrul sau în afara teatrului 
vostru? 


l. G.: După cum v-aţi convins și Dvs., ne schimbăm și noi, de la 
spectacol la spectacol; nu dorim nicidecum să plictisim spectatorii, 
cu atât mai mult, cu cât avem deja un spectator fidel teatrului nos- 
tru. E riscant azi, când şi așa lumea nu prea vine la teatru, să faci 
experimente fără sorţi de izbândă. Nu-mi aduc aminte să fi avut 
administraţia teatrului scopuri speciale de a experimenta ceva cu 
orice preţ. Un experiment nereușit ne poate costa prea mult. În- 
totdeauna am avut scopuri bine definite, de aceea și rezultatele 
au fost cele așteptate. De mai multe ori am renunţat la turnee 
peste hotare, fiindcă erau programate în perioade nefavorabile 
pentru teatrul nostru. Aici e și un secret al dlui Grecu. Și turneele 
își au timpul lor. 


D. Gh.: Munca voastră perseverentă a început, în sfârșit, să dea 
roade — opinia publică și profesională v-a recunoscut meritele și vă 
apreciază la justa valoare. Nu credeţi că lucrul acesta ar fi de na- 

tură să vă dea un plus de confort, un plus de înfumurare și să vă 
plafoneze aspiraţiile, să încetați căutările, experimentele, transfor- 
mându-vă, treptat, într-un teatru mort, cum s-a mai întâmplat și cu 
alte colective? 


|. G.: Este greu să ajungi la un nivel la care să te poţi bucu- 
ra pe deplin de succese înregistrate: întotdeauna este loc pentru 
mai bine. Nu-i ușor să ajungi la o anumită popularitate, dar e și 
mai greu să-ți menţii numele, fiind mereu în vizorul criticii și sub 
ochii publicului, care nu admite să-l lași dezamăgit. Toată lumea 
așteaptă de la noi ceva nou, ceea ce nu există în alte teatre. Și noi 
căutăm să le satisfacem așteptările. Așa cum a fost proiectul tea- 
trului nostru de a monta dramaturgie naţională contemporană, 
mă refer la spectacolele „Dictatorul” de A. Strâmbeanu, „Made 
in Moldova!”, „Golanii revoluţiei moldave” de C. Cheianu, „Salvaţi 
America” de D. Crudu, „SRL Moldovanu!” de N. Esinencu. Aceste 
spectacole sunt mai apropiate de sentimentele și trăirile specta- 
torilor noștri. 


D. Gh.: Ce turnee preconizați anul acesta, ce tări n-aţi mai vizitat 
până acum? Ce roluri vei juca dumneata în stagiunea curentă? 


|. G.: Sunt preconizate câteva turnee în Marea Britanie, Por- 
tugalia, Austria și Turcia. Până acum nu am prezentat spectacole 
în aceste ţări, sperăm să avem același succes pe care l-am cunos- 
cut în alte ţări, în care am jucat mai multe spectacole. După ce 
am prezentat spectacole în spaniolă - „Carmen” de P. Merimee, în 
franceză - „Căsătorie cu de-a sila” de J.B.Moliere, în latină - „Me- 
tamorfozele” de Ovidiu, a venit și rândul spectacolelor montate 
după piese ale dramaturgilor naţionali: Cât privește spectacolele 
prezentate la sediu, în stagiunea următoare voi juca în rolul lui 
Brânzovenescu din spectacolul „Scrisorile pierdute ale lui I. L. Ca- 

ragiale” de V. Butnaru și rolul lui Smirnov din spectacolul „Cerere 
în căsătorie” de A. Cehov. 


D. Gh.: Întrebarea comună pentru toţi satiriciștii: ce rol îţi mai 
dorești să joci în teatru? 


I. G.: În privinţa rolurilor, nu sunt pretenţios. Aştept propune- 


rea regizorului. Îmi plac toate rolurile. Dacă-s ale mele — și eu sunt 
al lor! 


D. Gh.: îţi urez „să fii al lor”, adică al rolurilor bune, încă multi, 
mulți ani! Succes!!! 


Ianuarie 2010 

CV lon Diviza 


Născut: 07.02.1955 


Studiile: Universitatea de Stat din Moldova, Facultatea de 
Jurnalism 


Activitate profesională: redactor, redactor de secţie, redactor 
principal al publicaţiilor periodice: 1979-83 — Viața Satului; 
1983-85, 1987-90 — Chipăruş; 1985 - 1987 — Literatura şi Arta; 
1995 — 1997- Vocea Poporului; 1996-2000 — Post Scriptum; din 
2003 — Intellectus; cofondator şi redactor şef al revistelor de 
satiră şi umor: din 2001- Pardon; din 2002 — Cucu; redactor 
principal al suplimentelor de satiră şi umor: 1996 — 1998 — 
Vlădică & Opincă; 2001 — 2002 — Fraierul de pe Bic — Timpul; 
din 2007 — Timpul Satiric; din 1990 şi până în prezent — 
secretar literar şi unul dintre fondatorii Teatrului Municipal 
„Satiricus. |. L. Caragiale”; a elaborat şi redactat 11 volume 
din Colecţia Satiricus (culegeri de articole, monografii): Un 
deceniu cu Satiricus; Un magician al dansului scenic; Argint 
viu pe scîndura scenei; Komikaze; Caragiale să ne judece; 
Gîndea la lumi ce nu există; Tristeţea îl găsea zimbind; Artistul 
născut în zodia bucuriei; Scenarii şi dramatizări de Alexandru 
Grecu; Mă rog să pardonaţi; O mască tremură-n oglindă; a 
realizat dramatizări, adaptări, scenarii, traduceri, scenete, 
texte pentru cântece, parodii, miniaturi umoristice în proză şi 
versuri; a redactat broşuri, pliante, caiete-program, alte ediţii 
publicitare ale Teatrului „Satiricus. I.L.Caragiale”; membru 
al colegiului de redacţie al revistelor Epigrama, Bucureşti, 
Hohote, Târgu Jiu, Ag Pe Rime, Piteşti, România. 

Volume de autor: 1998 - Tinerică mi-am luat; 1999 - a alcătuit, 


în colaborare, culegerea de umor O mie şi una de anecdote 
şi culegerea de epigrame Constelaţia Post-Scriptum 2000 - 
Săgetat de o idee; 2002 - Pilat din... Poantă; 2005 — Komikaze; 
este prezent în circa 45 de culegeri şi antologii de epigrame, 
aforisme, miniaturi umoristice etc. 


Premii: 1988 - Premiul Uniunii Ziariştilor din Moldova pentru Cea 


mai bună lucrare publicistică a anului; 2005 - Premiul Uniunii 
Scriitorilor din Moldova pentru volumul Komikaze; Circa 40 
de premii la festivalurile şi concursurile de epigramă din 
România şi R. Moldova; 1982 - Membru al Uniunii Ziariştilor 
din Moldova; 1993 - Membru al Uniunii Teatrale din Moldova; 
1993 - Membru al Uniunii Epigramiştilor din România; 
2001- Membru al Uniunii Scriitorilor din Moldova; din 2002 
- Preşedintele Asociaţiei Epigramiştilor din Moldova; 2010, 
Titlul Maestru în Artă. 

Dialog cu poetul, publicistul și secretarul literar 
al Teatrului „Satiricus. |. L. Caragiale” 
lon Diviza 


„În România am fost inclus în mai bine de 30 de culegeri 
de epigrame, aforisme și umor scurt”... 


Dina Ghimpu: Nu știu, dacă mai există astăzi în vreun teatru un 
secretar literar atât de inimos cum sînteţi Dumnevoastră... Cum și 
când V-aţi legat soarta de Teatrul Municipal „Satiricus lon Luca Ca- 
ragiale“? 


lon Diviza: Există! La Teatrul Naţional „Vasile Alecsandri” din 
Bălți. Inimosul inimoșilor — cel mai redutabil secretar literar, Pavel 
Proca, de la care avem încă multe a învăţa noi, toți ceilalţi. De al- 
tfel, el a fost și director artistic — la fel de inimos și competent. Cât 
despre mine, am trăit și continui să trăiesc cu Teatrul „Satiricus 
lon Luca Caragiale” o poveste frumoasă. Anume o poveste, fiindcă 
până a mă întâlni, prin 1985, cu Sandu Grecu, nici nu visasem să 
fiu un om al teatrului. Lucram la săptămânalul „Literatura și arta”, 
redactor în secţia „Cultura satului”, când a venit într-o zi junele 
Sandu Grecu, pe atunci actor în Teatrul lui Andrei Vartic, dar și 
regizor al spectacolului „Soacra cu două nurori” de Eugen Gheor- 
ghiţă, care se monta în teatrul popular al Consiliului Republican al 
Sindicatelor. Potrivit conceptului său regizoral, Grecu avea nevoie 
de un prolog și un epilog în versuri și venise să i-l comande auto- 
rului. 


D. Gh.: Și Eugen Gheorghiță ce-a făcut? 

|. D.: Dumnealui, care era secretar de redacţie, „s-a spălat pe 
mâini”, expediindu-l la mine: „lată, el, Diviza, se pricepe mai bine 
la versuri satirice”. Textele pe care i le-am compus, se vede, că i-au 
plăcut lui Grecu, fiindcă la următoarea întâlnire a venit cu alte pro- 
puneri... Vroia să-i traduc și să-i adaptez din limba rusă niște sche- 
ciuri, dialoguri, monologuri de scriitori satirici ruși... Ca să fie mai 
concludent, îmi interpreta, exuberant, anumite secvenţe, cu vocea 
sa puternică, încât se adunau colegii din celelalte birouri, să vadă 
ce comedie se petrece la alde Malaneţchi și Diviza... Colaborarea 
noastră cu Sandu a continuat și după ce, în 1987, m-am transferat 
la revista „Chipăruș”. Fiind tineri și săraci, el cu doi, eu cu trei copii 
(pe atunci), nu ratam ocazia de a câștiga un ban, pregătind echipe 
raionale, instituționale și chiar sătești de TVC, realizând miniaturi 
umoristice pentru repertoriul său scenic și pentru televiziune. În 
1988 Sandu Grecu, împreună cu Valeriu Cazacu, regretatul lon Po- 
pescu și alţii, a fondat la Centrul Republican al Tineretului „Gaga- 
rin” Teatrul-studio „Dialog”. Aveam în clădirea Centrului un birou, 
unde mă refugiam în timpul liber ca să pregătesc, împreună cu 
regizorul, programul artistic al trupei — un program de revistă (pe 
atunci nu știam că îi zice astfel). 


D. Gh.: Putem spune, că încă de pe atunci ați devenit secretar 
literar... 


I. D.: Cam așa și-a fost... În scurt timp Sandu și-a început sta- 
gierea la Moscova, în teatrul „Satiricon” al lui C. Raikin. În acea 
perioadă el deja știa cu certitudine că va fonda un teatru; ideile 
sale se cristalizau și în discuţiile noastre din cadrul trupei „Dialog”. 
În mai 1990 am întreprins cu trupa primul turneu (de aproape o 
lună!) în România. M-am convins pe-adevăratelea ce responsa- 
bilitate comportă funcţia de secretar literar: în reprezentațiile 

noastre trebuia să evităm rusismele, regionalismele, neaoșismele 
şi alte „isme”, iar omiterea acestor „găselniţe” sărăcea, dilua umo- 
rul scheciurilor. Învăţam, modificam textele din mers — și eu, și 
actorii. Ne adaptam la cerinţele noului public — și nu fără succes. A 
fost un turneu de pomină... O lună mai târziu, eram deja angajatul 
Filarmonicii, secretar literar al trupei „Satiricus”, care urma să-și 
înceapă activitate la finele aceleiași veri... 


D. Gh.: Cum credeţi, care este, în condiţiile actuale, sarcina unui 
secretar literar, căci funcţia respectivă există în orice teatru, dar ma- 
joritatea angajaţilor nu prea știu cu ce să se ocupe... Poate aceasta, 
între timp, s-a învechit moral? 


I. D.: Bună întrebare. În funcţia de secretar literar eu am făcut 
de toate: am tradus, am adaptat, am elaborat tot felul de acte 
şi înscrisuri, inclusiv de contabilitate, scrisori oficiale, avize, texte 
publicitare, inscripţii de uz intern etc. Am publicat cronici și cro- 
chiuri teatrale, articole, interviuri, recenzii... Am avut (ne)norocul 
să vin în teatru în perioada renașterii naţionale, când limba româ- 
nă, care până atunci avusese în societate, inclusiv în teatru, rolul 
de cenușăreasă, intra în drepturile sale depline. Acest scop no- 
bil reclama niște eforturi pe potrivă. Evident, nu mai puţin strin- 
gente erau și problemele de ortoepie, vorbire scenică nealterată, 
pronunție românească corectă, fără accent rusesc etc. Pentru a 
face faţă situaţiei, Sandu Grecu a angajat un cunoscut specialist în 
domeniu, profesorul universitar Gheorghe Gojin. Totuși, cea mai 
importantă și, de ce să nu recunosc, cea mai plăcută muncă ţinea 
de pregătirea repertoriului. În acest sens, am realizat de cele mai 
multe ori, împreună cu Sandu, mai multe scenarii, adaptări sce- 
nice, muzicaluri, reviste satirice, scenete, scheciuri, texte pentru 
cântece. 

D. Gh.: Și dacă revenim la întrebare? 


|. D.: Fiecare teatru are, totuși, specificul său. Și, respectiv, ne- 
cesitățile sale. În plus, în teatru, conform statelor de funcţii, există 
secţia literar-dramatică ce include, de regulă, câţiva colaboratori: 
redactor-traducător, responsabil de relaţiile cu publicul, relaţiile cu 
străinătatea etc. Deci, pentru ca această micro-structură să funcţi- 
oneze cu maxim randament, sarcinile trebuie distribuite foarte ju- 
dicios între cei doi-trei angajaţi (la „Satiricus I.L.Caragiale”, în ace- 
lași sector muncește Victoria Cazacu, responsabilă de relaţiile cu 
străinătatea și de chestiunile organizatorice curente). În concluzie, 
fiecare secretar literar trebuie să facă tot ce-i stă în puteri pentru 
a extinde popularitatea și buna reputaţie a teatrului, contribuind 
la sporirea calităţii spectacolelor, precum și a tuturor acțiunilor 
literar-artistice desfășurate în cadrul instituţiei. 


D. Gh.: Referitor la etica profesională — se consideră, că un secre- 
tar literar nu poate face critică de teatru la spectacolele propriului 
teatru — nu și-ar permite să fie destul de obiectiv în privința valorii 
adevărate a spectacolului... Dumnvoastră văd că scrieți și publicați 
destul de mult, îngrijiţi toate ediţiile, apărute în colecţia teatrală a 
Teatrului „Satiricus lon Luca Caragiale”. Credeţi că principiile etice 
nu mai sunt valabile, odată cu relativizarea tuturor valorilor sau reu- 
siti să faceţi fată cerinţelor deontologice? 


|. D.: Sunt întru totul de acord că un secretar literar n-ar trebui 
să facă critică de teatru la spectacolele propriei trupe. Însă, cred 
eu, una e să faci critică de teatru și alta e să publici o cronică tea- 
trală, menită să anunţe publicul referitor la un eveniment teatral, 
să promoveze o premieră, un spectacol bun. Și apoi, știți cum e la 
noi, în Moldova: poţi să aștepți mult și bine ca să-ţi vină ziariști, 
cronicari de teatru sau critici la premieră și, mai ales, ca să scrie 

ceva după asta... Nu pun mâna în foc, că n-aș fi păcătuit cu elogi- 
erea unor spectacole sau a unor actori satiriciști; am făcut-o însă 
întotdeauna conștient, nu doar din obligaţiunile mele de serviciu 
și de „patriotismul local”, de care trebuie să dau dovadă, dar și de 
cerințele deontologice, pe care trebuie să le respect. Sandu Grecu 
mi-i martor!... 


D. Gh.: Ați tradus, adaptat și compus versuri la unele din specta- 
colele Teatrului „Satiricus lon Luca Caragiale”. N-aţi avut niciodată 
intenția să scrieți dramaturgie originală? Sau, poate, Vă serviţi de 
dictonul „aut Caezar, aut nihil”? 


|. D.: Să știți, că mi-aţi pus degetul pe rană. Am avut intenţii, n- 
am prea avut timp (e un fel al meu de a mă justifica) și, poate, su- 
ficient curaj. Am scris teatru scurt, am publicat mai multe scenete. 
Pentru una din ele, „Vama”, postată pe internet, mi s-a cerut per- 
misiunea să fie montată în România, la Târgu-Mureș, pare-mi-se... 
Însă nu am mers mai (prea) departe. Și cu dictonul „aut Caezar, aut 
nihil” aveţi perfectă dreptate. 


D. Gh.: Să trecem la alte teme, mai generale... Ce înseamnă să fii 
scriitor într-o ţară ca a noastră? Care este actualmente statutul scrii- 
torului? Se merită efortul în situația, când lumea e săracă, derutată, 
superficială, citește din ce în ce mai putin, plus la asta — invazia com- 
puterelor, pe care n-o poţi opri cu nimic — adică, crește o generație 
care se îndepărtează tot mai mult de carte... 


|. D.: Condiţia scriitorului în Moldova?... E vrednică de plâns, 
însă noi, basarabenii, și aşa suntem prea plângăcioși... Cine, la 
noi, trăiește din scris? Eu, de exemplu, am trei servicii/locuri de 
muncă și abia reușesc să leg tei de curmei... Statutul scriitorului?... 
Doamne... Nu destul că nu primești un sfant onorariu pentru car- 
tea scoasă de sub tipar, dar mai ești nevoit, dimpotrivă, să plătești 

mii și mii de lei (dacă îi ai) pentru editarea ei. Și o faci pentru ce: 
să ai satisfacția de a-ţi vedea numele pe o copertă sau pentru a 
„contribui la dezvoltarea literaturii naționale”?! Unde mai pui, că 
lumea noastră, a românilor basarabeni, aproape că de loc nu mai 
citește. lar marii exegeţi din România, autori de Istorii ale Litera- 
turii Române, cu multă reticenţă abia de includ vreun nume de 
scriitor basarabean în volumele elaborate actualmente (din feri- 
cire, eu sunt prea mic, ca să fiu afectat de asemenea nedreptate). 
Ca autor literar, am totuși bucuriile mele. Genul pe care îl profesez 
în mod special, epigrama, îmi permite să scriu oricând și oriunde 
-în troleibuz, la berărie, în mijlocul drumului etc. În plus, am po- 
sibilitatea să public frecvent în presă. Deja de vreo 5 ani susţin la 
ziarul „Timpu!” rubrica „O epigramă pe zi”. În România sunt edi- 
tate sistematic culegeri/antologii de epigrame, aforisme și umor 
scurt, deja am fost inclus în mai bine de 30 de cărţi. Public frecvent 
și în revistele din Țară. Și încă: epigramele sunt foarte solicitate de 
cititori și pe internet, în spectacolele de estradă, în cadrul unor 
concerte, la întâlnirile cu cititorii. Însă această mică bucurie a mea 
nu înseamnă mai nimic pentru marea literatură română din stân- 
ga şi dreapta Prutului... 


D. Gh.: Avem mai multe uniuni de creaţie — o moștenire mai ve- 
che, de sorginte sovietică, cărora astăzi numai de probleme de cre- 
atie nu le arde. Mai organizează din când în când câte o manifes- 
tare artistică, în rest... majoritatea nu sunt nici sindicate, nici „de 
creație”... Ce credeți, cum ar trebui restructurate acestea, pentru a fi 
parteneri de nădejde ai structurilor guvernamentale, nu numai niște 
organisme, care cerșesc bani de la guverne? Pe ce proiecte ar trebui, 
preponderent, să-și axeze activitatea? 

|. D.: Orice s-ar spune, uniunile de creaţie sunt necesare atât 
pentru creatori, cât și pentru consumatorii de literatură/artă. 
Chiar dacă un om de creaţie, prin natura sa psihologică, nu poate 
fi încadrat într-o structură prea rigidă, el are oricum nevoie de sfa- 
tul unui exeget, de întruniri și dezbateri profesioniste cu colegii de 
breaslă, de concurenţă stimulatoare. Orice creator, oricât de mult 
ar vrea să fie independent și solitar, îşi dorește într-un moment 
să simtă alături umărul unui confrate. Mai trist e că și uniunile de 
creaţie, ca și oricare alte structuri, de la o vreme se birocratizează, 
se îndepărtează de menirea și funcţiile lor directe, pentru care au 
fost înfiinţate. La modul practic, actualmente Uniunea Scriitori- 
lor și Uniunea Teatrală ar trebui să vină la guvernanti, în primul 
rând, cu proiecte de asistenţă culturală a provinciei, proiecte care 
să preconizeze deplasări de creaţie sistematice și turnee la sate 
pentru decomunizarea și culturalizarea lor. Sunt foarte multe lo- 
calități în Moldova, în care n-a călcat picior de scriitor sau de artist 
al scenei. Firește, uniunile de creaţie ar trebui să joace un rol mult 
mai important și în politicile de culturalizare prin intermediul ra- 
dioteleviziunii și internetului. 


D. Gh.: Aveţi în cadrul teatrului o manifestare tradițională, deve- 
nită și una de prestigiu — Gala Premiilor Teatrului „Satiricus lon Luca 
Caragiale”. Cum o vedeţi în acest an, cu ce noutăţi veţi uimi opinia 
artistică de la noi? Veţi continua seria parodliilor poetice la adresa 
laureaților Galei? 


|. D.: Dacă vorbim despre Gala din 2010, când teatrul nostru 
își va sărbători aniversarea de 20 de ani de la fondare, încă nu 
pot spune cum anume o vedem. Cert e că va fi o Gală de excep- 
ţie, evenimentul ne obligă să fim la înălţime. Tradiţionale la aces- 
te manifestări sunt „înterebările cu ghimpi” adresate laureaţilor 

şi personalităţilor care înmânează trofeele. Prestaţia laureaţilor 
anului 2009 a fost una cu totul deosebită. Drept urmare, și ma- 
nifestarea din anul trecut s-a dovedit a fi, în opinia mai multor 
personalităţi, una de excepţie. Cât privește epigramele și parodi- 
ile în adresa unor laureați, zic eu, n-ar fi rău să le găsim un loc în 
scenariul Galei viitoare. Cu ocazia aniversării, aceste „împunsături 
poetice” i-ar putea viza, la o adică, și pe actorii trupei „Satiricus |. 
L. Caragiale”. 


D. Gh.: Vă urez succese de creație, versuri noi și piese originale! 
|. D.: Vă mulţumesc și... să Vă audă Dumnezeu! 


lanuarie 2010 

PARADOXUL PACTULUI CU DIAVOLUL... eee eee ea eee 70 
UN MANIFEST CONTRA PARTIDULUI COMUNIST... eee 72 
Alexandru Grecu: 
„NU CONCEP ARTA ÎN AFARA EMOTIE izvorat nasc poala aaa 75 
Alexandru Grecu: 
„SÎNT PENTRU DICTATURA CONCEPȚIEI... eee eee eee eee 101 
Sergiu Finiti: 
„CÂND VĂD AVIOANE, ÎMI DAU LACRIMI”... 109 
lrina Rusu: 
„TOATE ROLURILE ÎMI SUNT DRAGI” see ca ete ot 119 
Vasile Cașu: 
„REPETIȚIILE ERAU CA UN RITUAL........ eee 127 
Lilia Cazacu: 
„NU CRED CĂ O VOI JUCA PE JULIETA... eee en 133 
Viorel Cornescu: 
„UN ACTOR... NU TREBUIE SĂ SE REPEȚT E”... 139 
Ludmila Gheorghiţă: 
„AM.AVUT NOROC DE REGIZOR” .. seceta ceea ăla e etala d lant 147 


Colecţia Satiricus I.L. Caragiale 


Valentin Delinschi: 


„VISEZ LA UN ROL, CARE NU ESTE SCRIS”... eee 155 
Elena Oleinic: 

„SUNT O VISĂTOAR E, aceia o pet i n aa alai 163 
Vitalie Țapu: 

„UN ACTOR PROFESIONIST CONCEPE ORICE ROL...” uuas. 171 


Igor Mitreanu: 
„MIE ÎMI PLACE RISCUL” „soseau fana aaa dr a a ad 179 


Nina Toderico: 
„NU-MI DORESC O ALTĂ SPECIALITATE”... nenea 187 


lon Grosu: 
„ÎMI PLAC TOATE ROLURILE”... ana a ne ea a ea cae 187 


lon Diviza: 
„AM FOST INCLUS ÎN 30 DE CULEGERI”... nene ea 197 


209 


Bons OFFICES 
Tae Hiin Miagi 
Tiparul executat la tipografia Bons Offices 


Bd. Gagarin nr. 10, telefon: 500 577, Fax. 500 895 
e-mail: ion@bons.md 


